Základy verejných financií


Daňovníctvo 
Na základe doterajších úvah dospievame k záveru, že verejné statky alebo lepšie povedané – verejné úžitky je možné uspokojovať prostredníctvom verejných financií, ktoré sú nevyhnutné pre fungovanie štátu.  

Samotná existencia  verejného sektora spočíva v týchto príčinách:

a) existencia oblastí o ktoré súkromný sektor nejaví záujem (napr. infraštruktúra ciest nižšej kategórie, ...),

b) niektoré činnosti štát nechce  nemôže dať súkromnému sektoru – súdnictvo, dane, armáda, bezpečnosť,

c) povinnosť štátu zabezpečovať niektoré činnosti – verejné zdravie, základný výskum, kultúra a národná identita, medzinárodná reprezentácia...)

Pojmovo môžeme verejný sektor vymedziť ako súbor činností, ktoré využitím verejných príjmov zabezpečuje jeho hlavný reprezentant – verejná vláda v prospech verejnosti a to v podobe správy verejných záležitostí alebo vo forme rozhodovania o poskytovaní transferov a verejných statkov, pri ktorých je veľmi náročné určiť konkrétneho užívateľa výhod alebo konkrétneho nositeľa nákladov.
Verejný sektor je charakterizovaný týmito črtami:

· správa štátu a jeho riadenie na základe    parlamentnej demokracie,

· zabezpečovanie  služieb v oblasti zdravotníctva, kultúry, športu, vedy, výskumu, obrany,...

Základným nástrojom verejného sektora sú verejné financie, ktoré má k dispozícii verejná vláda zodpovedná za správu verejných záležitostí občanov príslušného územia (štátu, regiónu, obce). Verejná vláda (teda vláda na rôznych stupňoch štátneho celku a jeho ekonomiky - verejná správa je pojem širší – obsahuje aj činnosť  zameranú na spravovanie verejných záležitostí aj sústavu orgánov – štátnych a samosprávnych) je hlavný reprezentant verejného sektora. Verejná vláda  uspokojuje požiadavky  verejného sektora verejnými financiami prostredníctvom fiškálnych peňažných operácií, ktoré predstavujú:
a) verejné výdavky – zabezpečovanie verejných statkov a služieb na financovanie správy štátu, zdravotníctva, sociálnych vecí, kultúry, školstva, vedy, športu...

b) verejné príjmy – verejné vlády jednotlivých stupňov zhromažďujú na obligatórnom princípe finančné prostriedky od ekonomických subjektov –fyzických a právnických osôb.

Verejné potreby financujú verejné vlády prostredníctvom verejných rozpočtov. V rámci nich môže ísť o 

1. 
Priame - rozpočtové financovanie

· centrálny rozpočet (národný, štátny, federálny),

· rozpočty nižších vládnych úrovní - samosprávy,

2. 
Nepriame – mimorozpočtové .financovanie

· Štátne fondy

· Verejné (štátne, verejnoprospešné)podniky

Existencia verejných výdavkov súvisí s charakterom a fungovaním verejného sektora. Opodstatnenosť verejných výdavkov sa spája s existenciou verejných statkov. Sú statky, ktoré trh (súkromný) neposkytuje adekvátne, resp. Nie je schopný sám zabezpečiť. Platí to najmä o statkoch, ktoré poskytuje vláda, a sú „zadarmo“.

Napríklad:

· používanie parkov, ihrísk, kde ide o statky, za ktoré neplatíme – napr. dýchanie čerstvého vzduchu,

· Obrana štátu – verejný statok, ktorý vláda musí finančne zabezpečiť,

· základný výskum v zdravotníctve, matematike, fyzike, chémii, biológii, vesmírny program,
· programy boja proti chudobe.
Pri realizácii činností vyplývajúcich z postavenia verejného sektora a v súvislosti s poskytovaním verejných statkov má verejné vláda výdavky. Ide o verejné výdavky, ktoré označujú reálne ekonomické procesy, ktoré sú prejavom financií (tvorby, sústreďovania, rozdeľovania peňažných prostriedkov v záujme zabezpečenia fungovania štátu. 

VEREJNÉ   PRÍJMY

Charakteristika, funkcie a triedenie verejných príjmov 

Ako je zrejmé z doterajšieho výkladu, verejný sektor v súvislosti s poskytovaním verejných statkov vynakladá značný objem prostriedkov, ktoré však musí na tento cieľ náležite zabezpečiť. Na finančné krytie verejných výdavkov sú potrebné verejné príjmy. Okrem zabezpečenia finančných zdrojov pre verejný sektor sa verejné príjmy pričiňujú o rozdeľovanie hrubého domáceho produktu.

V praktickej rovine verejné príjmy sa týkajú vzťahov, ktoré vznikajú v súvislosti s tvorbou verejných rozpočtov ako aj mimorozpočtových fondov v príslušnej rozpočtovej sústave. Pri porovnaní skladby verejných príjmov je jednoznačná priorita daňových príjmov. 

Na funkcie verejných príjmov možno pozerať v súvislosti s funkciami verejných financií a vymedziť im identické funkcie:

· alokačnú resp. fiškálnu, ktorá predstavuje hlavné poslanie verejných príjmov, pretože majú za cieľ zabezpečiť dostatok finančných prostriedkov na financovanie verejných potrieb.

· redistribučná funkcia spočíva v skutočnosti, že prerozdeľovacie procesy fungujú aj v prípade verjných príjmov tak, že napríklad pri uplatňovaní progresívnej daňovej sadzby sa odčerpávajú finančné prostriedky bohatým subjektov v prospech nemajetnejších. Podobne je to aj so spotrebnými daňami v prípade zdaňvania luxusného tovaru. V tejto súvislosti zohráva významnú úlohu tiež rozpočtové určenie daní do príslušných rozpočtov, čím dochádza k prerozdeľovanie príjmov medzi štátom a jeho územnými samosprávnymi zložkami.

· stabilizačne pôsobia verejné príjmy tým spôsobom, že ovplyvňujú ekonomické správanie sa rôznych subjektov, pretože napríklad daňami pôsobia na výšku spotreby a investícií. Cez súkromnú ponuku a dopyt pôsobia  aj na celkovú ponuku a dopyt.

Pri uvažovaní o príjmoch verejných rozpočtov si väčšinou predstavíme dane. Aj keď dane z väčšej miery napĺňajú rozpočty, nepredstavujú jediné finančné zdroje verejného sektora. V teóriách verejných financií základný obsah verejných príjmov predstavujú:

· príjmy neúverové, t.j. dane a poplatky

· príjmy úverové, úvery, emisie dlhopisov.

Daň chápeme ako povinnú, nenávratnú, neekvivalentnú platbu do verejných rozpočtových fondov, ktorá je pravidelná, vyberaná na základe zákona s vopred určeným termínom platnosti a vo vopred určenej výške. Dane predstavujú mocenské odnímanie majetku štátom a preto ich vláda nemôže vyberať bez zákonnej opory. Neekvivalentnosť dane spočíva v tom, že daňovník nedostáva od vlády za svoje zaplatené dane žiadnu protihodnotu, ktorá by zodpovedala miere podielu jeho financovania verejného sektora. Takto je potom daň jednostranným transferom peňazí od súkromného sektora k sektoru verejnému. Pre daň je tiež príznačná jej neúčelovosť lebo daňové výnosy nie sú určené na konkrétne výdavky verejného sektora. Niekedy fungujú aj tzv. asignačné dane, keď sa daňovníci môžu rozhodnúť medzi niekoľkými účelmi, na ktoré chcú venovať čiastku svojej dane. V Slovenských podmienkach je takáto možnosť v podobe nasmerovania 2 % z daní nadáciách a občianskym združeniam. Obyčajne ide o rozhodnutie daňovníkov podporovať rozličné kultúrne alebo verejnoprospešné aktivity.. V Taliansku majú daňovníci napríklad možnosť rozhodnúť sa, že nezaplatia cirkevnú daň, ale príslušnú sumu určia na obnovu kultúrnych pamiatok. Dane sa platia pravidelne v určitých časových intervaloch- napríklad dane z príjmov, majetkové dane. Existujú však aj jednorazové dane, napríklad pre prevode majetku, darovaní dedení a pod. daňový charakter môžu mať aj clá ako dane ukladané za dovoz alebo vývoz tovarov na štátne územie. Do daňových platieb sa zvyknú niekedy zaraďovať aj príspevky a odvody na sociálne zabezpečenie, ktoré sa pravidelne platia či už do verejných rozpočtov alebo do osobitných verejných fondov, ktoré sú oddelené od štátnych rozpočtov. Prakticky sú na verejné rozpočty napojené pomerne častými dotáciami týchto fondov zo štátnych rozpočtov.

Na rozdiel od daní je poplatok dobrovoľná, ekvivalentná a účelová platba ako určitá cena alebo hodnota verejným sektorom poskytnutej služby alebo úkonu. Ide tu o transakciu, pri ktorej si subjekty kupujú od vlád určitý verejný statok, ktorý potrebujú. Výnosy z poplatkov sú určené na finančné krytie poskytovania takýchto služieb. Poplatkami sú preto všetky platby úradom  verejnej moci za službu alebo tovar.

Pre verejné rozpočty majú najväčší význam dane, z ktorých pochádza najrozsiahlejší objem verejných príjmov.

Štát a samospráva majú  v podobe daní a poplatkov k dispozícii širokú škálu príjmov, ktoré možno členiť podľa rôznych kritérií. V aplikačnej praxi sú verejné príjmy členené v rámci rozpočtovej skladby. Uplatňuje sa v nej časová klasifikácia verejných príjmov ako aj druhové triedenie, ktoré umožňuje odlíšiť nenávratné verejné príjmy od návratných. Takže jedným z najdôležitejších triedení verejných príjmov je ich posudzovanie podľa návratnosti na:

· návratné príjmy sa posudzujú v súvislosti s chápaním rozpočtu ako účtovnej bilancie, ktorá by sa mala v prípade potreby vyrovnať návratnými finančnými prostriedkami, ktoré sa čerpajú v čase absencie nenávratných prostriedkov. Po uplynutí tohto času sa musia vrátiť. Bežne sú návratnými príjmami verejného, najmä štátneho rozpočtu príjmy z emisie krátkodobých pokladničných poukážok, ktoré sú používané na pokrytie časového nesúladu medzi príjmami a výdavkami. Podobný charakter môžu mať príjmy samospráv v podobe čerpania najmä krátkodobých úverov, ktorými možno preklenúť krátkodobý finančný nedostatok obecného rozpočtu počas príslušného rozpočtového obdobia. Verejné rozpočty si „pomáhajú“ aj strednodobými a dlhodobými návratnými finančnými prostriedkami na investičné, resp. kapitálové financovanie. Štátny rozpočet na takéto účely využíva emisie štátnych dlhopisov. O návratné finančné prostriedky sa stará tzv. dlhová služba. V súvislosti s návratnými príjmami je potrebné konštatovať, že je potrebné splatiť pôvodnú sumu návratného príjmu, teda tzv. istinu, ako aj cenu požičaných peňazí – úrok. Týmto sa problém nedostatku peňažných prostriedkov presúva do ďalších období a zaťažuje budúce bežné hospodárenie verejného sektora. Podobne aj samosprávne celky – teda obecné samosprávy a vyššie samosprávy (napr. v slovenských podmienkach samosprávy vyšších územných celkov) využívajú bankové úvery alebo emisie strednodobých a dlhodobých cenných papierov ako sú napr. komunálne obligácie.

· nenávratné príjmy  sú najbežnejšou formou verejných príjmov. Sústreďujú sa vo verejnom rozpočte alebo v mimorozpočtových fondoch od všetkých ekonomických subjektov štátu teda od jednotlivých občanov, podnikateľských a ďalších právnických osôb, sú nimi dotácie a subvencie zo štátnych rozpočtov do samosprávnych rozpočtov. Najčastejšími nenávratnými verejnými príjmami sú dane, poplatky, príjmy prenájmu majetku vo vlastníctve štátu a samospráv, z predaja takého majetku, clá, ktoré vyberá štát v súvislosti s dovozom a prevozom tovaru ne jeho alebo cez jeho územie  a pod.

Ďalšie kritérium klasifikácie verejných príjmov  podmieňuje čas, v ktorom tieto príjmy pôsobia. Podľa toho rozoznávame príjmy:

· bežné, ktoré sú zamerané na finančné pokrytie každoročne sa opakujúcich výdavkov a väčšina z nich má charakter nárokovateľných výdavkov. Tvoria najväčšiu skupinu verejných príjmov a to tak v oblasti štátneho rozpočtu, ako aj rozpočtov nižších vládnych, najmä samosprávnych úrovní.

Túto skupinu príjmov môžeme ešte rozdeliť na:

· daňové a ako také teda nenávratné príjmy, ktoré predstavujú najväčší objem príjmov,

· nedaňové príjmy.

· kapitálové príjmy ako jednorazové neopakujúce sa príjmy, ktoré sú zväčša nedaňovej povahy. V rámci nich môže ísť o:

· nenávratné príjmy ako sú napríklad príjmy z predaja štátneho a samosprávneho nehnuteľného majetku, účelové dary na financovanie investícií kapitálové dotácie vyššieho rozpočtu, najmä štátneho pre rozpočty samospráv, prebytok bežného rozpočtu.

· návratné verejné príjmy pochádzajú z čerpania strednodobého a dlhodobého investičného úveru alebo z príjmov z emisie strednodobých a dlhodobých cenných papierov na financovanie investícií.

Pri verejných príjmoch nie je zanedbateľná miera záväznosti, ktorá rozoznáva verejné príjmy:

· obligatorné, ako nárokovateľné a povinné na základe zákona, ktorými sú predovšetkým daňové príjmy ale napr. aj správne a súdne poplatky, clá a pod.

· fakultatívne, ktorých zavedenie a vyberanie je závislé na rozhodnutí príslušného orgánu verejnej moci. 

Podľa predvídateľnosti verejných príjmov ich môžeme členiť na:

· plánovateľné, ktoré vznikajú v dôsledku cieľavedomej činnosti a je možné časovo predvídať a očakávať

· neplánovateľné a ako také skôr náhodilé , ktoré sa vyskytujú ojedinele a teda nie je možné s nimi ani rátať, ani ich predvídať.

Na rozpočtové príjmy môžeme taktiež nazerať podľa toho do akého peňažného fondu smerujú a teda môžu existovať verejné príjmy:

· fiškálne, ktoré smerujú do verejných rozpočtov a predstavujú ich zdroje a patria medzi ne bežné príjmy a v ich rámci najmä daňové príjmy,

· parafiškálne príjmy vystupujú v podobe rôznych povinných dávok a poplatkov, ktoré aj keď sa určujú a vyberajú v súlade so zákonom sú určené predovšetkým do mimorozpočtovýh fondov. Medzi také patria najmä platby do povinných fondov – sociálneho a zdravotného poistenia. V prípade, že sa vyberajú ako povinné platby zo zákona, majú daňový charakter, pretože aj vymeriavací základ pre určenie výšky napríklad povinného zdravotného poistenia je totožný s vymeriavacím základom napríklad dane z príjmu. 

Verejné príjmy posudzujeme aj v závislosti od toho ktorej vládnej úrovni sú určené“ 

· štátne príjmy smerované do štátneho rozpočtu alebo do štátnych mimorozpočtových fondov,

· príjmy samosprávne, tečú do rozpočtov alebo do mimorozpočtových fondov územných samospráv rôznych rovní.

ZDAŇOVANIE

Základy daňovej teórie

Dane sú ako sme už uviedli v súvislosti s charakteristikou verejných príjmov, štátom určené povinné platby smerujúce do verejných fondov vo vopred určenej výške , s vopred určeným termínom splatnosti v záujme zabezpečenia funkcií štátu. Prostredníctvom daní sa na jednej strane obstarávajú štátne príjmy potrebné ako zdroje na financovanie jednotlivých funkcií štátu, na strane druhej je nástrojom ich redistribúcie do celospoločenskej sféry, i keď dane sú skutočne nenávratnou formou sústreďovania peňažných prostriedkov od povinných subjektov. Dane a iné peňažné dávky sa stávajú aj fundamentálnym zdrojom príjmov orgánov miestnej samosprávy, determinantom ich optimálneho fungovania. Samozrejme, v súčasnosti už popri finančných zdrojoch získavaných týmito orgánmi nie prevažne „klasickým” spôsobom –  štátnou dotáciou, ich získavajú  predovšetkým vlastnou podnikateľskou aktivitou. Skĺbenie týchto foriem získavania finančných zdrojov orgánmi miestnej samosprávy do optimálnej štruktúry sa formuje ako nástroj ich fungovania, podmieňujúci efektívnosť ich každodennej činnosti, odzrkadľujúcej sa až v politickom akceptovaní týchto orgánov obyvateľstvom toho-ktorého celku. Od stupňa finančnej zabezpečenosti realizovaných úloh, plánovaných orgánmi miestnej samosprávy totiž závisí dosiahnutý stupeň finalizácie a následne, prirodzene, aj spokojnosti obyvateľstva určitého územia. A dane v týchto súradniciach budú napĺňať svoje čoraz významnejšie poslanie.

Zdaňovanie obyvateľstva všeobecne ako ucelená a garantovaná sústava špecifických procedúr, ktorá má dlhodobé historické opodstatnenie, je jedným z trvalých, stabilizovaných a pomerne výdatných nástrojov zhromažďovania finančných zdrojov orgánmi štátu i orgánmi miestnej samosprávy do ich peňažných fondov. Zdaňovanie integruje súčasne priamu a nepriamu formu realizácie takýchto daňových vzťahov, formálnoprávne kategorizuje dane na priame a nepriame, v konečnom dôsledku však má rovnaký zámer a sleduje totožný efekt. 

Ako východisko objasnenia problematiky významu kompaktných celospoločenských procedúr zdaňovania je nevyhnutné identifikovať a pochopiť význam a miesto základných daňových inštitútov. Vzhľadom na skutočnosť, že finančné hospodárstvo je vo svojom dlhodobom vývoji hlboko poznačené vývojom ľudskej spoločnosti a v nej pulzujúcimi vzťahmi, neskôr organizovanými štátom, menil sa v jednotlivých etapách vývoja určitej konkrétnej spoločnosti aj obsah, rozsah, dosah i štruktúra jednotlivých daňových inštitútov. Menila sa aj ich kompatibilita, vrátane daňových vzťahov, na základe ktorých finančné hospodárstvo štátu vlastne vzniklo, pôsobilo a transformovalo sa v súlade s transformačnými procesmi spoločnosti ako celku. Tento proces možno zjednodušene dokumentovať na informačnej osi sformovanej na základe poznatkov dejín ekonomiky, štátu a práva, ktoré potvrdzujú, že už v otrokárskom zriadení sa pôvodne sebestačné naturálne hospodárstvo vladára ako vrcholného vlastníka štátu postupne menilo na štátne finančné hospodárstvo, že pôvodné dobrovoľné naturálne dary neskôr nahradilo ich násilné vynucovanie, drastické vymáhanie. Postupne nepravidelné naturálne dávky vymáhané monarchom nahradili peňažné dávky vymáhané povinne a pravidelne štátom, čím de facto vznikli daňové  vzťahy  ako  osobitný   druh  majetkových vzťahov,  s ustáleným okruhom ich subjektov. Ich externú aj internú systematiku a štruktúru trvalo nekonzervovala nielen určitá spoločnosť v procese vlastnej transformácie do spoločnosti iného historického typu, inej sociálno-ekonomickej podstaty, ale ani spoločnosť konkrétneho historického typu, konkrétnej sociálno-ekonomickej formácie. Daňové vzťahy sa totiž vždy vyznačovali špecifickou dynamikou svojho rozvoja i vnútorných zmien, citlivo reagovali na akýkoľvek pohyb v ekonomickej základni i kultúrno-sociálnej nadstavbe ktorejkoľvek štátom organizovanej spoločnosti.

Významným ekonomicko-právnym inštitútom, radikálne zasahujúcim do majetkovej integrity a čiastočne aj osobnej slobody subjektov vrátane občanov, je daň. Statické vymedzenie tohto pojmu definuje daň ako peňažnú platbu vyberanú štátom, resp. štátnymi orgánmi na základe zákona, vo vopred určenej výške, s presne a vopred určeným termínom splatnosti, slúžiacu na úhradu štátnych, resp. spoločenských potrieb.
Dynamické chápanie dane tento inštitút formuluje ako určitý špecifický vertikálny spoločenský vzťah zákonom (právnou normou) predvídaných subjektov, ktorý má materiálny (hodnotový, peňažný) obsah. Takéto chápanie dane vlastne daň stotožňuje s daňovým vzťahom, i keď daň v praxi často vystupuje ako výslednica, reálny rezultát daňovoprávneho vzťahu.  V konečnom dôsledku predstavuje i špecifický druh peňažného záväzku povinných subjektov  voči štátu ako oprávnenému  subjektu,  na základe platného práva ním aj vynútiteľného. Pri splnení určitých právnych predpokladov je teda jednostranne vynútenou peňažnou povinnosťou, povinnou peňažnou platbou chápanou ako príspevok na úhradu štátnych potrieb. Daň v podobe právnej normy je súčasne nástrojom zabezpečenia vnútornej previazanosti subjektov daňovoprávnych vzťahov, nástrojom distribúcie oprávnení a povinností medzi nimi navzájom. Vnútorne je teda vytváraná systémovo štruktúrovanými právnymi normami, čo jej dáva podobu právneho inštitútu.

Ako každý ekonomický inštitút  autochtónnosť dane vyjadrujú jej vlastné charakteristické črty, ktoré ju individualizujú a vyčleňujú zo sústavy ostatných inštitútov. Typický je predovšetkým peňažný obsah dane. V rozvinutom  peňažnom systéme štátu, od ktorého bezprostredne závisí aj kvalitatívna úroveň daňového systému, totiž dane vystupujú v peňažnej, nie v naturálnej forme. To platí aj o slovenskom daňovom systéme vrátane jeho integrálnych súčastí –  daní z príjmov obyvateľstva. Charakteristické tiež je, že daňové plnenie vyžaduje od daňovníka iba štát, a to výlučne na základe právneho aktu najvyššej právnej sily, spravidla zákona. Iba konkretizácia daňovoprávnej regulácie je obsahom podzákonných, zákon vykonávajúcich právnych predpisov. Špecifické tiež je, že nesplnenie daňovej povinnosti je štátom vynútiteľné a sankcionované, napr. trestnoprávnou, občianskoprávnou alebo disciplinárnou pracovnoprávnou sankciou, no aj originálnou majetkovou sankciou.

Podstatnou charakteristickou črtou dane je i presne určený daňový režim, t.j. vymedzený okruh povinných subjektov, vopred vytýčený termín splatnosti dane a presne určená výška daňovej povinnosti v rámci rozsahu predvídaného daňovoprávnou normou atď. Daň je súčasne dôležitým, ba podstatným a dostatočne výdatným zdrojom rozpočtových príjmov, používaných na úhradu štátnych či celospoločenských potrieb, pričom je súčasne platbou nenávratnou. Znamená to, že daňovníci nie sú spätne po splnení daňových povinností financovaní z fondov, do ktorých sú dane systematicky akumulované. A to bez ohľadu na to, či ide o daňovníka – právnickú osobu alebo daňovníka – fyzickú osobu. Rozhodujúca nie je ani výška daňovej povinnosti, ani dĺžka jej trvania či disciplinovanosť pri platení dane.

Daň ako finančno-ekonomický inštitút plní voči národohospodárskym inštitútom a subjektom určitý okruh funkcií, ktoré sú viac-menej ustálené, i keď nie nemenné. Aj v podmienkach súčasnej spoločenskej transformácie sa uskutočňuje ich nová kryštalizácia, určité funkcie strácajú väčšiu či menšiu časť svojho doterajšieho významu, ba môžu i úplne zaniknúť, iné funkcie daní získavajú novú náplň, ich význam podstatne rastie.

Stabilnou pôvodnou funkciou dane zostáva aj v budúcom období  daňovej sústavy funkcia akumulačná, resp. fiškálna. Jej podstatou je prostredníctvom striktného vyžadovania všeobecnej daňovej disciplíny akumulovať, zhromažďovať takto získané peňažné prostriedky v podobe zdrojov do štátnych rozpočtov, prípadne do verejných rozpočtov územných celkov a obcí. Jej význam v súčasnosti rastie, i keď je napĺňanie tejto funkcie dane, prirodzene, tiež limitované, napr. úmernosťou daňového zaťaženia jednotlivých povinných subjektov, daňovníkov. Nárast významu tejto funkcie dane bezprostredne súvisí s rozvíjaním členitosti daňových subjektov, osobitne z radov obyvateľstva pôsobiaceho v súkromnovlastníckej podnikateľskej sfére. Donedávna proklamovaný okrajový záujem štátneho rozpočtu o akumuláciu zdrojov z rúk obyvateľstva do štátneho rozpočtu prostredníctvom nimi odvádzaných daní bol prirodzený práve preto, že z tejto spoločenskej „národohospodárskej” sféry nebolo ani možné očakávať výraznejšie príspevky na úhradu štátnych potrieb. Príčin bolo mnoho, okrem iného členenie a reálne disponovanie vlastníctvom, absolútna prevaha štátneho vlastníctva ako výdatného zdroja materiálnych hodnôt, ktoré bolo možné podriadiť daňovej, resp. odvodovej povinnosti, politicky, ekonomicky i legislatívne zviazaná potencia podnikateľskej aktivity obyvateľstva ako zdroj možného zisku perspektívne podrobeného daňovej povinnosti atď.

Prostredníctvom akumulačnej (fiškálnej) funkcie daní sa aktivizujú primárne zhromažďovacie vzťahy tak, aby vhodne pôsobili na centralizáciu spoločensky potrebných peňažných zdrojov v rukách štátu, jeho orgánov, ako  

aj orgánov miestnej samosprávy.

V súčasnosti sa preskupuje pôsobenie regulačnej (regulatívnej) funkcie daní. Dosiaľ sa prejavovala v dvoch polohách, a to osobitne vo vzťahoch k organizáciám a osobitne vo vzťahoch k zdaňovanému obyvateľstvu.

V prvom prípade realizovanie tejto daňovej funkcie zabezpečovalo znovurozdelenie vytvorených zdrojov – v záujme ich lepšieho národohospodárskeho využívania. Daňami právnických osôb sa mali vytvárať podmienky na ovplyvňovanie štruktúry a obsahu výroby a spotreby. Ak je táto funkcia zle aplikovaná, potom v mnohých smeroch pôsobí dosť ekonomicky retardačne, podväzuje ekonomické iniciatívy a podnikateľské aktivity, nesprávnou reguláciou a znovurozdeľovaním vytvorených zdrojov „odpisuje“ perspektívne a prosperujúce podniky a dokonca i výrobné odvetvia a, naopak, neperspektívne a neekonomické subjekty umelo udržiava relatívne konkurencieschopnými, de facto „daňovými dotáciami” prežitia spôsobilými. Tieto skúsenosti s uplatňovaním regulačnej funkcie daní súčasne  potvrdzujú význam správneho proporcionálneho uplatňovania daňových funkcií, ktorých nesprávne využívanie, ba až zneužívanie môže deformovať nielen jednotlivú daň, či daňovú sústavu ako celok, ale aj celý národohospodársky komplex, ak sa retardačné pôsobenie niektorej daňovej funkcie úplne presadí v určitom výrobnom odvetví. To má zrejme priamy negatívny následok aj na komplexný organizmus spoločnosti ako celku.

V druhom prípade táto funkcia plní úlohu regulátora výšky daňového zaťaženia podľa žiadanosti, resp. charakteru príjmového zdroja obyvateľstva. Tak sa ovplyvňuje i výška dosahovaných žiaducich či nežiaducich dôchodkov obyvateľstva. V prípade spotrebných daní táto funkcia pôsobí aj na regulovanie spotreby jednotlivých výrobkov, produktov, tovarov, o reguláciu spotreby alebo výroby ktorých má štát eminentný záujem. Regulačná funkcia daní pôsobí aj v oblasti služieb. Jej význam pre optimálne pôsobenie daní na regulovanie dôchodkovej situácie obyvateľstva je teda jedným z prvoradých.

Kontrolná funkcia dane sa najzreteľnejšie prejavuje pri nepriamych daniach, spomedzi ktorých priorita patrí dani z pridanej hodnoty. Umožňujú o. i. tiež kontrolu spotreby, dodržiavanie sortimentu a kvality, včasnosti vyskladňovania a fakturácie tovaru a pod. V trhových podmienkach kontrolná funkcia však nemá taký význam ako v centrálne plánovanom hospodárstve, pretože žiadne dane by nemali narúšať trhom formované rozmiestnenie zdrojov.

Pôsobiť však musí aj naďalej, napr. v procese kontroly a usmerňovania výroby a spotreby určitých  výrobkov prostredníctvom  už  spomínanej  dane z pridanej hodnoty či iných spotrebných, nepriamych daní.

Aj naďalej možno brať do úvahy aj kriteriálnu funkciu dane. Znamená, že daň formuje konkrétne daňovoprávne vzťahy tak, aby jej konštrukcia spolu s inou daňou vytvárala určité kritérium, na základe ktorého by podnikateľský subjekt organizoval a korigoval svoje podnikateľské aktivity. Táto funkcia sa intenzívne využívala i v procese globálneho národohospodárskeho riadenia. Kriteriálna funkcia dane zrejme nebude oslabená ani v budúcich podmienkach rozvinutého trhového hospodárstva, pretože daňová sieť, resp. súlad konštrukcie jednotlivých daní a ich pôsobenie na orientáciu jednotlivých podnikateľských subjektov v podobe určitého hospodárskeho či finančného kritéria, aj vo vzťahu k iným finančným inštitútom, bude nevyhnutnosťou pre optimálne smerovanie podnikateľských iniciatív. S touto funkciou sa prelína, ba vlastne splýva funkcia stimulačná, ktorou sa dani podliehajúce subjekty stimulujú k určitému správaniu v spoločensko-ekonomických vzťahoch, determinujúc tak v požadovanom smere aj vznikajúce daňové vzťahy a sprostredkovanie napokon aj cirkuláciu peňažných prostriedkov v národohospodárskom organizme štátu. Daň sa tak súčasne stáva stimulátorom výroby a spotreby.

Donedávna typickou funkciou dane bola jej sociálna funkcia. Jej 
výrazné pôsobenie na daňové vzťahy je minimálne diskutabilné, pretože daň ako nástroj sociálnej politiky by v trhových ekonomických podmienkach intenzívnejšie pôsobiť nemala. Pôsobenie tejto daňovej funkcie nezodpovedá ani striktnej požiadavke daňovej spravodlivosti, pretože jej praktické uplatňovanie v daňovej konštrukcii v minulosti umožňovalo identifikovať a uskutočňovať presuny výšky daňového zaťaženia subjektov daňových vzťahov napr. podľa rodinných pomerov, sociálneho zatriedenia či iných subjektívnych znakov daňovníka. Pokiaľ ide o potrebu zachovania funkcií daní, ktorými sa limitovane uskutočňujú prerozdeľovacie procesy v národnom hospodárstve, i keď sa teoretické názory i skúsenosti praktikov vzácne zhodujú, nemožno súhlasiť s názorom, že riešenie sociálnych otázok je nevyhnutné uskutočňovať aj prostredníctvom daní. Z tohto aspektu teda treba sociálnu funkciu daní považovať za prekonanú.

Z chápania dane ako statického a súčasne dynamického finančnoprávneho inštitútu treba vychádzať i pri formulovaní jej základných a vedľajších konštrukčných prvkov. V odbornej literatúre sú označované ako daňové prvky, ako náležitosti daňovoprávneho vzťahu, ba možno sa stretnúť aj s označením prvky právnej konštrukcie dane, čím je zdôraznený právny základ ich existencie. Predstavujú náležitosti daňovoprávnej normy, resp. ich sústavy koncentrovanej v daňovoprávnom predpise, ktoré sú bezpodmienečnou podmienkou buď vzniku určitého daňovoprávneho vzťahu, alebo podmienkou jeho právnej dokonalosti, perfektnosti.

Daňové prvky tvoriace základné náležitosti daňového vzťahu, bez ktorých takýto vzťah nemôže v žiadnom prípade vzniknúť a existovať a ktoré preto označujeme ako základné, fundamentálne daňové prvky, sú:

a) podmet (subjekt) daňovoprávneho vzťahu,

b) predmet (objekt) daňovoprávneho vzťahu,

c) základ (fundament) daňovoprávneho vzťahu,

d) sadzba (limit) daňovoprávneho vzťahu.

Daňovými prvkami, ktoré bezprostredne neovplyvňujú vznik, zmenu alebo zánik daňovoprávneho vzťahu a ktoré preto môžeme označiť za vedľajšie, subsidiárne daňové prvky, príp. za ostatné náležitosti daňovoprávneho vzťahu, je vytváraná sústava, do ktorej zaraďujeme zvyčajne:

a) zvýšenie dane,

b) zníženie dane,

c) daňové minimum,

d) minimálnu daň,

e) penále za nezaplatenie dane v termíne (daňovú penalizáciu).

Penále za nezaplatenie dane, resp. zálohy na daň a náklady výkonu daňového rozhodnutia v daňovom konaní sa v odbornej literatúre označuje aj ako príslušenstvo dane.
Všetky tieto daňové prvky sa uplatňujú aj v daňovoprávnych vzťahoch, v rámci realizácie ktorých sa uskutočňuje zdaňovanie príjmov obyvateľstva. Ich uplatňovanie, rozširovanie či zužovanie v rámci daňovoprávnych vzťahov má ďalekosiahle následky na dôchodkové a následne spravidla aj majetkové postavenie určitých vrstiev spoločnosti, na ich preferovanie či ekonomické a potom aj politické zatlačovanie. Deformovanie jednotlivých daňových prvkov bez  ohľadu na to, či ide o základné a či o vedľajšie daňové prvky, má za následok deformáciu spoločnosti ako celku, vznik a prehlbovanie sociálneho napätia, diferenciáciu a následnú polarizáciu špecifických vrstiev obyvateľstva štátu. Posunmi daňových prvkov teda možno vytvárať aj latentné či otvorené predpoklady na uplatňovanie daňových privilégií. Zdaňovanie dôchodkov jednotlivých vrstiev, skupín obyvateľstva a rozvrhnutie daňového zaťaženia medzi nimi je komplikovaným a multilaterálnym procesom, v rámci ktorého sa neraz antagonisticky konfrontujú subjektívne a objektívne prvky, transformované do jednotlivých daňovoprávnych predpisov.

Z hľadiska prvotnej možnosti vzniku normovaného vzťahu v daňovej oblasti priorita zrejme patrí subjektu dane. Možno povedať, že subjektom dane je jednoducho taká právnická osoba alebo fyzická osoba, ktorá je povinná platiť daň, ktorá je zo zákona povinná vstúpiť do daňovoprávneho vzťahu, strpieť určenú majetkovú ujmu, teda odviesť štátu určenú výšku dane. Subjekt dane je súčasne taký daňovoprávny prvok, s ktorým daňovoprávna norma spája určité oprávnenia a povinnosti,  zabezpečované štátnou donucovacou mocou. Subjekt dane disponuje na jednej strane právnymi normami predpokladanými a zabezpečenými oprávneniami, prostredníctvom ktorých môže svoje správanie v týchto vzťahoch  vo svojom či v cudzom záujme korigovať, na druhej strane mu daňovoprávne normy ukladajú určité presné pravidlá správania v podobe povinností niečo konať, prípadne konania sa zdržať. Tieto aktivity daňového subjektu sú pod dohľadom príslušného daňového orgánu, ktorý má v mene štátu oprávnenie v jeho záujme vstúpiť do konkrétnych daňovoprávnych vzťahov, dbať na ich zákonnosť, súlad s platným právom.

Vzhľadom na to, že na jednej strane stoja subjekty daňovoprávnych vzťahov v postavení povinných subjektov, teda tých, ktoré sú povinné daň platiť, a na druhej strane tie subjekty, ktoré sú oprávnené daň požadovať. Teória finančného, resp. daňového práva diferencuje medzi týmito subjektmi a označuje ich pojmami oprávnený subjekt a povinnostný (zaviazaný) subjekt. Pritom sa subjekt dane, resp. daňovoprávneho vzťahu všeobecne označuje ako daňovník.

Označiť daňový subjekt ako daňovníka však možno len v prípade, ak ide o povinnostný či zaviazaný subjekt daňovej povinnosti, čo nie je ani v odbornej literatúre vždy dostatočne striktne špecifikované. Z postavenia subjektov daňovej povinnosti a subjektov oprávnených z daňovej povinnosti čerpať v prospech príslušných verejných rozpočtov zákonom predpokladaný objem peňažných zdrojov je zrejmé aj ich nerovnoprávne, resp. nevyvážené postavenie v daňovoprávnych vzťahoch, čo je pre tento typ finančnoprávnych vzťahov charakteristické. 

Pri identifikovaní daňových prvkov, a to konkrétne subjektu dane, zistíme, že v rámci tohto pohybu sa okrem už spomínaných druhotných pojmov objavuje aj pojem platiteľ dane. Platiteľ dane je špecifickým prvkom daňovoprávneho vzťahu, daňovej konštrukcie. Je to spravidla právnická osoba, ktorá na základe zákona a v mene daňovníka má povinnosť daň od neho vybrať a odviesť štátu. Daňovoprávne normy však za určitých okolností ukladajú platiteľovi dane zraziť a odviesť daň zo svojej materiálnej podstaty, teda nie od daňovníka. Spravidla ide o prípady, keď platiteľ daň daňovníkovi nezrazil, alebo ju zrazil v nesprávnej výške. Vtedy je platiteľ dane daňovým dlžníkom ako náhradný daňovník a daňové bremeno znáša sám.

V súvislosti so správaním sa subjektov daňových povinností v daňovoprávnych vzťahoch sa tlačí do popredia záujmu daňovej legislatívy i daňovej praxe otázka daňového presunu. Pod daňovým presunom pritom treba rozumieť právo, resp. možnosť daňovníka preniesť, presunúť daňové zaťaženie zo seba na inú osobu určitým, spravidla ekonomickým opatrením. Daňové presuny možno aplikovať na ktorúkoľvek daň, i keď obťažnosť, zložitosť tejto operácie je individuálna a je diferencovateľná podľa jednotlivých druhov daní. Daňové presuny možno realizovať v prípade priamych a, samozrejme, aj nepriamych daní. Napríklad daň zo zisku ako priama daň môže byť presunutá na spotrebiteľa zvýšením realizačných cien, nepriame dane ako daňové bremeno nesie automaticky spotrebiteľ (konzument) tovaru alebo služby. Cieľom daňového presunu je teda snaha zbaviť sa daňovej povinnosti presunom tejto povinnosti na iný daňový subjekt. Jeho účelom je legálne zlepšenie si dôchodkovej situácie, resp. jej udržanie na určitej úrovni posunom daňového bremena na iné subjekty.

Daňový únik, ako výslednica správania sa subjektu v daňovoprávnom vzťahu, má obdobnú úlohu a poslanie ako daňový presun a rovnaký ekonomický výsledok. Pod daňovým únikom pritom rozumieme zákonom dovolené alebo protizákonné zníženie daňového základu, vyúsťujúce do zníženia výnosov jedného druhu daní a do prípadného zvýšenia iného druhu daní. Daňový únik nie je spravidla žiaduci, ba je vyslovene nežiaduci a v prípade jeho nelegálnosti, právnej neprípustnosti
 je striktne sankcionovaný. Legálny daňový únik, teda v medziach daňovoprávnych predpisov dovolený, plní určité, spravidla sociálne alebo povzbudzujúce poslanie.

Zo základných prvkov daňovoprávneho vzťahu je iný predmet (objekt) dane. Zvyčajne sa tak označuje určitá hospodárska skutočnosť, ekonomická realita, na základe ktorej možno daňovníkovi uložiť daňovú povinnosť. Predmet dane je teda reálnym podkladom na zdanenie, na uloženie daňovej povinnosti subjektu dane. Predmet dane je pritom spravidla determinujúcim faktorom pre menovité označenie, názov tej-ktorej dane. Pretože sa jeho pojmové chápanie ohraničuje hospodárskym aspektom a jeho náplňou môže byť majetok ako taký či výnos z majetku, určitý príjem či dôchodok, alebo aj určitý vzťah k majetku, aj jednotlivé dane majú od tejto skutočnosti odvodené označenie, ako napr. daň z pozemkov, domová daň, daň zo mzdy atď.

V teórii daňového práva sa pertraktuje aj členenie predmetu dane na formálny predmet dane a materiálny predmet dane, pričom formálnym je taký daňový predmet, ktorý predstavuje rezultát určitej materiálnej skutočnosti alebo  materiálneho vzťahu (napr. dôchodok, dosiahnutie výnosu atď.) a materiálnym je  ten predmet, ktorý je základňou vzniku formálneho predmetu dane, teda určitá objektívne existujúca majetková podstata. V tomto prípade môže ísť napr. o majetok, z ktorého plynie dôchodok alebo výnos. 

Ak sa daňovo postihuje, považuje sa za formálny predmet dane aj právny úkon, napr. darovanie.

Podľa predmetu rozlišujeme dane na:

· výnosové,

· dôchodkové,

· majetkové.

Osobitné postavenie v rámci daňových prvkov patrí daňovému základu. Je označovaný ako vyrubujúci základ, pretože predstavuje  tak tú daňovú kvantitatívnu veličinu, z ktorej sa konkrétna daň vyrubuje. Daňový základ pritom vždy vychádza z predmetu (objektu) dane. Zvyčajne sa rozdiel medzi predmetom dane a jej základom zjednodušene vymedzuje tak, že predmetom je tá hospodárska skutočnosť, na ktorú sa daň ukladá, a základom dane je, tá jej časť, z ktorej sa daň vyrubuje. Základ dane tak umožňuje vyjadriť v peniazoch konkrétnu daňovú povinnosť determinovanú jej predmetom. Je to suma, z ktorej sa daň vyrubuje. Základ dane predstavuje číselne vyjadrený súhrn majetkových výsledkov, ktoré vznikli   tým,  že v záujmovej sfére daňovníka (medzi subjektom a objektom dane) nastalikvantitatívne vyjadriteľné relácie, ktoré zákon určuje ako predpoklad vzniku daňovej povinnosti.

Vzhľadom na to, že daňový základ je kvantitatívnym vyjadrením daňového predmetu, nástrojom jeho špecifikácie, môže sa s ním za určitých podmienok prekrývať či úplne stotožňovať.

Daňový predmet sa teda môže rovnať i daňovému základu. Existencia daňového základu v daňovoprávnom vzťahu je pritom podmienená vyjadriteľnosťou predmetu dane v určitých objektívnych jednotkách, mierkach umožňujúcich kvantifikáciu daňového predmetu. Z daňového základu sa tak daň určuje na základe daňovej jednotky. Tou môže byť hmotnosť, množstvo, peňažná jednotka atď.

Základ dane interpretuje teória daňového práva v dvoch základných formách ako daňový základ abstraktný a konkrétny. Za abstraktný daňový základ sa pritom považuje také povinné určenie jednotiek, ktorými možno predmet dane merať. Konkrétny daňový základ predstavuje ucelený komplex týchto jednotiek, vytváraný ich súčtom a ktorým je konkrétny predmet dane vyjadrený. Tu treba spomenúť aj termín daňový kataster, bezprostredne súvisiaci s problematikou daňového základu. Je to zoznam hodnôt rozhodujúcich pre určenie konkrétnej výšky daňovej povinnosti jednotlivých daňovníkov. Daňový kataster sa uplatňuje pri pravidelne sa opakujúcej daňovej povinnosti, vyplývajúcej z daňovoprávnej normy regulujúcej určitú daň. V prípade takýchto daní sa nezisťuje reálny numerický rozsah predmetu dane ku dňu rozhodujúcemu pre vznik daňovej povinnosti, ale sa podľa vybratých kritérií prenáša do záznamov tvoriacich základ na vyrubenie daní na viac budúcich daňových období.

Sadzbu dane zaraďujeme medzi základné daňové prvky, o ktoré býva medzi daňovníkmi najväčší záujem. Vymedzuje  rozsah daňovej povinnosti v rámci daňovoprávnych vzťahov. Je meradlom, podľa ktorého sa vypočítava výška dane z daňového základu, je reálnym vyvrcholením daňovoprávneho vzťahu v jeho fáze prípravy a napĺňania daňovej povinnosti. Daňová sadzba je podielom dane pripadajúcim na daňovú jednotku. Je akoby meradlom daňového záväzku. Do určitej miery ju možno chápať i ako špecifickú metódu formovania kvalitatívnej úrovne daňovoprávneho vzťahu, metódu formovania jeho peňažnej výdatnosti. Výsledok, ktorý vznikne použitím daňovej sadzby, reprezentuje daň, teda výšku dane či mieru daňového zaťaženia. Možno ho preto označiť aj ako objem individuálnej daňovej povinnosti.

Daňová sadzba býva spravidla právne zakotvená v daňovom zákone. No táto skutočnosť nemusí byť vždy akceptovaná. Právny predpis ju môže naznačiť, ohraničiť vo forme určitého rozpätia, pričom daň aplikujúci orgán v jeho rámci ju môže určiť pevnou sumou. Tento orgán potom môže aplikáciu daňovoprávnej normy uskutočniť buď v individuálnej forme, alebo vo forme univerzálnej (všeobecnej).

Daň, ako významný a originálny finančnoprávny a ekonomický inštitút, svojím účelovým zameraním individualizuje aj vlastnú sadzbu, ktorej metodológia vždy musí zodpovedať hlavnému cieľu, ktorý má konkrétna daň v spoločnosti plniť. V procese jej historického vývoja sa preto postupne vyvíjali rôzne druhy sadzieb dane tak, aby daň ako celok mohla proporcionálne plniť všetky jej zverené funkcie. Dosiaľ sa vlastne vykryštalizovali dva druhy daňových sadzieb, a to sadzba pevná, sadzba pohyblivá a ich kombinácie, ktoré možno označiť za kombinovanú sadzbu dane.

V našom daňovom systéme sa pevná daňová sadzba používa v podstatne užšom rozsahu ako sadzba pohyblivá. Jej podstata spočíva v tom, že prostredníctvom striktne určenej peňažnej sumy na jednotku daňového základu a bez ohľadu na jeho výšku sa určuje aj objem daňovej povinnosti, daňové bremeno. Pevná sadzba dane teda určuje daň pevnou sumou bez ohľadu na množstvo, kvalitu zdaňovaného základu a pod. Uplatňuje sa pri spotrebných daniach a pri dani z pozemkov.

Pohyblivá sadzba dane vyjadruje pomer daňového zaťaženia k daňovému základu, spravidla percentuálne, pričom sa v širokej miere môžu uplatniť viaceré varianty. Základné varianty pohyblivej daňovej sadzby sú:

a) 
lineárna (proporcionálna, vyrovnaná) sadzba,

b) 
progresívna (vzostupná) sadzba,

c) 
degresívna (zostupná) sadzba.

Za lineárnu sadzbu dane sa vo všeobecnosti považuje taký typ sadzby, ktorá je aritmeticky zhodná, rovnaká pri každej výške daňového základu, teda bez ohľadu na jeho zmeny. V tomto prípade sa teda napr. z rôzneho základu vyberá rovnaké percento dane.

V prípade uplatnenia progresívnej (vzostupnej) sadzby dane rastie daňové zaťaženie súčasne s rastom daňového základu. Teda čím vyšší je daňový základ, tým vyššia je aj sadzba dane, resp. daň. Z hľadiska daňového zaťaženia príjmov obyvateľstva reakcia tejto sadzby v daňovoprávnom vzťahu je prirodzená a z hľadiska daňovej spravodlivosti je často označovaná za logickú, najprijateľnejšiu. Totiž čím vyšší je získaný príjem, tým vyššia je aj daňová sadzba. Tu ale treba podotknúť, že ani táto, všeobecne bezproblémovo prijímaná, daňová konštrukcia nemôže byť akceptovaná univerzálne, ale v konkrétnych ekonomicko-politických podmienkach by sa mala uplatňovať diferencovane. V určitých situáciách totiž môže pôsobiť národohospodársky nežiaduco, retardačne.

V rámci progresívnej sadzby dane sa identifikujú jej vnútorné konštrukčné varianty, a to sadzba progresívno-stupňovitá a sadzba progresívno-plynulá.
V prípade progresívno-stupňovitej sadzby sa daňový základ člení podľa výšky do určitých daňových stupňov, pričom sa v každom takomto stupni určuje daň buď pevnou, alebo percentuálnou sadzbou, príp. ich kombináciou. Používa sa pri dani z dedičstva, dani z darovania a pod.

Progresívno-plynulá, alebo i kĺzavá sadzba je charakteristická tým, že zvyšovanie daňového zaťaženia prebieha plynulo, bez preklenutia akýchkoľvek daňových stupňov, čo zamedzuje možnosti dosahovať z vyšších príjmov nižšie čisté príjmy pri prechode z jedného daňového stupňa do druhého, ako je to prípustné pri realizovaní progresívno-stupňovitej sadzby. Uplatňuje sa pri dani z príjmov fyzických osôb zo závislej činnosti.

Všeobecne o pohyblivom type sadzby dane platí, že spravidla býva stanovená určitým percentom z daňového základu. Pohyblivou daňovou sadzbou je aj určenie časti, dielu a celku, napr. jednej štvrtiny, polovice atď. Od takéhoto uplatňovania pohyblivej sadzby sa však v našich podmienkach už upustilo.

Kombinovaný typ daňovej sadzby nie je všeobecne prijímaný ako jej osobitný druh. Pravdou je, že pri jej aplikovaní sa kombinuje pevná sadzba so sadzbou percentuálnou, čo však svedčí skôr o tom, že tzv. kombinovaná sadzba dane je vlastne synonymom progresívno-stupňovitej sadzby dane.

Znižovanie daňového základu podmieňovalo znižovanie daňového zaťaženia pri uplatňovaní degresívnej sadzby dane.

Naša teória daňového práva však pozná aj iný typ daňovej sadzby, označovaný ako rozdielová sadzba dane. Do začiatku deväťdesiatych rokov sa uplatňovala pri dani z obratu, a to ako rozdiel medzi štátnou veľkoobchodnou cenou a štátnou maloobchodnou cenou zníženou o obchodné rozpätie.

V teórii daňového práva je dnes už pomerne ustálené integrovanie ďalších náležitostí daňovoprávneho vzťahu pod pojem vedľajšie daňové prvky. Vedľajšími sú však v tom zmysle slova, že nejde o základné daňové prvky, teda tie, bez ktorých by bola existencia samého daňovoprávneho vzťahu prinajmenšom pochybná. Vedľajšie daňové prvky sú teda súčasťou konštrukcie jednotlivých daní, avšak ich včlenenie do nej nie je nevyhnutnou podmienkou existencie dane. Z určitého pohľadu možno o týchto daňových prvkoch hovoriť aj ako o fakultatívnych daňových prvkoch, na rozdiel od základných daňových prvkov, ktoré sú obligatórnymi náležitosťami daňovoprávneho vzťahu.

Podmienky, v rámci ktorých pôsobia daňovoprávne normy, vytvárajú priestor aj na zníženie či zvýšenie dane, ak sú splnené určité, daňovoprávnou normou predpokladané podmienky. Zvýšenie a zníženie dane ako veličiny oscilujúce okolo príslušnej daňovej sadzby a, numericky vyjadriteľné, evidentne patria medzi vedľajšie daňové prvky. Prakticky ide o pohyb základnej sadzby dane smerom nahor alebo nadol, podľa individuálnych podmienok daňovníka, resp. skupín daňovníkov,  prípadne i podľa vôle oprávneného subjektu daňovoprávneho vzťahu. Tento pohyb sadzby dane zvyčajne najradikálnejšie ovplyvňujú sociálne dôvody, no aj ekonomické dôvody, kladúce si za cieľ napr. získanie zahraničného kapitálu pre tuzemský kapitálový trh uplatnením nižšej daňovej sadzby, ako je sadzba základná. Cieľom zvýšenia alebo zníženia dane je tiež snaha oprávnených subjektov zaťažiť povinné subjekty, daňovníkov, podľa ich daňovej únosnosti. 

V daňovej konštrukcii sa ako vedľajší prvok pomerne často objavuje aj tzv. daňové minimum. Známe je aj pod označením „daneprosté minimum“. Predstavuje vlastne taký daňový základ, z ktorého sa daň ešte nevyrubuje. Tento daňový prvok je pritom motivovaný sociálne a ekonomicky.

Ďalším z vedľajších daňových prvkov je minimálna daň, ktorá, na rozdiel od predchádzajúceho nezdaniteľného minima (sumy, do výšky ktorej príjem zdaneniu nepodlieha), je takou výškou dane, ktorá sa musí ako najnižšie prípustná daň vybrať od daňovníka, a to bez ohľadu na výšku jeho daňového základu. Cieľom minimálnej dane je teda čeliť daňovému úniku, úsiliu daňovníka vyhnúť sa legálnej daňovej povinnosti.

Vedľajšími daňovými prvkami sú aj daňové sankcie, t.j. penále za dane nezaplatené v určenom termíne, sankčné zvýšenie dane pre nepodanie alebo oneskorené podanie daňového priznania a pod.

Z hľadiska daňového zaťaženia príjmov obyvateľstva daňovými povinnosťami má značný význam aj klasifikácia daní. Jej prostredníctvom sa dane zatrieďujú do určitého systému podľa hodnotiacich či triediacich kritérií. Význam členenia a zatrieďovania daní do určitých skupín podľa ich znakov alebo vlastností má svoje miesto v teórii daňového práva, je využiteľné aj v spoločenskej praxi, avšak význam jednotlivých skupín, do ktorých sú dane zatrieďované, nie je proporcionálne vyvážený. Znamená to, že jedna skupina daní má väčší, iná menší význam z hľadiska ich teoretickej systemizácie. Formálne daňové kritériá teda nie sú samoúčelné, ich aplikácia bezprostredne napomáha praktický vznik, zmenu, ba i žiaducu požiadavku usmerňovať pôsobenie daní, formovať ich vnútornú konštrukciu do optimálnej polohy atď.

Podľa oprávneného subjektu dane rozoznávame dane štátne a miestne, podľa spôsobu vyberania – dane pravidelné a nepravidelné, podľa spôsobu určenia základu – dane reálne (výnosové) a personálne (osobné), podľa určenia – dane všeobecné a účelové atď. Z hľadiska daňovej techniky členíme dane na priame a nepriame. Táto klasifikácia daní podľa kritéria formy daňovej techniky je najobvyklejšia a najrozšírenejšia. Uplatňuje sa aj v tuzemských ekonomických a právnych podmienkach.

Za daňovú techniku v tejto súvislosti treba pokladať taký súhrn procedúr a operácií, ktoré je nevyhnutné vykonať v súvislosti s vyberaním či platením daní, t.j. zistiť daňovníka dane a spôsob jej evidencie, určiť spôsob zistenia daňového základu a podobne.

Klasifikácia daní má teda opodstatnenie aj z hľadiska umiestnenia zdaňovania príjmov obyvateľstva v daňovej technike, používanej na území konkrétneho štátneho útvaru, z hľadiska identifikovania toku príjmov do jeho centralizovaných peňažných fondov. Takto sa dá určiť i objem daňového príjmu štátneho rozpočtu z osobných zdrojov obyvateľstva a súčasne i jeho podiel na odčerpanej časti národného dôchodku.

Daňové zásady

Teórie daňovníctva skúmajú existujúce daňové systémy z rôznych hľadísk, pričom aplikujú históriu a praxou preverené a overené pravidlá, podľa ktorých tieto systémy pôsobia v reálnej praxi.  Tieto históriou a praxou preverené pravidlá označujeme za princípy alebo zásady daní. Na základe teórie a praxe ide o tieto zásady:

Spravodlivosť a slušnosť spočívajúca v akceptovaní schopnosti daňovníka zaplatiť daň a rešpektovať z jeho strany úžitok zo zdanenia najmä v spojení s očakávanou spotrebnou verejných statkov, ktoré daňovníkovi poskytne štát alebo samospráva. Chápanie spravodlivosti môže byť dvojaké. Jednak z pohľadu daňovníkov a na druhej strane z pozície štátu teda z pozície verejných financií. V druhom z uvedených kontextov má význam tzv. distribučná spravodlivosť, na ktorú sa pozeráme cez rozdeľovanie zdrojov. Dane sa totiž nevyužívajú iba na naplnenie štátnych fondov ale sú aj nástrojom zmiernenia nerovností v rozdeľovaní zdrojov. V súvislosti s  redistribučným pôsobením daní môže ísť pri priamych daniach o priamy dopad na rozdelenie príjmov alebo pri nepriamych daniach tým, že k cenám tovarov a služieb pristupujú spotrebné dane sa ceny zvyšujú a takto pôsobia na znižovanie reálnych príjmov. Skutočný dopad daní preto záleží aj od štruktúry spotreby zdaňovaných tovarov a služieb. Spravodlivosť v daňovej teórii má  dve podoby:

· prospech zo zdanenia, kde má jednotlivec platiť takú daň, ktorá je v určitom pomere k úžitku rôznych verejných statkov, ktoré tento jednotlivec od štátu dostáva. Táto predstava je ale veľmi zložitá, pretože každý z ľudí má osobitné predstavy o úžitku, ktorý by mu štát alebo samospráva mala poskytnúť. Predstavy o očakávanom úžitku sa menia v čase, priestore, rôznym vekom a podobne. V prípade, že by malo ísť o spravodlivosť z prospechu musela by sa často uplatňovať individuálna daň ako nejaká platba za úžitok jednotlivcovi z verejného statku.

· spôsobilosť platiť daň vychádza z reálnej finančnej situácie konkrétneho subjektu a jeho spôsobilosti alebo schopnosti platiť dane. Tu ale prichádza do úvahy problematika spôsobu merania takejto spôsobilosti. Posudzujeme ju podľa majetku jednotlivcov alebo podľa výšky ich príjmov?

Daňová spravodlivosť ďalej môže pôsobiť:

· horizontálne, tým spôsobom, že daňovníci s rovnakou schopnosťou platiť daň skutočne rovnako veľkú daň aj platili a to bez ohľadu a ich životný status – teda vek, pohlavie, rasu. Horizontálna spravodlivosť sa v praktickom živote prejavuje tak, že sa spočítajú všetky príjmy a zdaňuje sa celkový príjem daňovníka.

· vertikálne predstavy o spravodlivosti znamenajú, že schopnejší čiže solventnejší daňovníci by mali platiť vyššie dane ako chudobnejší daňovníci. Preto mnohé daňové systémy využívajú tzv. progresívne dane. Dôležitý je pritom taký predpoklad, že s rastúcim príjmom klesajú očakávania z úžitku príjmu. B prípade priamych daní dôchodkového a majetkového typu sa často využíva konštrukcia progresívnej dane. Aplikačným problémom pritom ale býva určenie miery progresie dane a hraničnú sadzbu dane, pretože vysoká progresia môže demotivovať daňovníkov a spôsobiť celkový pokles daňových výnosov.

Ďalšou významnou zásadou je efektívnosť. Táto zásada znamená , že dane:

· nebudú pre daňovníka nadmerným daňovým bremenom

· nespôsobia zvýšené náklady na výber daní a ich správu.

Faktické pôsobenie dane na ekonomickú situáciu ekonomických subjektov teda jednotlivcov, firmy a pod. znamená, že subjektov sa zníži o výšku zaplatenej dane ich disponibilný príjem alebo majetok. Dane by ale nemali ovplyvňovať rozhodovanie daňovníkov o možnom umiestňovaní ich finančných prostriedkov resp. kapitálu. Nemali by tiež vplývať na ich rozhodovanie sa o spôsobe a výške spotreby ani by ich nemali nútiť hľadať náhradné menej zdaňované výrobky pre svoju spotrebu. Napriek týmto konštatovaniam ale daňové systémy neraz využívajú práve dane na ovplyvňovanie správania sa výrobcov, či spotrebiteľov. Takým spôsobom sa niektoré daňové systémy stavajú napríklad k výrobkom pôsobiacim negatívne na zdravie ako je tabak a tabakové výrobky, alkohol, alebo snahy ovplyvniť správanie sa subjektov k ochrane životného prostredia prostredníctvom zavádzania ekologických daní. 

V súvislosti s nadmerným daňovým bremenom sa teba zamyslieť nad tým, že vlastne ide o náklady efektívnosti daní, pretože nadmerné daňové bremeno predstavuje stratu čistého blahobytu jednotlivca pretože presahuje čiastku potrebnú na financovanie určitého množstva verejného statku.
 

Zásada prehľadnosti a právnej istoty daní  si, že štát musí zabezpečiť (najčastejšie prostredníctvom právnych noriem)  jasné „pravidlá hry“, na základe ktorých je jednoznačné z čoho sa platí daň a kto ju platí. Daňovníkovi ale aj orgánom štátu musí byť zrejmý obsah dane a jej štruktúra. Mala by byť rešpektovaná čo najväčšia všeobecnosť zdanenia. Perfektné daňové právne normy zamedzia ich obchádzanie a znižujú aj riziko legálnych daňových únikov a v konečnom dôsledku aj zníženie daňovej povinnosti. Toto súčasne umožní správcovi dane účinnejšiu daňovú kontrolu. V rámci tejto zásady si treba uvedomiť náležitú mieru administratívneho spracovania výberu daní s čo najnižšími možnými daňovými únikmi  ako aj mieru dobrých vzťahov medzi daňovníkmi a správcami daní.

Spomedzi zásad je dôležitá aj daňová istota, ktorá spočíva v tom, že daňové právne normy by mali platiť dlhšie, aby daňovníci mohli dlhodobo plánovať svoje zdroje a spôsob ich rozdeľovania či už do investícií alebo na spotrebu. To sa týka tak domácností, ako aj podnikateľskej sféry.

Pre každý štát, či samosprávu je relevantná zásada výnosnosti pre verejné rozpočty, pretože sú to práve najmä dane, ktoré musia zabezpečiť dostatočný zdroj krytia potrieb verejného sektora. Dane sú najdôležitejším príjmom verejných financií.

Súčasne je tu aj daňová únosnosť ktorá znamená ekonomickú hranicu spôsobilosti daňovníka platiť daň, jeho daňovú schopnosť, ktorá nepôsobí na jeho ekonomické aktivity retardačne, brzdiaco. To je zrejme zložitý problém a v rámci teórie daní a daňového práva aj veľmi problematický a sporný. Tieto vedľajšie daňové prvky, vystupujúce v podobe daňových úľav či čiastočných i úplných oslobodení, však neodporujú požiadavke rovnosti subjektov pred zákonom, proklamovanej v ústavnoprávnych predpisoch jednotlivých štátov. Zvýšenie či zníženie dane dokonca korešponduje s požiadavkou materiálnej rovnosti, pretože umožňuje prostredníctvom daní zaťažovať subjekty daňovoprávnych vzťahov rovnakou materiálnou ujmou v medziach ich únosnosti.

Okrem uvedených všeobecných princípov zdaňovania  pri tvorbe daňového systému treba zohľadniť tieto tézy: 

· Priame zdaňovanie príjmov má slúžiť na plnenie fiškálnych cieľov a v zásade sa nemá používať na plnenie iných cieľov, ako je napr. sociálna politika, štrukturálna či regionálna politika a hospodárska politika. Zavádzanie špecifických daňových režimov, a to z akýchkoľvek dôvodov, vedie ku zvyšovaniu zložitosti daňového systému, k nárastu celospoločenských nákladov na jeho aplikáciu a k zvyšovaniu rizika obchádzania daní. 

· Daňové princípy sa musia realizovať bez ohľadu na záujmy, zámery a ciele rôznych parciálnych záujmových skupín. 

· Nevyhnutné potreby štátneho rozpočtu sa premietnu do výšky sadzieb, ale nesmú ovplyvniť realizáciu daňových princípov. 

· Zmeny v rámci daňovej reformy je vhodné realizovať podľa možností naraz a čo najskôr, aby daňovníci čím skôr pociťovali jej výhody.

 Niektoré vyššie uvedené zásady nemožno v plnej miere dodržať súčasne. Napríklad zásada jednoduchosti môže byť niekedy v protiklade so zásadou jednoznačnosti – presné definície pojmov môžu vyžadovať zložitejšie slovné vyjadrenie. Zásada, že potreby štátneho rozpočtu sa premietnu do výšky sadzieb, tiež neplatí absolútne, pretože vysoké požiadavky na rozpočtové zdroje by mohli viesť k neprimerane vysokým sadzbám dane, ktoré by daňové subjekty mohli pociťovať ako nespravodlivé (so všetkými negatívnymi dôsledkami) a napokon by ani nemuseli viesť k naplneniu zamýšľaných rozpočtových cieľov – vzhľadom na vyššiu pravdepodobnosť obchádzania daňových povinností atď. Vysoké sadzby daní tiež nepriaznivo ovplyvňujú celkové podnikateľské prostredie. 

Súčasná slovenská daňová sústava  je založená na týchto zásadách:

Spravodlivosť a proporcionalita Princíp spravodlivosti nerieši otázku, či samotné vyberanie daní je spravodlivé, ale to, aby spôsob ukladania a vyberania daní bol čo najspravodlivejší. Dane musia byť spravodlivé horizontálne aj vertikálne. Horizontálna spravodlivosť v slovenských podmienkach sa prejavuje tak, že rovnaké predmety zdanenia sú zdanené rovnako (napríklad príjmy, majetok alebo spotreba rôznych osôb majú byť zdanené v zásade rovnako bez ohľadu na povahu týchto osôb). Vertikálna spravodlivosť znamená, že subjekt, ktorý má vyššie príjmy, väčší majetok alebo spotrebu, platí vyššiu daň, pričom by však mala byť zachovaná zásada proporcionality, t.j. miera zdanenia by nemala progresívne stúpať so zvyšujúcim sa základom dane (lineárna sadzba dane).

  Neutrálnosť – uvalenie akejkoľvek dane ovplyvňuje ekonomické správanie daňových subjektov už len preto, lebo týmto subjektom odčerpá časť ich disponibilných zdrojov. Úplne neutrálna daň preto neexistuje. Zdanenie však musí byť neutrálne v tom zmysle, že nemá skresľovať hospodárske procesy a má v čo najmenšej miere ovplyvňovať ekonomické rozhodnutia subjektov. Keď subjekty začnú svoje správanie prispôsobovať umelo a zle vytvoreným daňovým normám, napr. preskupovať svoje príjmy, znižuje sa tým celospoločenská efektívnosť alokácie zdrojov.

Vylúčenie duplicity zdanenia – príjmy majú byť zdanené len raz, a to pri prechode od tvorby dôchodkov k ich spotrebe, resp. reinvestícii. Obdobne by napr. pri majetkových daniach nemal byť viacnásobne zdaňovaný majetok.

Jednoduchosť a jednoznačnosť – pravidlá zdaňovania musia byť jednoduché a jednoznačné. Daňový systém má obsahovať len nevyhnutné minimum noriem, tieto normy musia byť ľahko pochopiteľné a smú mať len jeden výklad. Čím zložitejšie sú právne predpisy, tým vyššie sú náklady a nároky na výpočet, výber a správu dane. V porovnaní s vybratým objemom dane musia byť náklady na jej výber minimálne. Daňové predpisy majú byť jednoduché a zrozumiteľné aj preto, že daňové zákony nie sú určené len pre správcov dane a odborníkov v oblasti daní, ale aj pre niekoľko miliónov daňových subjektov.

Účinnosť –  daň musí byť účinná. To znamená, že nesmie poskytovať legálne možnosti vyhnúť sa plateniu dane a nesmie uľahčovať nelegálny daňový únik, alebo dokonca subjekty k tomu nabádať alebo ich motivovať. Tak isto nesmie neprimeranými zásahmi a nelogickými opatreniami subjekty k daňovému úniku nepriamo nútiť. Čím viac výnimiek zákon obsahuje, tým ľahšie sa nájdu možnosti úniku. Účinnosť tiež znamená, že výnos z dane musí byť primerane vysoký, aby daň plnila svoju fiškálnu funkciu, t. j.  celkové náklady na aplikáciu dane na strane daňových subjektov (napr. administratívne náklady) i štátnych orgánov (náklady na správu dane) musia byť primerané vo vzťahu k výnosom z dane. 

Daňový systém

Daňové systémy sa vo všetkých krajinách vyvíjajú  pod vplyvom viacerých činiteľov. Ekonomických, politických, sociálnych, historických a pod Predstavy o tom, čo tvorí dobrý daňový systém majú svoj význam. Ekonómovia a sociálni filozofi neustále predkladajú návrhy na to, aké by tieto požiadavky mali byť. Medzi najdôležitejšie patria:

· mal by byť dostatočný daňový výnos,

· rozdelenie daňového zaťaženia by malo byť rovnomerné, pričom každý jednotlivec by mal platiť spravodlivý podiel daní,

· dôležité je nielen miesto, kde sa daň ukladá ale aj jej konečné miesto,

· dane by sa mali vyberať tak, aby minimalizovali zásah do ekonomického rozhodovania na inak efektívnych trhoch,

· daňový systém by mal umožňovať lacnú a jednotnú správu a mal by byť pre daňovníkov zrozumiteľný,

· administratívne a ďalšie náklady by mali byť čo najmenšie.

Tieto a ďalšie požiadavky môžu poslúžiť ako kritéria odhadu kvality daňového systému. Jednotlivé ciele nemusia byť vždy v súlade ale ak sú v rozpore musí daňový systém nájsť určitý kompromis. 

Všeobecne môžeme daňové systémy klasifikovať podľa toho či 
:

a) dane možno  ukladať na trh výrobkov alebo trh faktorov,

b) sa dane môžu  ukladať predávajúcim alebo kupujúcim na trhu,

c) možno dane ukladať domácnostiam alebo firmám,

d) dane môžu vstupovať do účtu daňovníka na strane zdrojov alebo užitia.

Dane sa častejšie ukladajú na držbu bohatstva alebo na stav majetku ako na prevod alebo toky vytvorené bežnou produkciou. Klasickým príkladom je daň z majetku, ktorá môže byť ako dôchodková daň z kapitálu ( v prípade obchodného majetku) alebo ako spotrebná daň ( v prípade bytov obývaných vlastníkmi). 

Ďalšie delenie daní  rozlišuje dane osobné a dane vecné. Osobné dane sú tie, ktoré vyjadrujú schopnosť daňovníkov ich platiť. Vecné dane sa ukladajú na činnosti alebo na objekty, ako sú napríklad nákupy, predaje, držba majetku a to nezávisle na možnostiach tých, ktorí prevod uskutočňujú. Vecné dane sa môžu ukladať tak domácnostiam ako aj firmám ale osobné dane iba domácnostiam. Rozoznávanie osobných a vecných daní je rozhodujúce v súvislosti so spravodlivosťou daňového systému. Spravodlivosť je nutné hodnotiť v zmysle rozdelenia výsledného daňového bremena medzi ľudí. Vzhľadom na to, že daňové zaťaženie všetkými daňami v konečnom dôsledku dopadne na človeka spravodlivosť daňového zaťaženia musíme hodnotiť na základe rozdelenia daňovej záťaže medzi osoby. Z tohto hľadiska sú dane vecné horšie ako tie najlepšie osobné dane, ktoré ľudí zasahujú priamo. Vzhľadom na to, že osobné dane sa ukladajú domácnostiam, obyčajne sa z pohľadu spravodlivosti daňového systému považujú za lepšie ako dane ukladané firmám.

Najčastejšie delenie daní je na dane priame a nepriame. Priame dane sa klasifikujú ako tie, ktoré sa primárne ukladajú jednotlivcom alebo domácnostiam a tieto subjekty priamo nesú daňové zaťaženie. Nepriame dane sa ukladajú na inom mieste a predpokladá sa, že sa prenášajú na kohokoľvek, kto je posledným nositeľom daňového bremena. Osobné dane ako napr. dôchodkové dane sú takto potom daňami priamymi a väčšina vecných daní ako napríklad dane zo spotreby sú daňami nepriamymi. Napriek týmto kritériám treba pripomenúť, že už niekoľko desaťročí sa vedie diskusia o skutočne presnom rozlišovacom kritériu na dane priame a nepriame. 

Podľa jedných názorov sú priame dane tie, ktoré sa vyberajú priamo od osôb, ktoré ich majú znášať, a nepriame sú potom tie, ktoré zákonodarca chce preniesť na inú osobu. Podľa iných náhľadov sú priame danie tie, ktoré zachytávajú priamo dôchodok alebo majetok ako daňový zdroj, zatiaľ čo nepriame dane zachytávajú dôchodok alebo majetok nepriamo, pretože nastupujú až pri jeho použití alebo rozmnožení. Finančné zákonodarstvo a daňová prax všeobecne však na tomto delení daní zotrváva až dosiaľ, pričom vychádza najmä z hľadiska potrieb a skúseností získaných operáciami uskutočňovanými v oblasti finančnej techniky.

Historicky najstaršou formou nepriamych daní boli akcízy. Táto forma peňažnej povinnosti sa vyvinula vo feudalizme. Ich vyberanie sa prenajímalo súkromným osobám. Neskôr sa akcízy zmenili na prvotnú formu spotrebných daní. Ich hlavnou úlohou bolo zdanenie širokej spotreby, a tak vlastne zabezpečenie dostatočných príjmov pre štátny rozpočet. Ich ďalší vývoj smeroval k vytvoreniu univerzálnych spotrebných daní a popritom k vytvoreniu samostatných spotrebných daní na vybrané druhy tovaru. Daň z obratu sa stala v polovici 20. storočia prevládajúcou formou prvého typu nepriamej dane. Daň z pridanej hodnoty sa ako forma dane z obratu po prvýkrát objavila v roku 1954 vo Francúzsku. Prevládol jej model ako kaskádovej dane, ktorá sa vyberá pri každom prechode tovaru na ceste ku konečnému spotrebiteľovi, oproti zriedkavejšie uplatňovanému modelu jej jednorázového vyberania (napr. v USA a vo Veľkej Británii).

V našich podmienkach sa daň z obratu zaviedla už v roku 1919, s platnosťou na tri roky. Zákon č. 268/1923 Zb. z. a n. o dani z obratu a dani prepychovej predstavoval už perspektívnu a konsolidovanú právnu úpravu; až do roku 1938 bol viackrát novelizovaný. Na krátke obdobie konca 40. rokov sa daň z obratu transformovala na všeobecnú nákupnú daň. S účinnosťou od 1. januára 1952 však bola daň z obratu znova zavedená – na základe zákona č. 73/1952 Zb. Bola však vybudovaná na odlišných princípoch, na existencii dvoch určujúcich východiskových faktorov. Prvým bolo zavedenie cenníkov štátnych veľkoobchodných cien a štátnych maloobchodných cien. Daň sa stala súčasťou ceny a prestala byť prirážkou k výrobným nákladom. Nešlo teda vlastne o daň v pravom zmysle slova, ale o odvod akumulácie formou daňovej techniky. Druhým faktorom bola ekonomizácia procesu odbytu tovaru vytváraním odbytových základní v priemysle, pričom to znamenalo prenesenie procesu vyberania dane do výroby, predovšetkým na odbytové základne, prípadne priamo do výrobných podnikov.

Niektoré prvky bývalej všeobecnej nákupnej dane sa preniesli aj na daň z výkonov zavedenej Zákonom č. 74/1952 Zb. Jej úlohou bolo odčerpávanie akumulácie  podnikov vykonávajúcich rozličné opravy, správky, zákazkové práce a pod.

Druhou, historicky samostatnou formou nepriamych daní boli jednotlivé spotrebné dane, ktoré sa uplatňovali aj v našich podmienkach. V období tzv. predmníchovskej Československej republiky existovalo takmer dvadsať takýchto daní. Ich prenesenie do novej daňovej sústavy tzv. socialistického typu začiatkom 50. rokov sa však neuskutočnilo.

Daňové systémy sa väčšinou sústreďujú na určité predmety zdanenia z čoho potom vyplýva v podmienkach Slovenska nasledovná štruktúra daňového systému:

· Zdaňovanie príjmov

Daň z príjmov - Príjmy všetkých subjektov (fyzické osoby, zahraničné osoby, právnické osoby a ostatné subjekty) sa zdaňujú jednou lineárnou percentuálnou sadzbou (tzv. rovná daň) vo výške 19 %. Líšia sa pravidlá na stanovenie základu dane pri jednotlivých typoch subjektov. Napríklad u zamestnanca je základom dane jeho mzda znížená o odvody do poisťovní a o nezdaniteľné minimum. U podnikateľa je základom dane upravený hospodársky výsledok. Príjmy vo všetkých možných formách sú zdaňované len raz, a to vtedy, keď prechádzajú od ich tvorby k ich použitiu. Zavedenie rovnej dane z príjmov je najmä v oblasti zdaňovania z príjmov fyzických osôb spojené s okamžitým výpadkom príjmov štátneho rozpočtu vo veľkom rozsahu, vzhľadom na potrebu kompenzovať zvýšenie sadzby pre nízkopríjmové skupiny súčasným zvýšením nezdaniteľného minima. Zavedenie systému tzv. rovnej dane bolo preto podmienené vykonaním  úprav v oblasti dane z pridanej hodnoty a spotrebných daní. 

· Zdaňovanie majetku  (Daň z nehnuteľností, Daň z motorových vozidiel) 

Daň z nehnuteľností. Všetky nehnuteľnosti, t. j. pozemky, stavby a byty, sa zdaňujú na hodnotovom princípe. To znamená, že podľa jednotných pravidiel sa určí hodnota nehnuteľnosti a z tejto hodnoty sa percentuálne vypočíta daň. Zavedenie tohto spôsobu zdaňovania nehnuteľností je podmienené vypracovaním administratívne jednoduchého systému určovania trhovej hodnoty nehnuteľností (cenová mapa). 

Daň z motorových vozidiel. Upúšťa sa od zdaňovania osobných motorových vozidiel a autobusov, t. j.  predmetom dane sú len úžitkové vozidlá používané v súvislosti s podnikateľskou činnosťou. Zdaňujú sa všetky úžitkové vozidlá podľa ich hmotnosti a množstva vyprodukovaných emisií,  v zmysle smernice 99/62/EHS. Musia sa uplatniť úľavy na dani (smernica 92/106/EHS) pre kombinovanú dopravu. Táto daň je tzv. miestnou daňou a jej výnos smeruje do rozpočtu vyšších územných celkov. 

Zdaňovanie spotreby  (Daň z pridanej hodnoty, Spotrebné dane )     Daň z pridanej hodnoty, ako univerzálny typ dane z konečnej spotreby, nemôže dostatočným spôsobom postihnúť zdanenie vybraných skupín výrobkov. Túto úlohu preberajú selektívne spotrebné dane, výnos z ktorých predstavuje v každom štáte nezanedbateľný, relatívne stabilný príjem štátneho rozpočtu. V podmienkach Slovenskej republiky je to približne 40 mld. Sk ročne. 

Z hľadiska významu spotrebných daní bola naznačená už ich fiškálna funkcia, ktorá sa realizuje vďaka tomu, že predmetom zdanenia sú výrobky s nízkou cenovou a dôchodkovou pružnosťou dopytu. S tým súvisí i regulačná funkcia týchto daní, keďže ich uplatňovaním sa reguluje spotreba vybraných tovarov spoločensky žiaducim smerom. Vyššie daňové zaťaženie spotrebnou daňou, ktoré pri niektorých predmetoch dane predstavuje viac ako 100 % ich ceny, zároveň znamená, že ide o daňovo vysoko citlivé a rizikové výrobky, a preto je nevyhnutné mať vytvorené také legislatívne rámce, ktoré v maximálnej miere obmedzia priestor na možné daňové úniky.

Na rozdiel od dane z pridanej hodnoty, ktorá je viacstupňovou daňou, keďže sa uplatňuje na každom stupni procesu výroby a obehu, sú spotrebné dane jednostupňovými daňami. Vyberajú sa na jednom stupni, a to buď pri vyskladnení vybraného výrobku od výrobcu, pretože výrobok sa stáva zdaniteľným už v čase výroby, alebo pri jeho dovoze na daňové územie. Takýmto mechanizmom sa zabezpečuje zníženie rizika možných daňových únikov tým, že vyrobený alebo dovezený predmet spotrebnej dane pri pohybe od výrobcu k spotrebiteľovi je zdanený, keďže neexistujú žiadne objektívne dôvody na to, aby sa rizikový predmet dane pohyboval na daňovom území nezdanený.

Pri spotrebných daniach sa uplatňuje i tzv. princíp cieľa, čo v praxi znamená, že daňová povinnosť vzniká pri uvoľnení predmetu dane na konečnú spotrebu v krajine, kde sa  konečná spotreba uskutočňuje. 

Spotrebné dane sú súčasťou daňovej sústavy Slovenskej republiky od 1. januára 1993, keď spolu s daňou z pridanej hodnoty nahradili bývalú daň z obratu. Dovtedy sa vybrané tovary nezaťažovali osobitnou daňou, podliehali však zvýšenej sadzbe univerzálnej dane z obratu. Právnym základom selektívnych daní sa stal Zákon č. 213/1992 Zb. o spotrebných daniach, ktorý súhrnne upravoval sadzby piatich predmetov dane, a to uhľovodíkových palív a mastív, liehu, piva, vína, tabaku a tabakových výrobkov. Zákon bol vypracovaný ešte v podmienkach ČSFR, ale účinnosť nadobudol až 1. januára 1993, teda dňom vzniku samostatnej Slovenskej republiky. Spoločný zákon neprihliadal na také špecifiká jednotlivých predmetov dane, ako sú ich rozdielne chemické a fyzikálne vlastnosti, účel ich použitia, rozdielnosť okruhu a počtu platiteľov, podiel výnosov z jednotlivých predmetov dane a ďalšie kľúčové problémy, ktorých riešenie jedným zákonom sa v mnohých prípadoch stalo zdrojom nielen nezrovnalostí a konfliktných situácií, ale i možných daňových únikov. Z toho dôvodu bolo treba vypracovať päť samostatných právnych predpisov o spotrebných daniach pre jednotlivé predmety dane. Táto koncepcia sa osvedčila, a preto bola premietnutá aj do aktuálnej právnej úpravy tohto segmentu nepriamych daní. 

Súčasná právna úprava spotrebných daní sa od tej skoršej odlišuje novou koncepciou a štruktúrou. V rámci mechanizmu nepriamych daní obsahuje pomerne veľa doposiaľ neuplatňovaných prvkov. Potreba ich zavedenia spočívala v nevyhnutnosti zabezpečiť voľný pohyb tovarov podliehajúcich spotrebným daniam v nadväznosti na vstup Slovenskej republiky do Európskej únie. Preto bol vytvorený systém daňových skladov, oprávnených príjemcov a s tým súvisiaci režim pozastavenia dane. Uskutočnil sa aj presun správy spotrebných daní z daňových na colné úrady. V ďalšom texte poukážeme na inštitúty a mechanizmy spoločné pre všetky spotrebné dane a stručne vysvetlíme ich fungovanie. Ešte pripomenieme, že vzhľadom na princíp cieľa, slovenským spotrebným daniam podliehajú len tie tovary, ktoré sa v tuzemsku spotrebujú, avšak bez ohľadu na ich pôvod. Daňovým územím je teda územie Slovenskej republiky.

V našom daňovom systéme rozlišujeme päť druhov spotrebných dani. Sú to:

· spotrebná daň z minerálneho oleja,

· spotrebná daň z vína,

· spotrebná daň z liehu, 

· spotrebná daň z tabakových výrobkov,

· spotrebná daň z piva.

Zrušenie niektorých daní
Zrušili sa tieto dane:

Daň z prevodu a prechodu nehnuteľností nezdaňuje zisk, spotrebu ani majetok. Táto daň predstavuje viacnásobné zdanenie nehnuteľného majetku nadobudnutého zo zdanených príjmov (a ktorý sa každoročne zdaňuje daňou z nehnuteľností) pri jeho prevode alebo prechode na iného vlastníka. Preto je neopodstatnená.

Daň z darovania a daň z dedičstva zdaňuje majetok, ktorý už raz zdanený bol, a preto je nespravodlivá. Skutočnosť, že pred darovaním alebo dedením mal predmetný majetok iného vlastníka, nie je relevantná. Nič sa nevytvorilo, ani nespotrebovalo a uplatnenie majetkových daní nie je ovplyvnené. Súčasne žiadny dar nebude daňovým výdavkom ani nebude inak znižovať základ dane z príjmov u darcu.

Ďalším závažným dôvodom na zrušenie týchto daní je ich obzvlášť nízky výnos (0,9 ‰ daň z darovania, 0,6 ‰ daň z dedičstva z celkových daňových výnosov), čiže nízka účinnosť týchto daní. Okrem nehnuteľností a výnimočne veľkých majetkov sú daň z dedičstva a daň z darovania nekontrolovateľné. 
Dane v Slovenskej republike  

TC "C) Daòová sústava"
Osobitosti historického vývoja v jednotlivých krajinách viedli k tomu, že sústava daní uplatňovaných v tom-ktorom štáte sa postupne vyvíjala podľa daných okolností. Tento vývoj nebol vždy rovnomerný a je samozrejmé, že ani v susedných krajinách neprebiehal vždy paralelne. Koncom 19. storočia sa dane postupne sformovali do stabilnej podoby. Napriek uvedenému zákonitosti vývoja viedli k tomu, že daňová sústava nikdy nebola niečím nemenným, ale podliehala priebežným zmenám a úpravám. Podľa ich rozsahu možno hovoriť predovšetkým o zmenách čiastkových, ktoré sa dotýkali daňovej sústavy vo všeobecnosti, ale neznamenali žiadne zásadné, principiálne zmeny. Okrem toho sa však z času na čas ukázala potreba vykonať aj zásadné, systémové zásahy do jestvujúcej daňovej sústavy a často aj do daňového systému. V takom prípade išlo o daňovú reformu.

Charakteristickou črtou vývoja daňových a iných štátnych príjmov na území neskôr vzniknutého Československa bola často ich rozdielna úprava v tzv. dedičných krajinách (rakúskych a českých) a v Uhorsku. Zatiaľ čo sa v Uhorsku až do roku 1848 uplatňovala jediná priama daň, v Rakúsku sa uplatňovala  špecializácia a podrobnejšie členenie daňovej sústavy. Revolučný rok 1848 však aj v tomto smere spôsobil značné zmeny. Zánik stavovských privilégií súčasne znamenal podporu tendenciám právne a administratívne zjednotiť finančné hospodárenie krajiny na centralistických princípoch. V roku 1848 boli zrušené urbariálne dane, ktoré boli nahradené pozemkovou daňou. Bola zrušená aj židovská daň, ktorú dovtedy platili Židia; v dôsledku tohto však potom boli daňovo postavení na úroveň ostatných občanov. V roku 1849 bola zavedená daň z príjmu ako druh výnosovej dane. V Uhorsku sa daňová sústava prebudovávala podľa potrieb centralizovaného štátu, prihliadalo sa však na nižší stupeň hospodárskej vyspelosti. Zavedenie modernejšieho systému výnosových daní však bolo pre Uhorsko nesporne prínosom.

Od rakúsko-uhorského vyrovnania sa opäť prehĺbila rozdielnosť právnych úprav jednotlivých daní v Uhorsku a na ostatnom území monarchie. Zmeny najmä priamych daní, ktoré sa v podmienkach Uhorska uskutočnili v rokoch 1868 a 1875, znamenali oproti stavu z čias absolutizmu iba mierny pokrok. Rozdiel v pokrokovosti prijímaných právnych úprav jednotlivých daní sa naplno prejavil v roku 1896, keď bol v Rakúsku prijatý zákon o priamych osobných daniach. Súčasne bol podnetom na ďalšie zdokonalenie, ktoré sa uskutočnilo v rokoch 1909 a 1912. V oblasti spotrebných daní sa rozdiely až do takej miery neprejavili (okrem zdanenia vína a mäsa sa uplatňovali v podstate rovnaké zásady v celom Rakúsko-Uhorsku).

Prvá svetová vojna znamenala citeľný zásah do štátnych financií. Ukázalo sa, že vojna bude dlhšia, než sa pôvodne predpokladalo a výdavky budú vyššie. Spoločným menovateľom všetkých zásahov do daňovej sústavy v rokoch 1914 – 1918 bola snaha zabezpečiť dostatočné príjmy štátneho rozpočtu na krytie neustále sa zvyšujúcich výdavkov v podmienkach vojnového hospodárstva. Hlavnými opatreniami boli:

· zvýšenie daňových sadzieb (najmä pozemkovej dane),

· zdanenie vojnových ziskov (napr. 100 % prirážka k rentovej dani),

· zavedenie nových daní (dopravná daň na dopravu tovaru po dráhach, daň zo  zapaľovadiel).

V Uhorsku boli zavedené aj vojnové prirážky k niektorým daniam, zvýšila sa sadzba dane z liehu a v roku 1917 bola zavedená nová vojnová daň zo železníc. V tejto súvislosti pôsobí ako určitý paradox, že zatiaľ čo v Rakúsku ani v predvojnovom období, ani počas vojny sa nevyberala daň z majetku, v Uhorsku sa tak stalo už v roku 1916, s nadväznou zmenou v roku 1918.

V závere o tejto vývinovej etapy daňového zákonodarstva možno konštatovať, že daňová sústava v celom Rakúsko-Uhorsku konštrukčne predstavovala tzv. zmiešaný typ daňového systému, založený na existencii jednej dane z príjmov a viacerých výnosových daní (reálnych aj osobných). Existencia právnych predpisov rozličnej kvality, právnej sily a doby ich účinnosti (často niekoľko desaťročí) však spôsobovala určitú neprehľadnosť a nezriedka aj nezrozumiteľnosť pri orientácii jednotlivých subjektov v ich daňových povinnostiach. Znásobovala to ešte aj skutočnosť, že často existovali odlišné úpravy v Uhorsku a v ostatných dedičných krajinách vtedajšej monarchie.

Finančná situácia novovzniknutej Československej republiky bola v prvých mesiacoch jej existencie dosť nepriaznivá. Ťaživým dedičstvom bol štátny dlh v celkovej sume takmer 102 miliárd korún; z toho na Rakúsko pripadalo približne 69 miliárd korún a na Uhorsko 33 miliárd korún. K tomu treba prirátať dlhy z obdobia pred rokom 1914. Celkové zadĺženie monarchie k 1. novembru 1918 predstavovalo približne 120 miliárd korún. Finančný kolaps bol teda zrejme iba otázkou času.

Vtedajší minister financií – dr. Alois Rašín – však bol tým pravým mužom na svojom mieste. Jeho finančný plán konsolidácie hospodárstva štátu popri stabilizácii meny zahŕňal aj dôležité opatrenia na úseku štátnych financií, dane nevynímajúc. Ako červená niť sa celým komplexom predkladaných a postupne realizovaných opatrení vinuli tri základné myšlienky:

Po prvé: recepcia. Tak ako v iných odvetviach práva, aj na úseku daní sa prevzalo zákonodarstvo bývalej monarchie, aby bola najmä v počiatočnom období zachovaná kontinuita.

Po druhé: unifikácia. Nebolo možné, aby v jednotnom Československu pokračoval právny dualizmus; iné právo platilo na území českých krajín (na jednej strane) a iné na území Slovenska (na druhej strane). Jeho základy sa položili ešte pred revolučným rokom 1848 a ešte viac sa rozvinul po rakúsko-uhorskom vyrovnaní. Osobitným problémom bolo pripojenie Podkarpatskej Rusi ako územia právne blízkeho podmienkam na Slovensku, no s mimoriadne nízkym stupňom právneho vedomia obyvateľstva.

Po tretie: etapizácia. Rozhodlo sa, že v daňovej oblasti sa bude postupovať cestou jednotlivých účelových krokov, aby sa dosiahla konsolidácia a stabilizácia najmä štátnych financií. Pre najbližšie roky sa teda nepredpokladalo začatie prác na daňovej reforme.

V období bezprostredne po vzniku Československej republiky vláda pristúpila k najnevyhnutnejším úpravám recipovaného daňového zákonodarstva podľa okamžitých potrieb nového štátu. Možno spomenúť najmä odstránenie kontingentu všeobecnej zárobkovej dane. V roku 1920 boli zvýšené sadzby dane z pozemkov a domovej dane  a, naopak, bola zrušená daň z vyššieho slúžneho. Zaviedli sa tiež prirážky k dôchodkovej dani a k dani z tantiém a postupne aj niektoré ďalšie dane (napr. všeobecná nápojová daň, daň z uhlia a daň z cestovných lístkov).

Na Slovensku a Podkarpatskej Rusi sa unifikácia prejavila najmä v zmenách dôchodkovej dane. Okrem toho sa tu, rovnako ako v českých krajinách, v prvom období uplatňovali niektoré vojnové prirážky k priamym daniam.

V roku 1922 hospodárstvo zaznamenalo náhly pokles konjunktúry. Na zmiernenie tohto stavu, ktorý sa však ukázal ako dočasný, bol v roku 1924 vydaný zákon o mimoriadnych úľavách pri platení daní. Viacerými právnymi predpismi, najmä v rokoch 1923 a 1924, boli vytvorené podmienky na stimulovanie podnikateľskej aktivity v oblasti stavebníctva prostredníctvom daňových úľav (išlo najmä o oslobodenie od domovej dane).

Na zamedzenie dvojitého zdanenia boli uzavreté zmluvy s Rakúskom, Nemeckom, Maďarskom, Talianskom a Poľskom.

Napriek nesporným pozitívnym výsledkom hospodárenia štátu sa nepodarilo odstrániť niektoré pretrvávajúce negatívne javy, ktoré boli často dôsledkom nedokonalej daňovej legislatívy. Hoci prebiehalo zjednocovanie daňovoprávnych a niektorých ďalších (najmä finančnoprávnych) noriem, pretrvávala určitá nežiaduca disparita medzi Slovenskom a ostatnou časťou štátu, čo hatilo hospodársky rozvoj a zvyšovalo administratívnu náročnosť najmä verejných financií. Preto sa dospelo k rozhodnutiu uskutočniť daňovú reformu – v našich podmienkach prvú v tomto storočí.

Táto prvá daňová reforma sa v našich podmienkach v čase od vzniku Československej republiky niesla v znamení koncepcie, ktorú presadil vtedajší minister financií dr. K. Engliš a ktorá odzrkadľovala ním uplatňované princípy sociálnej politiky. Napriek tomu, že nešlo o plošný systémový zásah do celej daňovej sústavy, ale predovšetkým do oblasti priamych daní, svojím významom a dôsledkami sa tento akt zaradil do kategórie daňových reforiem vo vtedy aj dnes chápanom zmysle slova. Išlo tiež o zmenu obsahovej orientácie v nadväznosti na postavenie Československa a jeho záujmy v najširšom kontexte.

Po dlhších prípravách a rokovaniach bol 15. júna 1927 prijatý Zákon č. 76/1927 Sb. z. a n. o priamych daniach, ktorý predstavoval ťažiskovú právnu úpravu. Ďalšími reformnými výstupmi daňovej legislatívy boli:

· Nariadenie vlády č. 97/1927 Sb. z. a n., ktorého úlohou bolo bližšie rozviesť a konkretizovať ustanovenia prvej hlavy uvedeného zákona,

· Nariadenie vlády č. 175/1927 Sb. z. a n., ktoré predstavovalo vykonávací predpis k uvedenému zákonu.

Na tento prvý, primárny okruh prameňov nadviazalo prijatie niektorých ďalších všeobecne záväzných právnych predpisov, ktoré systémovo dopĺňali niektoré ustanovenia zákona o priamych daniach vo vymedzených oblastiach. Boli to:

· Zákon č. 77/1927 Sb. z. a n. o novej úprave finančného hospodárstva zväzkov územnej samosprávy,

· Zákon č. 78/1927 Sb. z. a n. o stabilizačných bilanciách.

Prvý z uvedených doplňujúcich zákonov limitoval prirážky samosprávnych zväzkov a znamenal naznačenie ďalšej cesty dovtedy dostatočne nevyjasnenej koncepcie financovania samosprávy. Druhý riešil predovšetkým materiálnu situáciu podnikov ako dôležitý predpoklad na zistenie ich výnosov.

Predmetom úpravy zákona o priamych daniach boli tieto dane: dôchodková, všeobecná zárobková, osobitná zárobková, pozemková, domová, rentová, daň z tantiém a z vyššieho slúžneho. Zákonom sa uskutočnila právna unifikácia v odbore priamych daní na celom území Československej republiky. Ďalším z cieľov zákonodarcu bolo týmto zákonom uskutočniť potrebnú čiastkovú kodifikáciu ako náhradu  za množstvo dovtedajších, často neprehľadných a niekedy si aj protirečiacich si právnych predpisov rozličnej právnej sily. Napokon cieľom zákonodarcu bolo aj zníženie neúmerne vysokého daňového bremena tak, aby sa väčšmi než dovtedy prihliadalo na reálnu hospodársku situáciu daňovníka.

Nebol však vytvorený úplne nový daňový systém, pretože daňová reforma nepostihovala celú vtedajšiu daňovú sústavu a bolo tu reálne riziko vzniku silných hospodárskych pohybov. Teda nebol narušený dovtedy uplatňovaný princíp, ktorý vychádzal z kombinácie výnosových daní a dôchodkovej dane a ktorý organicky vychádzal z tradícií a potrieb prevažnej väčšiny daňových subjektov a vcelku sa osvedčil. Bol iba doplnený a pozmenený v nadväznosti na zmeny, v názoroch na úlohu priamych daní.

Koncom dvadsiatych rokov a najmä v tridsiatych rokoch boli uskutočnené aj ďalšie zmeny jednotlivých daní aj daňovej sústavy ako celku. Tieto zmeny však neboli také rozsiahle a nezasahovali do celkového daňového systému, aby bolo možné hovoriť o ďalšej daňovej reforme. K najdôležitejším daňovým predpisom tohto vyše desaťročného obdobia patrili najmä:

· Zákon č. 198/1930 Sb. z. a n. o dani z piva,

· Zákon č. 77/1931 Sb. z. a n. o spotrebnej dani z minerálnych olejov,

· Zákon č. 123/1932 Sb. z. a n. o spotrebnej dani z droždia,

· Zákon č. 38/1933 Sb. z. a n. o dani z elektrických zdrojov žiarenia,

· Zákon č. 47/1933 Sb. z. a n. o dani kupónovej a o znížení úrokov z niektorých cenných papierov pevne zúročiteľných,

· Zákon č. 40/1936 Sb. z. a n. o spotrebnej dani z prípravkov na kysnutie cesta,

· Zákon č. 41/1936 Sb. z. a n. o spotrebnej dani z kyseliny octovej,

· Zákon č. 180/1936 Sb. z. a n. o dani z umelých jedlých tukov, v znení zákona č. 251/1937 Sb. z. a n.,

· Zákon  č. 248/1937 Sb. z. a n. o dani z limonád, minerálnych a sódových vôd.

V sledovanom období sa takisto uskutočnil celý rad novelizácií daňových zákonov, najmä Zákona č. 658/1919 Sb. z. a n. o dani z obratu a dani prepychovej a Zákona č. 76/1927 Sb. z. a n. o priamych daniach.

Začiatkom roka 1939 sa ešte uskutočnila novelizácia Zákona o dani z piva a dani z umelých tukov. Zákonom č. 70/1939 Sb. z. a n. bola zrušená daň z vodnej sily.

Vznik Slovenskej republiky v marci 1939 znamenal aj nástup samostatného vývoja právneho poriadku. V mnohých oblastiach však počas nasledujúcich šiestich rokov neboli úplne nahradené všeobecne záväzné právne predpisy z obdobia československej štátnosti novými slovenskými právnymi predpismi. Finančné, resp. daňové právo nebolo v tomto smere výnimkou. Neuskutočnila sa daňová reforma a postupne prijímané daňové zákony a ostatné daňové predpisy vyjadrovali iba trend evolučného prispôsobovania sa predošlých daňových predpisov zmeneným podmienkam.

Obnova povojnového hospodárstva v podmienkach znovukonštituovanej Československej republiky bola neľahkou úlohou; osobitne to platilo pre finančné hospodárstvo štátu, výrazne poznačeného vojnovými udalosťami a kryštalizujúcimi sa  zmenami v pomere politických síl. V rokoch 1945 a 1946 nebolo inej cesty, než nadviazať na právny poriadok z obdobia pred druhou svetovou vojnou a s čiastkovými zmenami ho používať do prijatia nových právnych predpisov. Daňové právo v tomto smere nebolo výnimkou. V tomto období ho však treba vnímať najmä z hľadiska širších súvislostí.

Druhá svetová vojna zanechala rozvrátené hospodárstvo, s nejednotnou menou a s obrovským inflačným dlhom. Celkové škody a straty spôsobené národnému hospodárstvu obnovenej Československej republiky sa odhadovali na 1 351 miliárd korún v hodnote roku 1945. Nevyhnutnou podmienkou obnovy hospodárstva boli teda predovšetkým menové opatrenia.

Na úseku daní  bolo prvoradou úlohou očistiť ekonomiku od právnych predpisov z obdobia okupácie. V podstate bol obnovený právny stav z obdobia predmníchovskej Československej republiky. Menšie zmeny sa vykonali iba pri osobitnej zárobkovej dani a pri dôchodkovej dani. Pri nepriamych daniach sa niektoré zmeny uskutočnili Zákonom č. 30/1946 Zb. a Zákonom č. 31/1946 Zb. V prvom prípade išlo o niektoré zmeny v oblasti spotrebných daní, z ktorých niektoré boli zrušené (napr. daň z minerálnych a sódových vôd, daň z vodnej sily a pod.). Nanovo boli upravené aj finančné monopoly, a to monopol na výbušné látky, tabakový monopol, monopol na umelé sladidlá, liehový monopol a monopol soľný.

Osobitným opatrením na úseku bolo uzákonenie mimoriadnych majetkových daní. Zákonom č. 134/1946 Zb. bola zavedená dávka z majetkového prírastku a dávka z majetku.

Ďalšiu orientáciu pri postupnom pretváraní  daňového systému  naznačila prvá celoštátna národohospodárska konferencia Komunistickej strany Československa, ktorá sa konala v marci 1946. Závery tejto konferencie schválil VIII. zjazd Komunistickej strany Československa a stali sa aj súčasťou vládneho programu z roku 1946, ktorý vošiel do histórie ako Budovateľský program vlády K. Gottwalda. Pre ďalšiu prestavbu daňovej sústavy tento program vytýčil zásadu, aby „daňový systém bol jednoduchý, prehľadný a každému daňovníkovi zrozumiteľný, aby sociálne spravodlivo rozdeľoval vecné bremená“. Sústavu priamych daní mala tvoriť daň z pracovného dôchodku, podniková daň a daň z bezprácnych dôchodkov. Rovnako sa predpokladala aj prestavba nepriamych daní. Do februára 1948 sa však z tohto programu podarilo realizovať iba novú úpravu zdaňovania príjmov z pracovného pomeru, a to Zákonom č. 109/1947 Zb. o dani zo mzdy, ktorá nahradila dovtedajšiu dôchodkovú daň. V dôsledku meniaceho sa pomeru síl na politickej scéne sa v tom čase podarilo presadiť aj Zákon č. 185/1947 Zb. o mimoriadnej jednorazovej dávke a mimoriadnej dávke z nadmerných prírastkov na majetku a Zákon č. 200/1947 Zb. o dani z predmetov luxusnej potreby (prepychová daň).

Po zmene politickej orientácie krajiny a následne aj spoločenského systému a hospodárskej organizácie vo februári 1948 boli v krátkom čase uzákonené ďalšie dve dane, zdaňujúce pracovné dôchodky občanov, a to pôdohospodárska daň (Zákonom č. 49/1948 Zb.) a živnostenská daň (Zákonom č. 50/1948 Zb.).  Predstavovali zvýhodnenie malých a stredných roľníkov. Zákonom č. 283/1948 Zb. sa zaviedla nová daň označená ako všeobecná (nahradila dovtedajšie spotrebné dane), po novelizácii v roku 1949 s prívlastkom nákupná. V roku 1952 však bola zrušená a nahradená daňou z obratu a daňou z výkonov.

V roku 1950 sa uskutočnili niektoré ďalšie zmeny v daňovej sústave, a to uzákonením dane z literárnej a umeleckej činnosti (Zákon č. 59/1950 Zb.) a dane zo samostatnej činnosti (Zákon č. 60/1950 Zb.), ktorá však bola v roku 1952 nahradená daňou z príjmov obyvateľstva.

Napriek tomu, že uvedené daňové zákony prijaté koncom štyridsiatych a začiatkom päťdesiatych rokov, boli už zreteľne poznačené nástupom nových politických síl, už po krátkom čase ich existencie nevyhovovali vtedajšej vládnej garnitúre. Dôvodov bolo viac, spomeňme aspoň niektoré z nich. Predovšetkým sa konštatovalo, že „prudký a dynamický vývoj hospodárskeho života nášho štátu od čias budovateľského programu, mohutný rozmach socialistického sektora hospodárstva, vznik a vývoj poľnohospodárskeho družstevníctva, rozvoj foriem plánovitého hospodárstva a iné zmeny spôsobili, že Budovateľský program z roku 1946 zastaral a daňovú sústavu bolo potrebné znova prebudovať“. Stalo sa požiadavkou dňa, aby čoraz viac právnych predpisov bolo konštruovaných s prihliadnutím na sovietske skúsenosti. Napokon, v rámci pripravovanej daňovej reformy sa bolo treba vyrovnať s pretrvávajúcimi právnymi predpismi (v našom prípade daňovými) z obdobia predmníchovskej Československej republiky.

Bolo zrejmé, že musí nastať skutočne systémová zmena. Stalo sa tak v roku 1952. Novú, socialistickú podobu novej daňovej sústavy tvorili tri hlavné druhy daní:

1. dane, ktoré odčerpávali akumuláciu socialistického sektora hospodárstva,

2. dane vyberané od obyvateľstva,

3. miestne dane, ktorých výnos plynul do miestnych rozpočtov.

Daň z obratu bola upravená Zákonom č. 73/1952 Zb. a nahradila predchádzajúcu všeobecnú daň. Vytvoril sa systém dvoch cien (štátne veľkoobchodné ceny a štátne maloobchodné ceny); daň sa stala súčasťou ceny a prestala byť iba prirážkou k výrobným nákladom.

Daň z výkonov (Zákon č. 74/1952 Zb.) znamenala odštiepenie akumulácie v podnikoch vykonávajúcich rôzne zákazkové a podobné práce od dovtedajšej všeobecnej dane. Mal sa tým vyjadriť odlišný charakter tejto činnosti, napríklad v porovnaní s predajom tovaru.

Nová úprava zdanenia družstevného sektora sa premietla v Zákone č. 75/1952 Zb. o dôchodkovej dani družstiev a iných organizácií. Vychádzalo sa z toho, že družstevné vlastníctvo je jedným z druhov socialistického vlastníctva.

Osobitne významným sa stalo zavedenie dane zo mzdy Zákonom č. 76/1952 Zb. Verejne sa proklamoval záujem, že táto daň je nástrojom likvidácie zvyškov súkromného kapitalistického sektora. Na určenie výšky daňovej povinnosti preto vplýval celý rad aj nedaňových, najmä sociálnych, osobnostných a iných faktorov.

Novú situáciu v poľnohospodárstve malo vyjadriť aj uzákonenie novej poľnohospodárskej dane. Stalo sa tak Zákonom č. 77/1952 Zb., ktorý vyjadroval jednoznačnú preferenciu jednotných roľníckych družstiev, pričom pri platení tejto dane mali ich členovia úľavy.

S opačnými „preferenciami“ sa možno stretnúť v právnej úprave dane z príjmov obyvateľstva. Zákon č. 78/1952 Zb. vyjadroval ostrú diferenciáciu medzi jednotlivými vrstvami tzv. slobodných povolaní, remeselníckou malovýrobou a zvyškami súkromného maloobchodu. Definitívne tiež zrušil zákon o priamych daniach z roku 1927.

Náhradou za zrušenú všeobecnú daň bola živnostenská daň. Zákon č. 79/1952 Zb. diferencoval platenie tejto dane podľa druhu živností z pohľadu ich očakávaného dožívania. Na rozdiel od predchádzajúcej živnostenskej dane, ktorá bola dôchodkovou daňou, nová živnostenská daň mala registračný charakter, t. j. plnila úlohu registračného poplatku sui generis za povolenie prevádzkovania samostatnej živnosti.

Nová domová daň (Zákon č. 80/1952 Zb.) výrazne postihovala vlastníkov nájomných domov; zdanenie vlastníkov rodinných domov sa v zásade nezmenilo.

Daň z predstavení zakotvená v Zákone č. 81/1952 Zb. nahradila dovtedajšiu obecnú dávku zo zábav. Spolu s domovou daňou tvorila základ miestnych daní.

Jedinou daňou, ktorá zostala aj naďalej v platnosti, bola daň z príjmov z literárnej a umeleckej činnosti upravená Zákonom č. 59/1950 Zb.

Daňová sústava vybudovaná v roku 1952 bola pomerne reálnym odrazom doby. Preto ani jej ďalší vývoj z objektívnych dôvodov nemohol byť iný než aký bol – dlhodobý, poznamenaný drobnými priebežnými zmenami, ktoré však neboli systémového charakteru. Napríklad daň zo mzdy sa vo vyspelejších krajinách Európy chápala ako anachronizmus už začiatkom šesťdesiatych rokov.

Obdobie nasledujúcich takmer dvadsiatich rokov po uskutočnení daňovej reformy v roku 1952 neprinieslo žiadne zásadnejšie zmeny daňovej sústavy ani daňového systému. Väčšina vtedy prijatých daňových predpisov sú čiastkovými novelami daňových zákonov z roku 1952.

Začiatkom šesťdesiatych rokov sa odštartoval proces socializácie spoločnosti v duchu ústavy z roku 1960. V daňovej oblasti v týchto rokoch nastali iba niektoré zmeny. Bol schválený nový Zákon č. 145/1961 Zb. o dani z príjmov obyvateľstva. Spolu s vykonávacou Vyhláškou č. 146/1961 Zb. naznačil trend postupného uvoľňovania daňového tlaku dovtedy triedne orientovaného na „zvyšky kapitalistických živlov“. Takisto bola prijatá nová úprava dane z literárnej a umeleckej činnosti (Zákon č. 36/1965 Zb.). Zákonom č. 101/1964 Zb. bola zavedená aj osobitná daň z dôchodkov. Daň z motorových vozidiel bola zavedená zákonom č. 98/1964 Zb. Zákonom č. 143/1961 Zb. bola upravená aj domová daň. Zákonom č. 123/1962 Zb. bol novelizovaný Zákon č. 50/1959 Zb. o  pôdohospodárskej dani.

Ukončilo sa tak obdobie profilovania daňovej sústavy v podmienkach socialistického štátu. Daňovú sústavu v šesťdesiatych rokoch tvorili:

a) dane platené socialistickými organizáciami (daň z obratu, dôchodková daň družstiev a iných organizácií, pôdohospodárska daň),

b) dane platené obyvateľstvom (daň zo mzdy, osobitná daň z dôchodkov, daň z literárnej a umeleckej činnosti, daň z príjmov obyvateľstva, domová daň a daň z motorových vozidiel).

Okrem uvedenej sústavy daní sa od 1. januára 1967 začal uplatňovať jednotný systém priamych odvodov socialistických organizácií, v nadväznosti na prijaté zásady novej sústavy plánovitého riadenia národného hospodárstva. Zavedenie jednotných odvodov bolo spojené s uskutočnením generálnej prestavby veľkoobchodných cien, ktorá mala pre podniky vytvoriť v zásade jednotnú rentabilitu. Predpokladané zámery sa však, napriek čiastkovým úpravám v roku 1968, nepodarilo dosiahnuť.

Rok 1968 a nasledujúce roky boli v znamení premietnutia federatívneho princípu aj do daňovej sústavy. V tomto období sa súčasne uskutočnili niektoré ďalšie zmeny, vyvolané potrebami vtedajšej praxe a napokon aj v dôsledku „poaugustovej“ normalizácie – v širšie chápanom kontexte.

Prijatý ústavný Zákon č. 143/1968 Zb. o československej federácii vyjadril zmenenú situáciu v oblasti zákonodarnej právomoci vo veciach daní a poplatkov. Podľa článku 12 tohto ústavného zákona zákony Federálneho zhromaždenia (ďalej len „FZ“) mali odteraz upravovať podnikové dane a odvody, daň z obratu, dôchodkovú daň, poľnohospodársku daň, daň zo mzdy, daň z príjmov z literárnej a umeleckej činnosti, daň z motorových vozidiel, daň z príjmov obyvateľstva, zdanenie (odvody) peňažných ústavov a poisťovní, ako aj poplatky, ktoré majú podľa svojej povahy vzťah k zahraničiu alebo súvisia s výkonom štátnej správy zverenej do pôsobnosti ČSSR. Ostatné dane a poplatky mali upravovať zákony národných rád.

Podľa toho sa pripúšťa rozdielnosť v daňovej sústave v Čechách a na Slovensku. Prvou významnou zmenou bolo zavedenie tzv. podnikových daní Zákonom FZ č. 133/1969 Zb. a pokiaľ ide o územie Slovenska, Zákonom SNR č. 178/1969 Zb. S účinnosťou od 1. januára 1970 systém podnikového zdanenia tvorili tieto tri podnikové dane:

· daň zo zisku,

· daň z majetku,

· daň z objemu miezd.

Okrem uvedených daní bol zavedený aj samostatný príspevok na sociálne zabezpečenie. Ďalej bol prijatý Zákon č. 159/1968 Zb. o dôchodkovej dani, ktorý však bol onedlho nahradený Zákonom FZ č. 101/1970 Zb. o dôchodkovej dani. Na Slovensku sa uskutočnila konkretizácia tejto dane Zákonom SNR č. 116/1970 Zb. Nová dôchodková daň sa členila na dôchodkovú daň zo zisku a dôchodkovú daň z objemu miezd. Jej subjektmi neboli tie organizácie, ktoré boli subjektmi podnikových daní. Okrem toho bol prijatý Zákon č. 103/1974 Zb. o poľnohospodárskej dani.

S menšími zmenami sa uvedená daňová sústava uplatňovala do začiatku osemdesiatych rokov. Vtedy bola prehodnotená dovtedajšia koncepcia podnikového zdanenia a Zákonom FZ č. 161/1982 Zb. boli zavedené tieto odvody:

· odvod zo zisku,

· odvod z voľného zostatku zisku,

· príspevok na sociálne zabezpečenie,

· odvod z odpisov základných prostriedkov,

· dodatkové odvody.

Súčasná daňová sústava

November 1989 znamenal zásadný obrat aj pre finančný systém štátu. Ešte vo federatívnych podmienkach sa uskutočnila ďalšia daňová reforma. Jej výsledky vyjadroval syntetický Zákon č. 212/1992 Zb. o sústave daní. Daňová sústava položená týmto zákonom bola od roku 1992 stále vo vývoji. V poslednom období sa dovŕšila. Tieto konkrétne dane vo všeobecnosti rozdeľujeme na:

· nepriame dane,

· priame dane.

Nepriame dane všeobecne

Nepriame dane sú historicky mladším druhom daní než dane priame. Hlavná odlišnosť nepriamych daní pri ich porovnaní s priamymi daňami spočíva v tom, že priame dane:

· patria do kategórie daní spotrebných (zo spotreby) a ich dopad závisí predovšetkým od rozsahu spotreby,

· nie sú vyrubované jednotlivým povinnostným daňovým subjektom, pretože daňová povinnosť vyplýva priamo zo zákona, kde sú aj určené presné kritériá na to, aby si ich mohol povinný daňový subjekt sám vypočítať a odviesť, ako prirážky k cene tovaru alebo služby sui generis v konečnom dôsledku zaťažujú konečného kupujúceho, ktorým je vo väčšine prípadov spotrebiteľ.

I. Spotrebné dane

Daň z pridanej hodnoty, ako univerzálny typ dane z konečnej spotreby, nemôže dostatočným spôsobom postihnúť zdanenie vybraných skupín výrobkov. Daň z pridanej hodnoty má totiž nenahraditeľnú schopnosť produkovať výdatné výnosy, ktoré sú významným príjmom štátneho rozpočtu. To je dané samotnou podstatou tejto dane a šírkou jej daňového základu. K tomu sa pripája aj skutočnosť, že platenie dane z pridanej hodnoty obyvateľstvo nepociťuje natoľko citlivo ako niektoré priame dane, pretože v skutočnosti iba málo ľudí pri každom nákupe skúma, akou sumou sa na celkovej zaplatenej sume podieľa daň z pridanej hodnoty. Toto sa, samozrejme, vníma aj ako dôležitý politický faktor.

Medzi hlavné výhody dane z pridanej hodnoty patrí nesporne ak jej neutralita. Znamená to, že zdanenie je rovnaké bez ohľadu na to, či v danom prípade ide o štátny podnik, družstvo, remeselníka, obchodníka, súkromného podnikateľa. Zdanenie je rovnaké aj v prípade tuzemskej výroby a dovozu. Neutralita dane sa týka aj organizačnej štruktúry podnikateľa. Je tu teda markantná neutralita voči konkurencii a neutralita vo vzťahu k oblasti zahraničného obchodu. Zdaňuje sa rovnako kapitál i práca, nepodporuje sa vertikálna integrácia.

Ďalšou výhodou dane z pridanej hodnoty je jej transparentnosť. Vylučujú sa náhodilosti a zdaňujú sa výrobky aj služby na všetkých stupňoch výroby a spotreby počas ich cesty ku konečnému spotrebiteľovi. Daň z pridanej hodnoty figuruje na faktúrach ako samostatná položka a každý platiteľ tejto dane si odráta od svojej daňovej povinnosti daň už odvedenú v predchádzajúcich stupňoch. Tak  potom nevzniká ani dvojité zdanenie, chápané ako mimoriadne nežiaduci faktor súčasnej reality.

Mechanizmus dane z pridanej hodnoty zabezpečuje, že nevzniká tzv. nabaľovanie dane, teda uplatnenie dane z dane, a že ide o daň v pravom zmysle slova čistú. To znamená, že platiteľ odvádza štátu len tú časť dane z pridanej hodnoty, ktorá pripadá na ním pridanú hodnotu. Nezáleží teda na počte stupňov či cyklov, ktorými tovar, resp. služba postupne prechádza, ale na celkovej pridanej hodnote. Daňou sa teda zaťaží iba rozdiel medzi nákupnou a požadovanou cenou výrobku či služby.

Systém dane z pridanej hodnoty, ak je dobre premyslený a dôsledne realizovaný, do značnej miery bráni daňovým únikom a núti k daňovej disciplíne. Platiteľ dane si môže odrátať daň, ktorú zaplatil pri nákupe tovaru alebo služby, ak ich nepoužil výlučne pre osobnú potrebu. Tento systém odpočtov predbežne účtovanej dane zároveň núti všetkých zainteresovaných podnikateľov starostlivo viesť záznamy o všetkých operáciách, uschovávať potrebné doklady a účtovať správnu cenu vrátane dane.

Daň z pridanej hodnoty je tiež spoľahlivý a výnosný fiškálny nástroj (tzv. revenue generating). Je to dané veľkou šírkou daňového základu a vysokou efektívnosťou tejto dane. Svoju úlohu tu nesporne zohráva aj skutočnosť, že túto daň možno prakticky využívať aj ako prostriedok na „vylepšenie“ devízového kurzu, teda aj ako nástroj obchodnej a platobnej bilancie.

Načrtnutá konštrukcia dane z pridanej hodnoty má, samozrejme, aj svoje nevýhody. Medzi ne patrí pomerne značná zložitosť jej praktického uplatňovania, najmä v počiatočnom období po jej zavedení, kým sa s ňou dostatočne oboznámi štátna správa aj podnikateľská sféra. 

Ďalšou nevýhodou sprevádzajúcou introdukciu dane z pridanej hodnoty do daňovej sústavy je nevyhnutnosť realizovať značné náklady na daňovú správu, a to či už vo sfére personálnej, alebo v materiálnej oblasti. Uplatňovanie tejto dane si takisto vyžaduje zásadné zmeny v prístupe daňových úradov pri vykonávaní knothole dane. Medzi možné prechodné negatíva môže patriť aj určitá miera neistoty, najmä u obchodníkov s úzkym sortimentom, obávajúcich sa možného vplyvu dane z pridanej hodnoty na ich hospodárenie. Pri zavedení dane sa tiež často uskutočňuje zmena cenových relácií, pričom tento pohyb cien súčasne môže znamenať aj významný  zásah do štruktúry ponuky a dopytu.

V našom daňovom systéme rozlišujeme päť druhov spotrebných dani. Sú to:

· spotrebná daň z minerálneho oleja,

· spotrebná daň z vína,

· spotrebná daň z liehu, 

· spotrebná daň z tabakových výrobkov,

· spotrebná daň z piva.

Subjektom spotrebných daní nie je platiteľ, ale daňový dlžník. Ním je každá právnická alebo fyzická osoba, ktorej podľa zákona vznikla daňová povinnosť. Každý jednotlivý predpis potom taxatívne vymenúva okruh daňových dlžníkov na účely konkrétnej dane. 

Predmetom daní je daňovo zaťažený tovar (t.j. minerálny olej, víno, lieh, tabakový výrobok, pivo) vyrobený na daňovom území, alebo naň dovezený, a to  tak z členského štátu Európskej únie, ako aj z tretej krajiny.

Základ dane tvorí množstvo predmetu dane vyjadrené v určitej mernej jednotke, napríklad v kilogramoch, hektolitroch a podobne.

Sadzba dane je stanovená absolútnou čiastkou v slovenských korunách na jednotku množstva, čiže ide o pevnú a špecifickú sadzbu. Výnimkou sú len cigarety, pri ktorých sa uplatňuje kombinovaná sadzba.
Mechanizmus spotrebných daní je založený na režime pozastavenia dane. Ním sa vznik daňovej povinnosti posúva na deň uvedenia výrobku zaťaženého daňou do voľného obehu, t. j. na konečnú spotrebu. Pozastavenie dane sa používa:

· na stupni výroby predmetu spotrebnej dane, prostredníctvom inštitútu tzv. podniku na výrobu daňovo zaťaženého tovaru,

· pri dlhodobom skladovaní predmetu spotrebnej dane, využitím inštitútu tzv. skladu daňovo zaťaženého tovaru; tieto dve nové právne konštrukcie sa spoločne označujú ako daňový sklad;

· pri preprave medzi daňovými skladmi, resp. z daňového skladu na vývoz alebo pri dovoze do daňového skladu.

Pozastavenie dane tak umožňuje voľný pohyb predmetu spotrebnej dane na území Európskej únie a zároveň zdanenie v krajine jeho konečnej spotreby. Pre úplnosť napokon treba ešte uviesť, že tento režim sa uplatní aj pre daňovo zaťažený tovar ktorý sa stal vlastníctvom štátu podľa osobitného predpisu. 

Daňovým skladom môže byť len podnik na výrobu tovarov podliehajúcich dani alebo sklad takýchto tovarov, nachádzajúci sa na území Slovenskej republiky alebo na území iného členského štátu Európskej únie, ak jeho prevádzkovanie je povolené podľa právnych predpisov tohto štátu. V daňovom sklade je dovolené umiestňovať len výrobky v pozastavení dane. Účelom pozastavenia dane je, aby v odôvodnených prípadoch, t.j. počas výroby a dlhodobého skladovania väčších objemov predmetu dane, tento predmet dane nebol zaťažený spotrebnou daňou a aby tým neefektívne neviazal veľké objemy finančných prostriedkov.

Podnikom na výrobu tovarov podliehajúcich dani je priestorovo ohraničené miesto nachádzajúce sa na daňovom území, zariadené príslušným technologickým zariadením určeným na výrobu, v ktorom sa v rámci podnikania tieto tovary vyrábajú, spracúvajú, skladujú, prijímajú alebo odosielajú. Sklad daňovo zaťažených tovarov je priestorovo ohraničené miesto, nachádzajúce sa na daňovom území, v ktorom sa v rámci podnikania takéto výrobky prijímajú, skladujú alebo odosielajú. Právnická či fyzická osoba, ktorá chce prevádzkovať uvedený podnik, alebo sklad a spĺňa podmienky stanovené zákonom, musí písomne požiadať colný úrad o registráciu a o vydanie povolenia na prevádzkovanie daňového skladu. Ak chce prevádzkovať viac daňových skladov, ktoré spĺňajú ustanovené podmienky, požiada o povolenie na prevádzkovanie každého daňového skladu osobitne. Predmetom skúmania je predovšetkým daňová spoľahlivosť žiadateľa, ktorá sa preukazuje dokumentmi priloženými k žiadosti. Korektnosť uvedených údajov colný úrad overuje priamo u žiadateľa v príslušnom daňovom sklade. 

Ak pri prevádzkovaní daňového skladu zaniknú dôvody, na základe ktorých bolo povolenie vydané, alebo vzniknú nové dôvody, na základe ktorých by povolenie na prevádzkovanie daňového skladu nebolo vydané, colný úrad povolenie odníme. Prihliada však na závažnosť dôvodov z pohľadu možných daňových únikov alebo prípadného ohrozenia vymožiteľnosti dane. Colný úrad odníme povolenie na prevádzkovanie daňového skladu, ak daňový sklad vstúpi do likvidácie.

Vysoké daňové zaťaženie predmetov spotrebnej dane vyvoláva i vysoké riziko možných daňových únikov. Preto v súlade so predpismi Európskej únie jednou z kľúčových podmienok na vydanie povolenia na prevádzkovanie daňového skladu je povinnosť zložiť zábezpeku na daň za všetky daňové sklady. V podmienkach Slovenskej republiky sa uplatňujú dva varianty zloženia zábezpeky, a to banková záruka podľa príslušných ustanovení Obchodného zákonníka a prevod alebo vklad finančných prostriedkov na účet colného úradu.

Zábezpeka sa platí vo výške dane pripadajúcej na priemerné dvojmesačné množstvo tabakových výrobkov uvedených do daňového voľného obehu v predchádzajúcom kalendárnom roku. Ak nemožno výšku zábezpeky takto určiť, žiadateľ zloží zábezpeku vo výške dane pripadajúcej na predpokladané dvojmesačné množstvo tabakových výrobkov, ktoré bude uvedené do daňového voľného obehu v bežnom roku. Do množstva tabakových výrobkov uvádzaných do daňového voľného obehu sa započítava aj množstvo dodaných tabakových výrobkov na účely oslobodenia od dane.

Podstata zavedenia inštitútu zabezpečenia dane spočíva v tom, že v čase, keď je predmet dane vyrobený alebo prepravený na daňové územie a ešte nie je zdanený, si štát prostredníctvom zloženej zábezpeky na daň vytvára podmienky na pravidelný prísun finančných prostriedkov do rozpočtu i v tých prípadoch, keď prevádzkovateľ daňového skladu neodvedie do rozpočtu splatnú daň. V takom prípade štát použije zloženú zábezpeku na úhradu dane, čím sa však zníži. Prevádzkovateľ daňového skladu má potom povinnosť upraviť výšku zábezpeky. To isté platí aj vtedy, keď skutočné množstvo daňovo zaťažených výrobkov uvádzaných do daňového voľného obehu je vyššie, a teda i daň na ne pripadajúca je vyššia ako pôvodne ustanovená výška zábezpeky. V opačnom prípade, teda ak zložená zábezpeka je vyššia ako daň pripadajúca na skutočne uvádzané množstvo tabakových výrobkov do daňového voľného obehu, môže prevádzkovateľ daňového skladu požiadať o zníženie zábezpeky na daň. Ak ide o bankovú záruku, žiadosť o jej zníženie je podmienená súhlasom colného úradu. Colný úrad dokonca na základe žiadosti o upustenie od zloženia zábezpeky čiastočne alebo úplne upustí od povinnosti jej zloženia, ale len v prípade, ak nie sú žiadne pochybnosti o daňovej spoľahlivosti žiadateľa a ak nie je ohrozená ani vymožiteľnosť dane.

Ako sme uviedli v predchádzajúcom výklade, pozastavenie dane sa uplatňuje na tovaroch nachádzajúcich sa v daňovom sklade, ale i na výrobky prepravované v súlade s ustanovenými podmienkami na území Slovenskej republiky, ako aj na území Európskej únie.

Preprava daňovo zaťažených tovarov v režime pozastavenia dane na daňovom území je možná len z jedného daňového skladu do druhého daňového skladu, alebo pri dovoze alebo vývoze, ktorý uskutočňuje prevádzkovateľ takéhoto skladu. Výrobky oslobodené od dane možno prepravovať na daňovom území len z daňového skladu do užívateľského podniku.

Tovary možno takto prepravovať len vtedy, ak je zložená zábezpeka na daň najmenej vo výške dane pripadajúcej na množstvo prepravovaných výrobkov a preprava sa uskutočňuje so sprievodnými dokumentmi, spĺňajúcimi náležitosti stanovené zákonom. Zábezpeka sa vyžaduje kvôli vysokému riziku vzniku možných daňových únikov. Skladá ju v zásade prevádzkovateľ daňového skladu na území Slovenskej republiky, ktorý je odosielateľom, resp. dodávateľom a pri dovoze príjemcom resp. dovozcom. Ak sa preprava tovaru ukončí, na požiadanie možno vrátiť zábezpeku na daň. Zloženie zábezpeky na prepravu môže byť trvalé, ak sa preprava uskutočňuje pravidelne, t.j. ak je ukončená jedna preprava a nasleduje ďalšia. Zložená zábezpeka potom slúži na pokrytie nasledujúcej prepravy. 

Sprievodné dokumenty sú prvkom kontroly pohybu nezdanených výrobkov na ceste od ich výroby až po ich konečnú spotrebu, resp. po ich vývoz z daňového územia, ak sa neuskutočnila ich konečná spotreba na daňovom území.

Po skončení prepravy musí byť tovar v pozastavení dane bezodkladne umiestnený v priestoroch oprávneného odberateľa, aby nemohol byť zneužitý na daňové úniky.

Preprava daňovo zaťažených tovarov v režime pozastavenia dane na území Európskej únie je možná z daňového skladu na daňovom území do daňového skladu alebo k oprávnenému príjemcovi v inom členskom štáte, z daňového skladu na daňovom území do ďalšieho daňového skladu na daňovom území cez územie iného členského štátu, z daňového skladu v inom členskom štáte do daňového skladu na daňovom území alebo k oprávnenému príjemcovi na daňovom území alebo cez daňové územie. Na prepravu musí byť zložená zábezpeka a vyžaduje sa i sprievodný dokument.

Na pokrytie dopytu po tovaroch zaťažených spotrebnou daňou, ktorý napríklad z technických alebo ekonomických dôvodov nebudú schopné uspokojiť daňové sklady, sa zaviedol inštitút oprávneného príjemcu. Je ním právnická alebo fyzická osoba, ktorá nie je prevádzkovateľom daňového skladu a ktorá v rámci podnikania opakovane alebo príležitostne na základe povolenia prijíma z iného členského štátu Európskej únie výrobky podliehajúce dani – v režime pozastavenia dane. Takéto tovary však nesmie v pozastavení dane skladovať ani odosielať. Oprávneným príjemcom je aj právnická alebo fyzická osoba nachádzajúca sa na území iného členského štátu, spĺňajúca podmienky podľa jeho právnych predpisov.

Kto chce vykonávať činnosť oprávneného príjemcu, musí požiadať colný úrad o registráciu a vydanie povolenia prijímať výrobky z iného členského štátu v režime pozastavenia dane. Výrobky z iného členského štátu môže prijímať buď opakovane alebo príležitostne. V oboch prípadoch je povinný pred vydaním povolenia zložiť zábezpeku na daň, a to vo výške dane pripadajúcej na množstvo výrobkov, ktoré predpokladá prijať v režime pozastavenia dane v priebehu dvoch kalendárnych mesiacov. Pri príležitostnom vykonávaní tejto činnosti má zábezpeka zodpovedať výške dane pripadajúcej na množstvo výrokov, ktoré má prijať v jednotlivých prípadoch. Povolenie musí mať vydané na každý príležitostný príjem. 

Odlišný charakter má inštitút daňového splnomocnenca. Prevádzkovateľ daňového skladu so sídlom v inom členskom štáte môže požiadať colný úrad na území Slovenskej republiky, aby dodávky na daňovom území v jeho mene zabezpečoval daňový splnomocnenec. Prevádzkovateľ daňového skladu v inom členskom štáte predkladá žiadosť Colnému riaditeľstvu Slovenskej republiky. To určí colný úrad, ktorý vykoná registráciu daňového splnomocnenca a bude jeho správcom dane. Žiadosť musí byť doložená písomne udeleným plnomocenstvom, s úradne osvedčeným podpisom a vyhlásením daňového splnomocnenca, že súhlasí so zastupovaním odosielateľa (dodávateľa). Daňový splnomocnenec nesmie byť totožný s odberateľom. 

Okrem tradičného dovozu tovarov do daňového skladu v tuzemsku a odtiaľ ich predajom na konečnú spotrebu sa výrobky z členských štátov Európskej únie môžu dodávať odberateľom na územie Slovenskej republiky i formou zásielkového obchodu. Podnikateľský subjekt ho môže uskutočňovať sám alebo prostredníctvom inej osoby – splnomocnenca pre zásielkový obchod. Odosielateľovi pritom vzniká daňová povinnosť na území štátu, v ktorom má sídlo odberateľ, a to dodaním tabakových výrobkov odberateľovi. Odosielateľ je však povinný ešte pred uskutočnením zásielkového obchodu správcovi dane miestne príslušnému pre odberateľa oznámiť príslušné údaje a zložiť zábezpeku na daň vo výške dane pripadajúcej na množstvo tabakových výrobkov, ktorý je predmetom dodávky.

Nová koncepcia právnej regulácie spotrebných daní priniesla i podrobnú úpravu vedenia evidencií slúžiacich na správne určenie dane. V jednotlivých ustanoveniach je upravené vedenie evidencií v podniku na výrobu daňovo zaťažených výrobkov, v ich sklade, v užívateľskom podniku, oprávneným príjemcom, daňovým splnomocnencom, zásielkovým obchodníkom a splnomocnencom pre zásielkový obchod. Zápisy v evidencii sa musia vykonávať denne, najneskôr však nasledujúci pracovný deň po vzniku skutočností. Z evidencie má byť zrejmý najmä druh, množstvo a dátum vyrobených, prevzatých, spotrebovaných, vydaných, prijatých výrobkov podliehajúcich dani. 

Spotrebná daň z minerálneho oleja

Prameňmi právnej úpravy tejto dane sú: Zákon č. 98/2004 Z. z. o spotrebnej dani z minerálneho oleja, Opatrenie Ministerstva financií Slovenskej republiky č. 330/2004 Z. z., ktorým sa ustanovuje prevodový kľúč kódov kombinovanej nomenklatúry na účely spotrebnej dane z minerálneho oleja, a Vyhláška Ministerstva financií Slovenskej republiky č. 233/2004 Z. z., ktorou sa ustanovuje vzor daňového priznania, dodatočného daňového priznania, žiadosti o vrátenie spotrebnej dane z minerálneho oleja a dodatočnej žiadosti o vrátenie spotrebnej dane z minerálneho oleja.

Subjektom dane je daňový dlžník.

Predmetom dane sú minerálne oleje vyrobené na daňovom území, dodané na daňové územie z iného členského štátu alebo dovezené na daňové územie z územia tretieho štátu. Vymedzenie pojmu minerálny olej je pritom značne široké, keď zahŕňa jednak tovary určené na použitie ako pohonná látka alebo palivo, ale aj tie minerálne oleje, ktoré nie sú takto vyrobené, ale môžu byť na uvedený účel použité alebo sa naň ponúkajú. Takéto širšie zadefinovanie je dôležité z pohľadu obmedzenia priestoru možných daňových únikov. Totiž niektoré minerálne oleje, ktoré sú predmetom dane, podliehajú daňovému dozoru, ale nemajú ustanovenú sadzbu dane, pretože majú iné primárne určenie ako pohonná látka alebo palivo, ale v konečnom dôsledku môžu byť použité na účely podliehajúce zdaneniu. Ide o niektoré druhy tzv. technických benzínov, stredných olejov (petroleje) a pod.

Základom dane je množstvo minerálneho oleja vyjadrené v litroch pri teplote 15 ° C alebo v kilogramoch.

Sadzby dane sú špecifické, pevné – od 0 Sk až po 18 000 Sk za 1000 kilogramov. Rozlišuje sa pritom základná a znížená sadzba dane, ktorá sa uplatňuje na označené plynové oleje. 

Fiškálne označovanie plynového oleja v praxi znamená primiešanie ustanoveného farbiva a indikačnej látky do plynového oleja, pričom takáto činnosť podlieha daňovému dozoru. Plynový olej môže byť označovaný len v daňovom sklade, ktorý má od colného úradu príslušné povolenie. Takýto olej môže byť použitý len ako palivo na výrobu tepla alebo ako pohonná látka v železničnej doprave, v poľnohospodárstve a v motoroch stacionárnych zariadení na výrobu elektrickej energie. To si vyžaduje od colných úradov dôslednú kontrolnú činnosť v užívateľských podnikoch, ktoré majú v odbernom poukaze uvedené používanie označeného plynového oleja.

Zákon ustanovuje sadzby dane len na tie minerálne oleje, ktoré sú pohonnými látkami (napr. motorové benzíny, plynové oleje – motorová nafta), alebo palivami na výrobu tepla (plynový olej – vykurovací olej), pretože zámerom legislatívy EÚ upravujúcej zdaňovanie minerálnych olejov spotrebnou daňou je zdaniť len minerálne oleje určené na použitie (t. j. ako také vyrobené, napr. motorové benzíny, plynové oleje – motorové nafty), ponúkané na použitie alebo použité ako pohonná látka alebo palivo. Ak sa však „nezdanené“ minerálne oleje použijú ako pohonná látka alebo palivo, zdania sa sadzbou takého minerálneho oleja, ktorému sa účelom svojho použitia najviac približujú.

Spotrebná daň z vína

Medzi pramene právnej úpravy tejto dane zaraďujeme: Zákon č. 104/2004 Z. z. o spotrebnej dani z vína a Vyhlášku Ministerstva financií Slovenskej republiky č. 234/2004 Z. z., ktorou sa ustanovuje vzor daňového priznania, dodatočného daňového priznania, žiadosti o vrátenie spotrebnej dane z vína a dodatočnej žiadosti o vrátenie spotrebnej dane z vína.

Subjektom dane je daňový dlžník.

Predmetom dane je víno vyrobené na daňovom území, dodané na daňové územie z iného členského štátu alebo dovezené na daňové územie z územia tretieho štátu.

Základom dane je množstvo vína vyjadrené v hektolitroch. Pod vínom sa pritom rozumie tiché i šumivé víno, ako i medziprodukt.

Sadzba dane je špecifická, pevná – od 1 700 Sk po 2 500 Sk za hektoliter. V prípade tichého vína sa uplatňuje nulová sadzba.

Tu treba zdôrazniť, že zákonná úprava dane z vína sa z prevažnej časti uplatňuje len na šumivé vína a medziprodukty a, ako to vyplýva už aj z vymedzenia sadzieb, ktoré sme uviedli, tiché vína požívajú osobitný režim. Ten sa prejavuje v tom, že na daňové subjekty, ktoré vyrábajú len tieto vína, sa uplatňujú zjednodušené postupy, spojené s ich registráciou a so žiadosťou o povolenie na prevádzkovanie daňového skladu. Totiž vyžadujú sa len pri dodávkach alebo pri odbere takéhoto vína do, resp. z iných členských štátov.

Pokiaľ ide o pohyb tichého vína na daňovom území, vzhľadom na nulovú sadzbu dane sa pre zjednodušenie považuje za víno uvedené do daňového voľného obehu, teda pri jeho vyskladnení nebude treba predkladať daňové priznanie a platiť daň. Povinnosti spojené s prepravou tichého vína v rámci Európskej únie, ako je napr. použitie sprievodných dokumentov, najmä však ich potvrdzovanie a odosielanie, ostávajú nedotknuté. Obdobne to platí aj pre jeho prepravu tichého vína v rámci únie v pozastavení dane, v daňovom voľnom obehu, ako aj na zásielkový obchod.

Ešte miernejší režim týkajúci sa registrácie a vedenia evidencií platí pre tzv. malých výrobcov, ktorí ročne vyrábajú menej ako 1 000 hl tichého vína. 

Spotrebná daň z liehu

Prameňmi právnej úpravy tejto dane sú: Zákon č. 105/2004 Z. z. o spotrebnej dani z liehu a o zmene a doplnení Zákona č. 467/2002 Zb. o výrobe a uvádzaní liehu na trh, v znení Zákona č. 211/2003 Z. z., Vyhláška Ministerstva financií Slovenskej republiky č. 232/2004 Z. z., ktorou sa ustanovuje vzor daňového priznania, dodatočného daňového priznania, žiadosti o vrátenie spotrebnej dane z liehu a dodatočnej žiadosti o vrátenie spotrebnej dane z liehu, Vyhláška Ministerstva financií Slovenskej republiky č. 231/2004 Z. z., ktorou sa ustanovujú vzory tlačív oznámení o výrobe, príjme, výdaji, predaji liehu a o stave zásob liehu, Vyhláška Ministerstva financií Slovenskej republiky č 226/2004 Z. z., ktorou sa ustanovujú podrobnosti o požiadavkách na usporiadanie technologických zariadení na výrobu, spracovanie, skladovanie a prepravu liehu, o kontrole množstva liehu, zisťovaní zásob liehu a o spôsobe vedenia evidencie liehu, Vyhláška Ministerstva financií Slovenskej republiky č. 206/2004 Z. z., ktorou sa ustanovujú podrobnosti o vyhotovení kontrolných známok na označovanie spotrebiteľského balenia liehu a o grafických prvkoch a údajoch na kontrolnej známke, a napokon Vyhláška Ministerstva financií Slovenskej republiky č. 202/2004 Z. z. o povolených denaturačných prostriedkoch, ich ustanovených množstvách na denaturáciu liehu, o požiadavkách na denaturáciu liehu a na manipuláciu s denaturovaným liehom, o požiadavkách na jeho vlastnosti a o určenom účele použitia denaturovaného liehu. 

Subjektom dane je daňový dlžník.

Predmetom dane je lieh vyrobený na daňovom území, dodaný na daňové územie z iného členského štátu alebo dovezený na daňové územie z územia tretieho štátu. Dani pritom podlieha lieh vo všetkých výrobkoch s obsahom alkoholu od 1,2 objemových percent, okrem určených výnimiek, ktoré sú predmetom dane len vtedy,  ak majú obsah alkoholu vyšší ako 22 objemových percent.

Základom dane je množstvo liehu vyjadrené v hektolitroch 100 %-ného  alkoholu pri teplote 20 ° C. Vyjadrenie základu dane v jednotkách 100 %-ného  alkoholu je dôležité aj z toho hľadiska, že lieh sa len zriedka uvádza do obehu nezriedený. Možno sa stretnúť s jeho denaturovanou podobou, teda zriedeného inými látkami, ktoré sa nedajú od neho oddeliť všeobecne dostupnými metódami. Denaturačný prostriedok po premiešaní s liehom zmení jeho vlastnosti tak, že potom už nie je vhodný na priamu ľudskú spotrebu a na výrobu potravín. Lieh možno na území Slovenskej republiky denaturovať len v prítomnosti zamestnanca colného úradu v daňovom sklade, ktorého prevádzkovateľovi bolo vydané povolenie na takúto činnosť. Povoľujúcim orgánom je colný úrad.

Sadzba dane je špecifická, pevná a rozlišuje sa na základnú – vo výške 25 000 Sk na hektoliter 100 %-ného alkoholu, a zníženú – 12 500 Sk, ktorá zaťažuje predmet dane vyrobený v liehovarníckom závode na pestovateľské pálenie ovocia v množstve 30 l 100 %-ného alkoholu – z liehu vyrobeného pre jedného pestovateľa a jeho domácnosť za jedno výrobné obdobie (t. j. od 1. júla bežného roka do 30. júna nasledujúceho roka). Podľa predošlej právnej úpravy bol od dane oslobodený lieh vyskladnený pre pestovateľa v množstve dvoch tretín z vyrobeného objemu za jedno výrobné obdobie, najviac však 18 l. Súčasné znenie tejto normy je už v súlade s príslušnou smernicou EÚ, ktorá neumožňuje oslobodiť lieh vyrobený pre drobných pestovateľov. Dovoľuje len použiť zredukovanú sadzbu vo výške najmenej 50 % zo základnej sadzby pre „malých výrobcov“. Pestovatelia však nespĺňajú definičné kritérium malých výrobcov. V rámci predvstupových rokovaní bola teda Slovenskej republike povolená výnimka.

Spotrebiteľské balenie liehov určených na priamu ľudskú spotrebu môže byť na území Slovenskej republiky uvedené do daňového voľného obehu len vtedy, ak je označené kontrolnou známkou. Predaj takto neoznačených balení je zakázaný. 

Kontrolná známka obsahuje identifikačné číslo spotrebiteľského balenia, ktoré vyjadruje registračné odberné číslo na odber kontrolných známok, objem liehu a objemovú koncentráciu liehu v spotrebiteľskom balení. Nalepuje sa na spotrebiteľské balenie cez miesto určené na otvorenie tak, aby pri jeho otvorení bola pretrhnutá. Bez pretrhnutia alebo iného viditeľného poškodenia sa nesmie dať odlepiť. Kontrolné známky môže tlačiť len tlačiareň cenín so sídlom na daňovom území, ktorá spĺňa zákonom stanovené podmienky a bolo jej vydané povolenie na takúto činnosť Colným riaditeľstvom Slovenskej republiky, prípadne aj osoba so sídlom mimo územia Slovenskej republiky, ak je na to oprávnená podľa právneho poriadku štátu svojho sídla. Odberateľ kontrolnej známky požiada Colné riaditeľstvo o vydanie registračného odberného čísla, ktoré ho oprávňuje na uzatvorenie zmluvy s tlačiarňou a na podanie žiadosti colnému úradu o vydanie odberného poukazu na odber kontrolných známok. Colný úrad po splnení podmienok vydá odberateľovi kontrolných známok poukaz, ktorý je vyhotovený v troch dieloch. Diel A je určený tlačiarni, diel B si ponechá odberateľ a diel C si ponechá colný úrad. Tlačiareň vyznačí na diele B skutočne prevzatý počet kontrolných známok. Nepoužiteľné alebo poškodené kontrolné známky odberateľ odovzdá colnému úradu, ktorý ich zničí, o čom vyhotoví úradný záznam. Kontrolné známky môže použiť len odberateľ kontrolných známok, pričom ich nesmie predať alebo iným spôsobom odovzdať inej osobe, s výnimkou výrobcu, na účely ich nalepenia na spotrebiteľské balenie. 

Dovozca spotrebiteľského balenia liehu je povinný dať si potvrdiť vyvezené kontrolné známky, späť dovezené kontrolné známky a dovezené spotrebiteľské balenie liehu, na ktorých sú známky nalepené. 

Spotrebná daň z tabakových výrobkov

Právna úprava tejto dane je obsiahnutá najmä v Zákone č. 106/2004 Z. z. o spotrebnej dani z tabakových výrobkov, vo Vyhláške Ministerstva financií Slovenskej republiky č. 182/2004 Z. z., ktorou sa ustanovujú podrobnosti o vyhotovení kontrolnej známky na označovanie spotrebiteľského balenia cigariet a o jej grafických prvkoch a údajoch, ako i vo Vyhláške Ministerstva financií Slovenskej republiky č. 236/2004 Z. z., ktorou sa ustanovuje vzor daňového priznania, dodatočného daňového priznania, žiadosti o vrátenie spotrebnej dane z tabakových výrobkov a dodatočnej žiadosti o vrátenie spotrebnej dane z tabakových výrobkov.

Subjektom dane je daňový dlžník.

Predmetom dane sú tabakové výrobky vyrobené na daňovom území, dodané na daňové územie z iného členského štátu alebo dovezené na daňové územie z územia tretieho štátu.

Základom dane pri tabakových výrobkoch je množstvo tabakových výrobkov vyjadrené v kusoch alebo v kilogramoch, s výnimkou cigariet. Pri nich je základom počet kusov cigariet a cena cigariet za spotrebiteľské balenie, uvedená na kontrolnej známke, ktorou je balenie označené. Na účely výpočtu dane sa za jeden kus cigarety považuje tabakový povrazec dĺžky 90 mm. Každých ďalších 90 mm a menej je na účely výpočtu dane ďalším kusom cigarety. Teda napr. 91 – 180 mm dlhý tabakový povrazec sa považuje za dva kusy cigarety, 181 mm – 270 mm sa považuje za tri kusy.

Sadzba dane z tabakových výrobkov s výnimkou cigariet je špecifická, pevná – vo výške 1,40 Sk za kus cigary alebo cigarky a 1 350 Sk za kilogram tabaku. V prípade cigariet sa uplatňuje (ako jediná v celej našej daňovej sústave) kombinovaná sadzba dane, ktorá pozostáva z dvoch špecifických sadzieb, a to pevnej – vo výške 0,91 Sk za 1 kus cigarety (zákon používa pojem špecifická časť) a pohyblivej lineárnej, ktorá činí 20 % z ceny spotrebiteľského balenia (v terminológii zákonodarcu percentuálna časť). Cena za spotrebiteľské balenie teda zahŕňa už i daň z pridanej hodnoty a spotrebnú daň! Zvolená formulácia sadzby dane je preto dosť problematická, keďže sa tým uplatňuje dvojité zdanenie toho istého predmetu tou istou daňou. Navyše vzniká i neštandardný vzťah medzi spotrebnou daňou a daňou z pridanej hodnoty. Tradične je súčasťou daňového základu DPH je i spotrebná daň. V tomto prípade je to tiež tak, keďže cena spotrebiteľského balenia je tvorená cenou cigariet navŕšenou o špecifickú časť spotrebnej dane, ktoré tvoria základ pre výpočet dane z pridanej hodnoty. Všetky tieto tri zložky sú potom základom pre určenie spotrebnej dane percentuálnou sadbou. Prípadný argument, že percentuálnou časťou kombinovanej sadzby dane je zaťažený okrem tabakového povrazca aj filter, obal a iné zložky tvoriace cenu pre konečného spotrebiteľa, nie je postačujúci na ospravedlnenie takéhoto nesystémového zásahu do daňovej sústavy.

Zavedením kombinovanej sadzby bolo zároveň treba ustanoviť aj jej minimálnu výšku z dôvodu zamedzenia možného poklesu výnosu z tejto dane. Percentuálna časť sadzby je totiž závislá od ceny, ktorú prevádzkovateľ daňového skladu (výrobca), oprávnený príjemca, daňový splnomocnenec a dovozca cigariet budú určovať a uvádzať na kontrolnej známke. Sadzba dane teda predstavuje minimálne 1,40 Sk za l kus cigarety.

Tabakové výrobky a cigarety osobitne sú v Európskej únii v porovnaní s praxou u nás zaťažené pomerne vysokou sadzbou dane. Slovenská republika sa pri negociačných rokovaniach zaviazala v rámci 5-ročného prechodného obdobia zabezpečiť rovnomerné zvyšovanie daňového zaťaženia cigariet tak, že k 1. 1. 2009 dosiahne minimálne daňové zaťaženie podľa príslušných európskych smerníc, teda 57 % z predajnej ceny, resp. 64 Eur za 1000 kusov.

Podobne ako je to v prípade liehu, aj spotrebiteľské balenie cigariet možno do daňového voľného obehu uviesť len vtedy,  ak je označené kontrolnou známkou. Takéto označovanie možno vykonávať len v podniku, ktorý cigarety vyrába. Na kontrolnej známke sa povinne uvádza cena cigariet a ich spotrebiteľské balenie možno predať na konečnú spotrebu len za túto cenu. Práva a povinnosti spojené s označovaním sú v zásade totožné s režimom uplatňovaným pri spotrebnej dane z liehu. 

Okrem predaja cigariet neoznačených kontrolnou známkou a ich uvádzania do obehu za cenu inú, ako je cena uvedená na kontrolnej známke, sa zakazuje i predaj podmienený kúpou iného tabakového výrobku alebo iného tovaru za cenu odlišnú od tej, ktorá je uvedená na kontrolnej známke, a predaj z otvoreného spotrebiteľského balenia alebo mimo neho po kusoch.

Spotrebná daň z piva

Právny režim tejto dane upravuje predovšetkým Zákon č. 107/2004 Z .z. o spotrebnej dani z piva a Vyhláška Ministerstva financií Slovenskej republiky č. 235/2004 Z. z., ktorou sa ustanovuje vzor daňového priznania, dodatočného daňového priznania, žiadosti o vrátenie spotrebnej dane z piva a dodatočnej žiadosti o vrátenie spotrebnej dane z piva.

Subjektom dane je daňový dlžník.

Predmetom dane je pivo vyrobené na daňovom území, dodané na daňové územie z iného členského štátu alebo dovezené na daňové územie z územia tretieho štátu.

Základom dane je množstvo piva vyjadrené v hektolitroch.

Sadzby dane sú dve, základná a znížená, obe špecifické a pevné. Ustanovujú sa za hektoliter a stupeň Plato. Stupeň Plato je tradičnou jednotkou na meranie koncentrácie piva vo väčšine štátov s tradíciou jeho výroby. Predstavuje obsah pôvodnej mladiny, vypočítaný podľa tzv. veľkého Ballingovho vzorca, ktorý je uvedený v príslušnej slovenskej technickej norme a vyjadruje sa v hmotnostných percentách. 

Znížená sadzba dane sa uplatňuje na pivo vyrobené malým samostatným pivovarom. Ním je pivovar s ročnou výrobou do 200 000 hektolitrov, ktorý nie je majetkovo, personálne ani technologicky prepojený s inou osobou s rovnakým predmetom činnosti. Pivo vyrábané v licencii sa vždy zdaní základnou sadzbou dane.

II. Priame dane
V slovenských podmienkach predstavujú predovšetkým zdaňovanie príjmov a zdaňovanie majetku. Príjmy sú zdaňované daňou z príjmu, v rámci ktorej sa zdaňujú tak jednotlivci – fyzické osoby, ako aj podnikateľské subjekty – právnické osoby. Zdanenie majetku sa stalo súčasťou zákona o miestnych daniach. V rámci týchto daní sa zdaňujú nehnuteľnosti a to konkrétne pozemky, stavby a byty, ďalej motorové vozidlá využívané na podnikateľské účely a skupina miestnych daní, ktoré pred reformou predstavovali tzv. miestne poplatky, ako je daň za psa, za vjazd do historických častí miest a pod.

Daň z príjmov na Slovensku a v Čechách

Daň z príjmov patrí do skupiny priamych daní, ktorými sa zdaňujú príjmy fyzických osôb a právnických osôb. Jej terajšia právna úprava je na Slovensku obsiahnutá v zákone č. 595/2003 Z. z. o dani z príjmov
 a v Čechách v zákone č. 586/1992 Sb. o daniach z príjmov
. 

     Zákon o dani z príjmov platná na Slovensku predstavuje jeden z kľúčových zákonov v slovenskej daňovej sústave. Tento zákon je v porovnaní so svojím predchodcom
 významný z viacerých aspektov. Napríklad zaviedol tzv. rovnú daň, t. j. zdaňovanie všetkých druhov príjmov fyzických osôb i právnických osôb jednou lineárnou sadzbou dane vo výške 19 %, zjednodušil spôsob zdanenia príjmov tým, že zrušil doteraz uplatňovanú osobitnú sadzbu dane z príjmov, z ktorých sa daň vyberala zrážkou (sadzby dane od 5 % do 25 %), obmedzil uplatňovanie zrážkovej dane, ktorou je zároveň splnená daňová povinnosť, a to najmä uplatnením systému zápočtov zrazenej dane, odstránil široký okruh výnimiek a oslobodení, zrušil inštitút paušálnej dane, ktorý sa prezentoval ako nesystémový prvok v zdaňovaní príjmov, atď.

     Právna úprava zdaňovania príjmov v Čechách pochádza ešte z obdobia prípravy a začiatku realizácie daňovej reformy, pravda, s celým radom novelizácií tohto zákona.

Zákony o daniach z príjmov vytvárajú relatívne rovnaké podmienky zdaňovania fyzických osôb i právnických osôb. Toto platí napriek tomu, že daň fyzických osôb a daň právnických osôb sú upravené v osobitných častiach. Zákon obsahuje aj časť spoločnú pre obe zložky dane z príjmov. V tomto právnom predpise je regulovaný aj spôsob platenia a vyberania dane z príjmov, tzn., že zákon vyjadruje komplexnosť právnej úpravy zdaňovania príjmov.

     Daň z príjmov tvoria daň z príjmov fyzickej osoby a daň z príjmov právnickej osoby.

Daň z príjmov fyzickej osoby

Všeobecná charakteristika dane

Právna úprava dane z príjmov fyzickej osoby vytvára nevyhnutné predpoklady pre to, aby príjmy fyzickej osoby boli zdanené jednou, univerzálnou daňou. Pre túto daň je charakteristické to, že pokiaľ ide o úroveň zdanenia, nerozlišuje medzi jednotlivými druhmi príjmov (zo závislej činnosti, z podnikania a pod.).

Daňovníkom dane je fyzická osoba. Zákony o daniach z príjmov v tejto súvislosti rozlišujú medzi daňovníkom s neobmedzenou daňovou povinnosťou a daňovníkom s obmedzenou daňovou povinnosťou (i keď český zákon nepoužíva expressis verbis toto označenie).

Daňovníkom s neobmedzenou daňovou povinnosťou (daňový rezident) je fyzická osoba, ktorá má na území Slovenskej republiky alebo Českej republiky trvalý pobyt alebo sa tam obvykle zdržiava. Fyzická osoba sa obvykle zdržiava na území Slovenskej republiky alebo Českej republiky, ak na konkrétnom území nemá trvalý pobyt, ale sa tam zdržiava aspoň 183 dní v príslušnom kalendárnom roku, a to súvislo alebo v niekoľkých obdobiach. Neobmedzená daňová povinnosť sa vzťahuje nielen na príjmy plynúce zo zdrojov na území SR alebo ČR, ale aj voči príjmom plynúcim zo zahraničia. Aj napriek zdržiavaniu sa na našom území po dobu aspoň 183 dni v kalendárnom roku však neobmedzenú daňovú povinnosť nebude mať osoba, ktorá sa na našom území zdržuje len za účelom liečenia alebo štúdia alebo ktorá hranice do Slovenskej republiky prekračuje denne alebo v dohodnutých časových obdobiach len na účely výkonu závislej činnosti, ktorej zdroj je na území Slovenskej republiky. V Čechách nebude mať neobmedzenú daňovú povinnosť osoba, ktorá sa na území Českej republiky síce zdržiava aspoň 183 dní v kalendárnom roku, ale len za účelom liečenia alebo štúdia. Na uvedené osoby sa hľadí ako na daňovníkov s obmedzenou daňovou povinnosťou. Do obdobia aspoň 183 dní sa započítava každý začatý deň pobytu. 

     Daňovníkom s obmedzenou daňovou povinnosťou (daňový nerezident) je teda na Slovensku:

a) fyzická osoba, ktorá nemá trvalý pobyt na štátnom území, ani sa tu obvykle nezdržiava;

b) fyzická osoba, ktorá nemá trvalý pobyt na štátnom území, ale sa tu obvykle zdržiava len na účely štúdia alebo liečenia alebo ktorá hranice do Slovenskej republiky prekračuje denne alebo v dohodnutých časových obdobiach len na účely výkonu závislej činnosti, ktorej zdroj je na našom území.

     Daňovníkom s obmedzenou daňovou povinnosťou (daňový nerezident) je teda v Čechách:

a) fyzická osoba, ktorá nemá bydlisko (bydliskom je miesto, kde má daňovník stály byt za okolností, z ktorých možno usudzovať na jeho úmysel trvale sa v tomto byte zdržiavať) na štátnom území, ani sa tu obvykle nezdržiava;

b) fyzická osoba, ktorá nemá bydlisko na štátnom území, ale sa tu obvykle zdržiava len na účely štúdia alebo liečenia.

Obmedzená daňová povinnosť sa vzťahuje iba na tie príjmy, ktoré plynú zo zdrojov nachádzajúcich sa na príslušnom štátnom území. Medzi takéto zdroje príjmov patria najmä príjmy (peňažné i nepeňažné) z činností vykonávaných prostredníctvom stálej prevádzkarne, príjmy zo závislej činnosti, ktorá sa vykonáva na štátnom území alebo na palubách lietadiel alebo lodí, ktoré sú prevádzkované daňovníkom s neobmedzenou daňovou povinnosťou, ďalej zo služieb vrátane obchodného, technického a iného poradenstva, z riadiacej a sprostredkovateľskej činnosti a podobných aktivít poskytovaných na štátnom území, ako aj príjem z činnosti umelca, športovca, artistu alebo spoluúčinkujúcich osôb a z podobnej činnosti osobne vykonávanej alebo zhodnocovanej na našom území. Medzi príjmy zo zdrojov na našom území patrí aj rad príjmov vo forme úhrad od daňovníkov s neobmedzenou daňovou povinnosťou a od stálych prevádzkarní daňovníkov s obmedzenou daňovou povinnosťou [pôjde najmä o odplaty za poskytnutie práva na použitie alebo za použitie predmetu priemyselného vlastníctva, počítačových programov, návrhov, modelov, plánov, výrobno-technických a iných hospodársky využiteľných poznatkov (know-how), ďalej o odplaty za poskytnutie práva na použitie alebo za použitie autorského alebo jemu príbuzného práva a pod. Medzi tieto príjmy patria aj úroky a iné výnosy z poskytnutých úverov a pôžičiek a z vkladov na vkladných knižkách, z vkladov na bežných účtoch a vkladových účtoch, z výnosov z podielových listov, z dlhopisov, z vkladových certifikátov, depozitných certifikátov, pokladničných poukážok, vkladových listov a pod., ďalej nájomné alebo príjmy plynúce z iného využitia nehnuteľností alebo hnuteľných vecí umiestnených na našom území a z ich predaja, odmeny členov štatutárnych orgánov a ďalších orgánov právnických osôb za výkon funkcie, ďalej výhry v lotériách a iných podobných hrách, výhry z reklamných súťaží a zo žrebovania, ceny z verejných súťaží a zo športových súťaží, výživné a pod.].

Slovenský zákon o dani z príjmov vymedzuje aj osobu daňovníka členského štátu EÚ. Je ním fyzická osoba, ktorá podlieha zdaneniu na území tohto členského štátu EÚ z príjmov plynúcich zo zdrojov na území tohto členského štátu EÚ, ako aj zo zdrojov mimo územia tohto členského štátu EÚ a ktorá na území Slovenskej republiky nie je daňovníkom s neobmedzenou daňovou povinnosťou.
Predmetom dane je príjem (výnos) z činnosti daňovníka a z nakladania s majetkom daňovníka. Príjmom sa rozumie peňažné i nepeňažné plnenie dosiahnuté aj zámenou. V prípade, že predmetom dane je nepeňažné plnenie, musí sa pre účely výpočtu daňovej povinnosti oceniť cenami bežne používanými v mieste a v čase plnenia alebo spotreby, a to podľa druhu, kvality, prípadne miery opotrebenia predmetného plnenia. Okrem príjmu definuje slovenský zákon o dani z príjmov aj pojem „zdaniteľný príjem“, ktorým je príjem tvoriaci predmet dane a ktorý nie je oslobodený od dane podľa zákona alebo medzinárodnej zmluvy.

     Zákony o daniach z príjmov rozlišujú medzi predmetom dane:

a) daňovníka s neobmedzenou daňovou povinnosťou (príjem, resp. výnos plynúci zo zdrojov na štátnom území a zo zdrojov v zahraničí) a

b) daňovníka s obmedzenou daňovou povinnosťou (príjem, resp. výnos plynúci zo zdrojov na štátnom území).

     Najmä z dôvodov prehľadnosti a účelnosti, ako aj potreby rešpektovať diferencie pri stanovovaní daňového základu a pri vyberaní dane, člení slovenský zákon o dani z príjmov príjmy podliehajúce dani do 4 a český zákon o dani z príjmov do 5 základných skupín (podľa hlavných prameňov):

· príjmy zo závislej činnosti (v Čechách aj funkčné požitky),

· príjmy z podnikania, z inej samostatnej zárobkovej činnosti a z prenájmu (v Čechách príjmy z prenájmu tvoria samostatnú skupinu príjmov),
· príjmy z kapitálového majetku,

· ostatné príjmy.

Na Slovensku predmetom dane nie je:
a) prijatá náhrada oprávnenej osoby podľa osobitných predpisov, príjem získaný vydaním, darovaním alebo dedením nehnuteľnosti, bytu, nebytového priestoru (ich častí) alebo hnuteľnej veci, práva alebo inej majetkovej hodnoty (s výnimkou príjmu z neho plynúceho a s výnimkou darov poskytnutých v súvislosti s výkonom činnosti);
b) úver a pôžička;
c) podiel na zisku (dividenda) vyplácaný zo zisku obchodnej spoločnosti alebo družstva, alebo obdobnej právnickej osoby v zahraničí určeného na rozdelenie osobám, ktoré sa podieľajú na ich základnom imaní alebo členom štatutárneho a dozorného orgánu tejto obchodnej spoločnosti alebo družstva, aj keď sú zamestnancami tejto obchodnej spoločnosti alebo družstva, vyrovnací podiel, podiel na likvidačnom zostatku obchodnej spoločnosti alebo družstva a podiel na výsledku podnikania vyplácaný tichému spoločníkovi,  [okrem podielu na zisku, podielu na likvidačnom zostatku a vyrovnacieho podielu spoločníka verejnej obchodnej spoločnosti (ďalej len „VOS“) a komplementára komanditnej spoločnosti];
d) podiel člena pozemkového spoločenstva na výnosoch a na majetku určenom na rozdelenie medzi členov pozemkového spoločenstva;
e) DPH uplatnená na výstupe u platiteľov tejto dane;
f) príjem plynúci z dôvodu nadobudnutia nových akcií a podielov, ako aj príjem plynúci z dôvodu ich výmeny pri zrušení daňovníka bez likvidácie.

     V Čechách predmetom dane nie sú: 

a) príjmy získané nadobudnutím akcií alebo podielových listov podľa osobitného právneho predpisu, ktorý upravuje podmienky prevodu majetku štátu na iné osoby, zdedením, vydaním alebo darovaním nehnuteľností alebo hnuteľnej veci alebo majetkového práva, s výnimkou príjmov z nich plynúcich a s výnimkou darov prijatých v súvislosti s výkonom činnosti alebo s podnikaním alebo s inou samostatnou zárobkovou činnosťou; 

b) úvery a pôžičky (s výnimkou príjmu, ktorý veriteľ nadobudol z vrátenej pôžičky alebo úveru odplatným postúpením pohľadávky vzniknutej na základe tejto pôžičky alebo úveru, a to vo výške rovnajúcej sa rozdielu medzi príjmom plynúcim z vrátenia pôžičky alebo úveru a cenou, za ktorú bola pohľadávka postúpená a príjmu plynúceho daňovníkovi, ktorý vedie daňovú evidenciu, z eskontného úveru zo zmenky, ktorou je hradená pohľadávka;

c) príjmy z rozšírenia alebo zúženia spoločného majetku manželov; 

d) príjem plynúci z titulu spravodlivého zadosťučinenia priznaného Európskym súdom pre ľudské práva vo výške, ktorú je Česká republika povinná uhradiť, alebo z titulu zmierovacieho urovnania veci pred Európskym súdom pre ľudské práva vo výške, ktorú sa Česká republika zaviazala uhradiť; 

e) príjem plynúci daňovníkovi s neobmedzenou daňovou povinnosťou, ktorý vypomáha s domácimi prácami v zahraničí, alebo daňovníkovi s obmedzenou daňovou povinnosťou, ktorý vypomáha s domácimi prácami v Českej republike, a to za stravu a ubytovanie, ak ide o príjem za účelom uspokojovania základných sociálnych, kultúrnych alebo vzdelávacích potrieb (au pair). 

     Z príjmov, ktoré tvoria predmet dane, zákon z rôznych dôvodov (napr. sociálnych, rešpektovania medzinárodných zvyklostí a zmlúv a pod.) oslobodil od zdanenia viaceré druhy príjmov. Oslobodenie sa vzťahuje najmä na tieto skupiny príjmov:

· príjmy, ktoré vyjadrujú vlastnícky vzťah daňovníka k nehnuteľnostiam alebo hnuteľným veciam alebo majetkovým právam. Sem možno zaradiť najmä tieto príjmy: 

· z predaja bytu alebo obytného domu najviac s dvoma bytmi vrátane súvisiacich pozemkov, ak v ňom mal predávajúci trvalý pobyt najmenej počas dvoch rokov bezprostredne pred jeho predajom (v Čechách ide o príjmy z predaja rodinného domu, bytu, vrátane podielu na spoločných častiach domu alebo spoluvlastníckeho podielu vrátane súvisiaceho pozemku). Oslobodenie sa však nebude vzťahovať na príjmy z predaja týchto nehnuteľností, ktoré boli zahrnuté do obchodného majetku, a to do piatich rokov odo dňa ich vyradenia z obchodného majetku (v Čechách činí táto lehota 2 roky) a na príjmy, ktoré plynú daňovníkovi podľa zmluvy o budúcom predaji týchto nehnuteľností uzavretej do dvoch rokov od začiatku trvalého pobytu v nich alebo do piatich rokov (na Slovensku), resp. do dvoch rokov (v Čechách) odo dňa ich vyradenia z obchodného majetku, aj keď kúpna zmluva bude uzatvorená až po dvoch rokoch od začiatku trvalého pobytu alebo po piatich rokoch, resp. dvoch rokoch odo dňa ich vyradenia z obchodného majetku;
· z predaja nehnuteľnosti, a to po uplynutí piatich rokov odo dňa jej nadobudnutia alebo jej vyradenia z obchodného majetku;
· z predaja nehnuteľnosti nadobudnutej dedením (postupným dedením) v priamom rade alebo niektorým z manželov okrem nehnuteľnosti, na ktorú sa vzťahuje oslobodenie od dane podľa prvej odrážky, ak uplynie aspoň päť rokov odo dňa nadobudnutia tejto nehnuteľnosti preukázateľne do vlastníctva alebo spoluvlastníctva poručiteľa (poručiteľov) alebo vyradenia z obchodného majetku;

· z predaja hnuteľnej veci (okrem príjmov z predaja hnuteľnej veci, ktorá bola zahrnutá do obchodného majetku, a to do piatich rokov od jej vyradenia z obchodného majetku). Za hnuteľnú vec sa nepovažuje cenný papier. V Čechách sa oslobodenie nevzťahuje na príjmy z predaja motorových vozidiel, lietadiel a lodí, ak nepresahuje doba medzi nadobudnutím a predajom dobu jedného roka, ani na príjmy z predaja hnuteľných vecí, pokiaľ sú alebo boli zahrnuté do obchodného majetku, a to do piatich rokov od ich vyradenia z obchodného majetku; 
· z predaja nehnuteľnosti alebo hnuteľnej veci vydanej oprávnenej osobe podľa osobitných predpisov
; 
· na Slovensku z predaja majetku zahrnutého do konkurznej podstaty a z odpisu záväzkov pri konkurze a vyrovnaní vrátane odpisu záväzkov voči veriteľom, ktorí v konkurze alebo vyrovnaní neuplatnili svoje pohľadávky voči daňovníkovi;

· v Čechách z prevodu členských práv družstva, z prevodu majetkových podielov na transformovanom družstve alebo z prevodu účasti v obchodných spoločnostiach (ak neide o predaj cenných papierov), a ak presahuje doba medzi nadobudnutím a prevodom päť rokov.. Oslobodenie sa nevzťahuje na príjmy pokiaľ boli nadobudnuté z obchodného majetku daňovníka, a to do piatich rokov po ukončení jeho podnikateľskej alebo inej samostatnej zárobkovej činnosti, ani na príjmy, ktoré plynou daňovníkovi z budúceho prevodu členských práv družstva, z prevodu ďalšieho podielu na transformovanom družstve alebo z prevodu účasti v obchodných spoločnostiach v dobe do piatich rokov od nadobudnutia a z budúceho prevodu členských práv družstva alebo z prevodu účasti v obchodných spoločnostiach nadobudnutých z jeho obchodného majetku, pokiaľ príjmy z tohto prevodu plynú v dobe do piatich rokov od ukončenia podnikateľskej alebo inej samostatnej zárobkovej činnosti daňovníka, i keď zmluva o prevode bude uzavretá až po piatich rokoch od nadobudnutia alebo od ukončenia podnikateľskej alebo inej samostatnej zárobkovej činnosti; 

· výnosy zo štátnych dlhopisov Slovenskej republiky vydaných a registrovaných v zahraničí;
· v Čechách  úrokové príjmy daňovníkov s obmedzenou daňovou povinnosťou, ktoré im plynú z dlhopisov vydávaných v zahraničí daňovníkmi so sídlom v Českej republike alebo Českou republikou, 
· príjmy vyjadrujúce sociálne aspekty na strane daňovníka. Sem možno zaradiť napríklad:
· príjmy prijaté v rámci plnenia vyživovacej povinnosti;

· dávky, podpory a služby z verejného zdravotného poistenia, individuálneho zdravotného poistenia, sociálneho poistenia, nemocenského zabezpečenia a úrazového zabezpečenia, dôchodky zo starobného dôchodkového sporenia vrátane plnenia z tohto sporenia a plnenia z povinného zahraničného poistenia rovnakého druhu. V Čechách ak ide o príjmy vo forme pravidelne vyplácaných dôchodkov (penzií), je od dane oslobodená z úhrnu týchto príjmov iba čiastka vo výške 198 tis. Kč ročne, do ktorej sa však nezahrňuje výška príplatku (príspevku) k dôchodku podľa osobitných právnych predpisov; 
· dávka a príspevky na zabezpečenie základných životných podmienok a riešenie hmotnej núdze, sociálne služby, štátne dávky a štátne sociálne dávky a ďalšie sociálne dávky;

· príplatok k náhrade príjmu, príplatok k nemocenskému, príplatok k podpore pri ošetrovaní člena rodiny, príplatok k peňažnej pomoci v materstve a príplatok k dôchodku vrátane príplatku za výkon funkcie sudcu, sudcu ústavného súdu a prokurátora;
· plnenia z poistenia osôb, okrem plnenia z poistenia pre prípad dožitia určitého veku alebo starobného dôchodkového sporenia alebo doplnkového dôchodkového sporenia; 
· prijaté náhrady škôd a nemajetkovej ujmy, plnenia z poistenia majetku a plnenia z poistenia zodpovednosti za škodu;

· štipendiá poskytované z prostriedkov štátneho rozpočtu alebo poskytované vysokými školami a zo zahraničia, podpory a príspevky z prostriedkov nadácií a občianskych združení, neziskových organizácií a neinvestičných fondov, podpory a príspevky poskytované z prostriedkov štátneho rozpočtu, rozpočtov územnej samosprávy,

· suma daňového zvýhodnenia na vyživované dieťa žijúce s daňovníkom v domácnosti (daňový bonus), atď.;

· príjmy, ktorých oslobodenie je založené na zásade dodržiavania medzinárodných zvyklostí. Sem možno zaradiť:

· úroky a iné výnosy z vkladov, z úverov a pôžičiek, z výnosov podielových listov, dlhopisov, vkladových certifikátov, depozitných certifikátov, pokladničných poukážok, vkladových listov a iných cenných papierov a vkladov postavených im na roveň plynúce zo zdroja na štátnom území fyzickej osobe, ktorá je daňovníkom iného členského štátu EÚ a ktorá je konečným príjemcom takýchto príjmov;
· finančné prostriedky plynúce z grantov poskytovaných na základe medzinárodných zmlúv, ktorými je Slovenská republika viazaná atď.

· príjmy vyjadrujúce aktívny vzťah daňovníkov k rôznym súťažiam a hrám. Sem možno zaradiť:

· výhry v lotériách a iných podobných hrách prevádzkovaných na základe povolenia;

· prijaté ceny alebo výhry v hodnote neprevyšujúcej 5 tis. Sk za cenu alebo výhru, resp. v Čechách 10 tis. Kč, s výnimkou ceny zo športovej súťaže u daňovníkov, u ktorých je športová činnosť podnikaním;
· úroky z preplatku na dani zapríčineného správcom dane (v Čechách aj orgánom správy sociálneho zabezpečenia a príjmy z penále z preplatkov poistného, ktoré
príslušná zdravotná poisťovňa vrátila po uplynutí lehoty stanovenej pre rozhodnutie o preplatku poistného); 

· príjmy ekologického charakteru, napríklad v Čechách príjmy z prevádzky malých vodných elektrárni do výkonu 1 MW, veterných elektrárni, tepelných čerpadiel, solárnych zariadení, zariadení na výrobu a energetické využitie bioplynu a drevoplynu, zariadení na výrobu elektriny alebo tepla z biomasy, atď., a to v kalendárnom roku, v ktorom boli po prvýkrát uvedené do prevádzky, a v bezprostredne nasledujúcich piatich rokoch.

     Základom dane je rozdiel, o ktorý zdaniteľné príjmy prevyšujú daňové výdavky pri rešpektovaní vecnej a časovej súvislosti zdaniteľných príjmov a daňových výdavkov v príslušnom zdaňovacom období. Obdobne vymedzuje základ dane aj česká právna úprava, podľa ktorej je základom dane čiastka, o ktorú príjmy plynúce daňovníkovi v zdaňovacom období, za ktoré sa pre účely dane z príjmov fyzických osôb považuje kalendárny rok, presahujú výdavky preukázateľne vynaložené na ich dosiahnutie, zabezpečenie a udržanie. V zákonom stanovených prípadoch je základ dane stanovený inak. V tejto súvislosti treba upozorniť na to, že univerzálnosť zdanenia bude čiastočne narušená v týchto prípadoch:

· do základu dane sa nezaradia príjmy, ktoré sú oslobodené od dane,

· do základu dane sa nezahrnú nezdaniteľné časti daňového základu,
· do základu dane sa nezahŕňa ani príjem, pre ktorý je ustanovené, že sa daň vybraná zrážkou považuje za splnenie daňovej povinnosti (netýka sa to príjmu, z ktorého sa daň vyberá zrážkou, ak vybraním zrážky nie je splnená daňová povinnosť alebo ak daňovník, ktorý nie je povinný tieto príjmy účtovať, využil možnosť odpočítať daň vybranú zrážkou ako preddavok na daň),
· v Čechách sa navyše do základu dane nezahrnú príjmy, pre ktoré je stanovené, že sa z nich daň vyberá osobitnou sadzbou dane zo samostatného základu dane (súčasná slovenská právna úprava už nepozná tento daňový nástroj).  
Základ dane tvorí súčet čiastkových daňových základov, ktoré sa zisťujú podľa základných skupín príjmov. Bude sa to týkať daňovníkov, ktorým plynú príjmy v zdaňovacom období súbežne z dvoch alebo viacerých základných skupín. Pokiaľ podľa účtovníctva alebo (daňovej) evidencie presiahnu výdavky príjmy z podnikania (z inej samostatnej zárobkovej činnosti alebo z prenájmu) pôjde u daňovníka o daňovú stratu.

Zákon vymedzuje daňovú stratu ako rozdiel, o ktorý daňové výdavky prevyšujú zdaniteľné príjmy pri rešpektovaní vecnej a časovej súvislosti zdaniteľných príjmov a daňových výdavkov v príslušnom zdaňovacom období. Ustanovenia o daňovej strate sú spoločné pre daň z príjmov fyzickej osoby, ako aj pre daň z príjmov právnickej osoby.
Ak nemôže daňovník uplatniť odpočet daňovej straty (jej časti) pri zdanení príjmov v zdaňovacom období, v ktorom vznikla, môže odpočítať daňovú stratu od úhrnu čiastkových základov dane podľa jednotlivých druhov príjmov (s výnimkou príjmov zo závislej činnosti) v nasledujúcich zdaňovacích obdobiach. Daňovú stratu možno odpočítať počas najviac piatich bezprostredne po sebe nasledujúcich zdaňovacích období.

V odpočítavaní daňovej straty môže pokračovať právny nástupca, ak daňovník, ktorý začal odpočítavať daňovú stratu alebo mu vznikol nárok na odpočítavanie daňovej straty, zanikol v dôsledku zrušenia bez likvidácie. Ak je právnych nástupcov viac, daňová strata sa odpočítava u každého z nich pomerne, a to podľa výšky vlastného imania zaniknutého daňovníka, v akej prešlo na jednotlivých právnych nástupcov.

· V praxi dochádza pomerne často k prípadom, že:

· dvaja, príp. viacerí daňovníci spoločne dosahujú príjmy z titulu spoluvlastníctva k veci alebo zo spoločných práv. V tomto prípade sa spoločne dosiahnuté príjmy a spoločné výdavky vynaložené na ich dosiahnutie, zabezpečenie a udržanie zahŕňajú do základu dane jednotlivých daňovníkov podľa ich spoluvlastníckych podielov. Ak plynú príjmy z užívania veci v spoluvlastníctve na základe písomnej zmluvy uzavretej všetkými spoluvlastníkmi len určitým spoluvlastníkom alebo inak než odpovedá ich spoluvlastníckym podielom, rozdeľujú sa príjmy a výdavky podľa tejto zmluvy. Pritom platí, že výdavky musia byť rozdeľované v rovnakom pomere ako príjmy;
· viacerí daňovníci spoločne podnikajú, príp. vykonávajú spoločne inú samostatnú zárobkovú činnosť, podnikajú na základe písomnej zmluvy o združení alebo písomného vyhlásenia o združení sa. V týchto prípadoch príjmy dosiahnuté daňovníkmi a daňové výdavky sa zahŕňajú do základu dane jednotlivých daňovníkov rovným dielom, ak nie je v zmluve o združení určené inak. To platí aj pre príjmy a daňové výdavky pri spoločnom podnikaní na základe písomnej zmluvy o združení medzi fyzickými osobami a právnickými osobami;

· manželia vykazujú príjmy v rámci svojho bezpodielového spoluvlastníctva (ďalej len „BSM“). Pokiaľ majú príjmy z prenájmu nehnuteľností, z kapitálového majetku a ostatné príjmy, ktoré im plynú z BSM, tieto sa zahŕňajú do základu dane v rovnakom pomere u každého z nich (môžu sa však dohodnúť inak). V rovnakom pomere sa zahŕňajú do základu dane aj výdavky vynaložené na dosiahnutie, zabezpečenie alebo udržanie týchto príjmov. Hnuteľné veci a nehnuteľnosti v BSM, ktoré využívajú na dosiahnutie, zabezpečenie a udržanie príjmov z podnikania, z inej samostatnej zárobkovej činnosti alebo z prenájmu obaja manželia, zahrnie do obchodného majetku jeden z manželov. Výdavky súvisiace s využívaním týchto hnuteľných vecí a nehnuteľností sa rozdelia medzi oboch manželov v pomere, v akom ich využívajú pri svojej činnosti; v takomto pomere sa rozdelí aj príjem z ich predaja.
     Okrem týchto spoločných prípadov osobitného spôsobu výpočtu príjmu zakotvuje česká právna úprava aj: 
· výpočet príjmu spolupracujúcich osôb. Tento inštitút vychádza z toho, že príjmy dosiahnuté pri podnikaní alebo inej samostatnej zárobkovej činnosti realizované za spolupráce druhého z manželov a výdavky sa rozdeľujú tak, aby podiel pripadajúci na spolupracujúceho manžela (manželku) nečinil viac než 50 %. Pritom čiastka pripadajúca na spolupracujúceho manžela (manželku), o ktorú príjmy presahujú výdavky, môže činiť najviac 540 tis. Kč pri spolupráci po celé zdaňovacie obdobie alebo 45 tis. Kč za každý i začatý mesiac tejto spolupráce. V ostatných prípadoch spolupráce manžela (manželky) a ostatných osôb žijúcich v domácnosti s daňovníkom, príp. za spolupráce len ostatných osôb žijúcich v domácnosti s daňovníkom, sa príjmy rozdeľujú na spolupracujúce osoby tak, aby ich podiel na spoločných príjmoch a výdavkoch činil v úhrne najviac 30 %. Čiastka pripadajúca v úhrne na spolupracujúce osoby, o ktorú príjmy presahujú výdavky, môže činiť najviac 180 tis. Kč pri spolupráci po celé zdaňovacie obdobie alebo 15 tis. Kč za každý i začatý mesiac spolupráce;

· výpočet dane zo spoločného základu dane manželov. Právna úprava vychádza z toho, že manželia, ktorí sú daňovníkmi a vyživujú aspoň jedno dieťa žijúce s nimi v domácnosti, môžu uplatniť výpočet dane zo spoločného základu dane (ide teda o spoločné zdanenie), ak tieto podmienky splnia najneskôr v posledný deň zdaňovacieho obdobia, za ktoré uplatňujú spoločné zdanenie. Spoločné zdanenie môžu manželia uplatniť i v prípade, že jeden z nich nemal príjmy, ktoré sú predmetom dane. V niektorých prípadoch však uplatnenie spoločného zdanenia zákon nepripúšťa (napríklad ak aspoň jeden z manželov má stanovenú daň paušálnou čiastkou, má povinnosť stanoviť minimálny základ dane a pod.); 

· výpočet dane z príjmov dosiahnutých za viac zdaňovacích období. Tento nástroj sa uplatňuje jedine vo vzťahu k príjmom z poľnohospodárskej výroby, lesného a vodného hospodárstva, príjmom z využitia alebo poskytnutia práv z priemyslového alebo iného duševného vlastníctva, autorských práv vrátane práv príbuzných právu autorskému (vrátane príjmov z vydávania, rozmnožovania a rozširovania literárnych a iných diel vlastným nákladom), príjmom z činnosti reštaurátorov kultúrnych pamiatok a zbierkových predmetov, ako aj príjmom z činnosti správcu konkurznej podstaty, vrátane príjmov z činnosti predbežného správcu, osobitného správcu, zástupcu správcu a vyrovnacieho správcu, ktoré nie sú živnosťou ani podnikaním podľa osobitného právneho predpisu. Uvedené príjmy však musia byť výsledkom niekoľkoročnej činnosti daňovníka alebo plynúť z využitia veci a práv naraz za viac rokov. V tomto prípade ich možno rozdeliť rovnomerne na zdaňovacie obdobie, v ktorom boli dosiahnuté, a na predchádzajúce zdaňovacie obdobia, v ktorých bola činnosť uskutočňovaná, najviac však na tri pomerné časti (pri príjmoch z lesného hospodárstva dosiahnuté ťažbou dreva najviac na desať pomerných častí a pri príjmoch z činnosti jednotlivých správcov najviac na päť pomerných častí). K výdavkom vzťahujúcim sa na tieto príjmy, ktoré už boli uplatnené pri zdanení príjmov v minulých zdaňovacích obdobiach, sa neprihliada. Ďalší postup výpočtu dane spočíva v tom, že jedna pomerná časť sa zahrnie do základu dane v zdaňovacom období dosiahnutia príjmu a zistí sa percento dane zo základu dane. Týmto percentom sa vypočíta daň zo zostávajúcej časti, príp. zostávajúcich častí príjmu dosiahnutého za viac zdaňovacích období. Ak takto zistené percento je menšie než 15, použije sa pre výpočet dane zo zostávajúcich častí sadzba dane vo výške 15 %. 

Pred samotným výpočtom dane z daňového základu za celý rok sa od tohto základu odpočítavajú zákonom stanovené peňažné čiastky. Tieto peňažné čiastky predstavujú nezdaniteľné časti základu dane.
     Základ dane sa podľa slovenskej právnej úpravy znižuje o nezdaniteľné časti, ktorými sú:

a) suma zodpovedajúca 19,2 násobku sumy životného minima, platného k 1. januáru príslušného zdaňovacieho obdobia, ročne na daňovníka;

b) suma zodpovedajúca 19,2 násobku sumy životného minima, platného k 1. januáru príslušného zdaňovacieho obdobia, ročne na manželku (manžela) žijúcu s daňovníkom v domácnosti, ak nemá vlastný príjem v príslušnom zdaňovacom období. Pokiaľ má vlastný príjem nepresahujúci túto sumu ročne, nezdaniteľná časť základu dane predstavuje rozdiel medzi touto sumou a vlastným príjmom manželky (manžela). Do vlastného príjmu sa nezahŕňa daňový bonus, zvýšenie dôchodku pre bezvládnosť, štátne sociálne dávky a štipendium poskytované študujúcim sústavne sa pripravujúcim na budúce povolanie. Táto možnosť zníženia základu dane sa vzťahuje len na daňovníka s neobmedzenou daňovou povinnosťou s trvalým pobytom na našom území;
c) príspevky na doplnkové dôchodkové sporenie;

d) účelové sporenie. Účelovým sporením rozumie zákon
 vkladanie finančných prostriedkov do banky, alebo investovanie finančných prostriedkov prostredníctvom spoločnosti poskytujúcej investičné služby alebo služby v oblasti kolektívneho investovania, ktorá je podľa osobitných predpisov oprávnená takúto službu poskytovať, na zabezpečenie príjmu plynúceho daňovníkovi po dovŕšení 55 rokov života;

e) poistné na životné poistenie. Životné poistenie vymedzuje zákon
 ako poistenie, z ktorého daňovníkovi bude plynúť príjem po dovŕšení 55 rokov života. 

     Príspevky na doplnkové dôchodkové sporenie, finančné prostriedky na účelové sporenie a poistné vynaložené daňovníkom na životné poistenie je možné odpočítať vo výške preukázateľne zaplatenej v zdaňovacom období, v úhrne najviac do výšky 12 tis. Sk. 

     Na uplatnenie nezdaniteľnej časti základu dane v prípade príspevkov na doplnkové dôchodkové sporenie a poistného na životné poistenie musia byť splnené stanovené podmienky.

     Základ dane sa podľa českej právnej úpravy znižuje, resp. môže znížiť o nezdaniteľné časti. K ním patrí:

a) hodnota darov poskytnutých obciam, krajom, organizačným zložkám štátu, právnickým osobám so sídlom na území Českej republiky, ako aj právnickým osobám, ktoré sú organizátormi verejných zbierok, a to na financovanie vedy a vzdelania, výskumných a vývojových účelov, kultúry, školstva, ďalej na políciu, na požiarnu ochranu, na podporu a ochranu mládeže, na ochranu zvierat a ich zdravie, na účely sociálne, zdravotnícke a ekologické, humanitárne, charitatívne, náboženské pre registrované cirkvi a náboženské spoločnosti, telovýchovné a športové, ako aj politickým stranám a politickým hnutiam na ich činnosť, atď. Od základu dane možno odpočítať hodnotu darov, pokiaľ ich úhrnná hodnota v zdaňovacom období presiahne 2 % zo základu dane alebo činí aspoň 1 tis. Kč. V úhrne možno odpočítať najviac 10 % zo základu dane. Ako dar na zdravotnícke účely sa hodnota jedného odberu krvi bezpríspevkového darcu oceňuje čiastkou 2 tis. Kč; 

b) úroky zaplatené z úveru zo stavebného sporenia, úroky z hypotekárneho úveru znížené o poskytnutý štátny príspevok, ako aj z úveru poskytnutého stavebnou sporiteľňou, bankou alebo pobočkou zahraničnej banky v súvislosti s úverom zo stavebného sporenia alebo s hypotekárnym úverom;  

c) príspevok zaplatený daňovníkom na jeho dôchodkové pripoistenie so štátnym príspevkom. Čiastka, ktorú možno takto odpočítať, sa rovná úhrnu príspevkov zaplatených daňovníkom na jeho dôchodkové pripoistenie so štátnym príspevkom zníženému o 6 tis. Kč. Maximálna čiastka, ktorú možno takto odpočítať, činí 12 tis. Kč; 

d) poistné zaplatené daňovníkom na jeho súkromné životné poistenie za stanovených podmienok. Maximálna čiastka, ktorú možno odpočítať, činí v úhrne 12 tis. Kč; 

e) zaplatené členské príspevky členom odborovej organizácie odborovej organizácií, ktorá obhajuje hospodárske a sociálne záujmy zamestnancov. Takto možno odpočítať čiastku do výšky 1,5 % zdaniteľných príjmov, s výnimkou príjmov zdanených zrážkou podľa osobitnej sadzby dane, maximálne však do výšky 3 tis. Kč za zdaňovacie obdobie.

     Pri dani fyzickej osoby sa na Slovensku uplatňuje 19 % – ná lineárna daňová sadzba zo základu dane zníženého o daňovú stratu a o nezdaniteľné časti základu dane. V Čechách sa uplatňuje daňová sadzba zo základu dane zníženého o nezdaniteľnú časť základu dane a o odpočítateľné položky od základu dane (napríklad daňová strata za predchádzajúce zdaňovacie obdobie, 30 % výdavkov (nákladov) vynaložených na výučbu žiakov v študijných a učebných odboroch stredných odborných učilíšť, 100 % výdavkov (nákladov), ktoré daňovník vynaložil pri realizácii projektov výskumu a vývoja, ktoré majú podobu experimentálnych či teoretických prác, projekčných či konštrukčných prác, atď.). Táto sadzba je pri základe dane do 121 200 Kč lineárnou vo výške 12 % a v závislosti od výšky základu dane nad uvedenú čiastku ide o sadzbu progresívnu, ktorá je vlastne kombináciou pevnej daňovej sadzby a určeného percenta dane. Z niektorých príjmov (napríklad podiely na zisku) plynúcich zo zdrojov v zahraničí, ak sú zahrnuté v samostatnom základe dane, činí sadzba 15 %, príp. i 20 %. 

Vypočítaná daň sa znižuje daňovníkovi o daňový bonus. 

Na Slovensku daňový bonus predstavuje sumu 6 480 Sk ročne na každé vyživované dieťa žijúce v domácnosti s daňovníkom (prechodný pobyt dieťaťa mimo domácnosti nemá vplyv na uplatnenie daňového bonusu). O sumu daňového bonusu sa znižuje daň. Možnosť uplatniť daňový bonus má daňovník, ktorý v zdaňovacom období mal zdaniteľné príjmy zo závislej činnosti aspoň vo výške 6 násobku minimálnej mzdy, alebo ktorý mal zdaniteľné príjmy z podnikania, z inej samostatnej zárobkovej činnosti alebo z prenájmu aspoň vo výške 6 násobku minimálnej mzdy a vykázal z týchto príjmov základ dane (čiastkový základ dane). Túto možnosť má len daňovník s neobmedzenou daňovou povinnosťou s trvalým pobytom na našom území.
Ak dieťa vyživujú v domácnosti viacerí daňovníci, môže daňový bonus uplatniť len jeden z nich. Právna úprava umožňuje, aby pomernú časť daňového bonusu aplikoval po časť zdaňovacieho obdobia jeden z daňovníkov a po zostávajúcu časť druhý z daňovníkov.

V Čechách je daňový bonus stanovený vo výške 6 tis. Kč ročne. Daňovník má nárok na daňové zvýhodnenie na vyživované dieťa žijúce s ním v domácnosti, pokiaľ neuplatňuje zľavu na dani z titulu toho, že mu bol poskytnutý prísľub investičného stimulu. Daňové zvýhodnenie môže daňovník uplatniť formou zľavy na dani, daňového bonusu alebo zľavy na dani a daňového bonusu. Daňovník môže daňový bonus uplatniť maximálne do výšky 30 tis. Kč ročne. Podmienkou však je, že daňovník mal v zdaňovacom období príjem (s výnimkou skupiny ostatných príjmov) aspoň vo výške šesť násobku minimálnej mzdy. Do týchto príjmov sa nezahrňujú príjmy od dane oslobodené, príjmy, z ktorých je daň vyberaná zrážkou podľa osobitnej sadzby dane alebo príjmy, u ktorých je uplatnená sadzba dane vo výške 15 %, resp. 20 %. 

Právna úprava platná v Čechách umožňuje správcovi dane niektorým daňovníkom stanoviť daň paušálnou čiastkou. Pôjde o daňovníkov, ktorým okrem príjmov oslobodených od dane a príjmov zdaňovaných osobitnou sadzbou dane, plynú príjmy z poľnohospodárskej výroby, lesného a vodného hospodárstva, príjmy zo živností alebo príjmy z iného podnikania podľa osobitných predpisov (vrátane úrokov z vkladov na bežnom účte, ktorý je určený na podnikanie daňovníka). Podmienkou je, že uvedení daňovníci uskutočňujú podnikateľskú činnosť bez zamestnancov alebo spolupracujúcich osôb a že ročná výška týchto príjmov v bezprostredne predchádzajúcich 3 zdaňovacích obdobiach nepresiahla 5 mil. Kč a nie sú účastníkmi združenia, ktoré nie je právnickou osobou. Stanovenie dane paušálnou čiastkou správca dane môže realizovať na žiadosť daňovníka podanú najneskôr do 31. januára bežného zdaňovacieho obdobia. 

     Výška dane paušálnou čiastkou sa určí v závislosti na výške predpokladaných príjmov, ktoré sú predmetom dane, okrem príjmov oslobodených od dane a príjmov, z ktorých sa daň vyberá osobitnou sadzbou dane, a na výške predpokladaných výdavkov.  

Daňový základ pri príjmoch zo závislej činnosti

Príjmami zo závislej činnosti sú:

a) príjmy zo súčasného (z predchádzajúceho) pracovno-právneho vzťahu, služobného pomeru, štátno-zamestnaneckého pomeru alebo členského pomeru, príp. obdobného vzťahu, v ktorom daňovník pri výkone práce je povinný dbať na pokyny alebo príkazy platiteľa príjmu, ako aj príjmy za prácu žiakov a študentov v rámci praktického vyučovania a príjmy plynúce doktorandom z doktorandského štúdia;
b) príjmy za prácu členov družstiev, spoločníkov a konateľov spoločnosti s ručením obmedzeným a komanditistov komanditných spoločností (vrátane prípadov, kedy nie sú povinní pri výkone práce pre družstvo alebo pre spoločnosť dodržiavať príkazy inej osoby);
c) platy a funkčné príplatky ústavných činiteľov, verejného ochrancu práv, prokurátorov a vedúcich ostatných ústredných orgánov štátnej správy. V Čechách je tento druh príjmu, rovnako ako odmeny uvedené pod písm. d) súčasťou kategórie „funkčné požitky“;

d) odmeny za výkon funkcie v štátnych orgánoch, v orgánoch územnej samosprávy a v orgánoch iných právnických osôb alebo spoločenstiev;
e) odmeny obvinených vo väzbe a odmeny odsúdených vo výkone trestu odňatia slobody;

f) príjmy z prostriedkov sociálneho fondu;
g) príjmy plynúce v súvislosti s minulým, súčasným alebo budúcim výkonom závislej činnosti alebo funkcie, bez ohľadu na to, či daňovník pre platiteľa príjmu skutočne vykonával, vykonáva alebo bude vykonávať túto závislú činnosť alebo funkciu;

h) obslužné.

     Česká právna úprava nepozná ako osobitné druhy príjmov zo závislej činnosti príjmy pod písm. e), f) a h). Na strane druhej sú v Čechách príjmami zo závislej činnosti aj odmeny členov štatutárnych orgánov a ďalších orgánov právnických osôb, 
Príjmami zo závislej činnosti sú bez ohľadu na ich právny dôvod pravidelné, nepravidelné, ale aj jednorazové príjmy. Nie je podstatné to, či sa vyplácajú, poukazujú alebo pripisujú k dobru alebo spočívajú v inej forme plnenia zamestnancovi od zamestnávateľa alebo v súvislosti s výkonom závislej činnosti. Za príjem zahrňovaný do základu dane sa bude považovať na strane zamestnanca aj suma vo výške 1 % zo vstupnej ceny vozidla za každý aj začatý kalendárny mesiac poskytnutia motorového vozidla zamestnávateľa na používanie na služobné a súkromné účely. Ak ide o prenajaté vozidlo, vychádza sa z obstarávacej ceny vozidla u pôvodného vlastníka, a to aj v prípade, ak dôjde k následnej kúpe prenajatého vozidla. Ak v obstarávacej cene vozidla nie je zahrnutá DPH, na účely tohto ustanovenia sa o túto daň cena zvýši,

Zákon vypočítava tie príjmy, ktoré sa nepovažujú za príjmy zo závislej činnosti a teda nie sú ani predmetom zdanenia. Patria k nim najmä cestovná náhrada do výšky nároku stanovenej zákonom o cestovných náhradách, nepeňažné plnenie vo výške hodnoty poskytovaných osobných ochranných pracovných prostriedkov, osobných hygienických prostriedkov a pracovného oblečenia, sumy prijaté od zamestnávateľa preddavkovo, hodnota poskytovaných rekondičných a rehabilitačných pobytov atď., ďalej náhrada za používanie vlastného náradia, zariadenia a predmetov potrebných na výkon práce, ale i náhrada výdavkov a plnenie poskytované v súvislosti s výkonom funkcie, na ktoré vzniká nárok podľa osobitných predpisov.
Zákon vymedzuje niektoré druhy príjmov tejto skupiny, ktoré sú oslobodené od dane. Patria k nim predovšetkým sumy vynaložené zamestnávateľom na doškoľovanie zamestnancov (musia však súvisieť s jeho činnosťou alebo podnikaním), ďalej hodnota stravy a nealkoholických nápojov poskytovaných na spotrebu na pracovisku, použitie rekreačného, zdravotníckeho, vzdelávacieho, športového zariadenia, ďalej poistné na verejné zdravotné poistenie, poistné na sociálne poistenie, poistné na sociálne zabezpečenie a príspevky na starobné dôchodkové sporenie, ktoré je zamestnávateľ povinný platiť za zamestnanca, atď.

Základom dane (čiastkovým základom dane) sú zdaniteľné príjmy zo závislej činnosti znížené o poistné a príspevky, ktoré je povinný platiť zamestnanec.

Príjmy zo závislej činnosti plynúce daňovníkovi najdlhšie do 31. januára po skončení zdaňovacieho obdobia, za ktoré sa dosiahli, sú súčasťou základu dane za toto zdaňovacie obdobie.

Funkčnými požitkami podľa českej právnej úpravy sú: 

a) funkčné platy členov vlády, poslancov a senátorov Parlamentu Českej republiky a poslancov Európskeho parlamentu, zvolených na území Českej republiky a platy vedúcích ústredných úradov štátnej správy, 

b) odmeny za výkon funkcie v orgánoch obcí, v iných orgánoch územnej samosprávy, štátnych orgánoch, občianskych a záujmových združeniach, komorách a v iných orgánoch a inštitúciách. 

     Za funkčný požitok sa nepovažujú a predmetom dane nie sú náhrady výdavkov poskytované v súvislosti s výkonom funkcie, na ktoré vzniká nárok podle osobitných predpisov, s výnimkou náhrady ušlého príjmu, ani príjmy znalcov a tlmočníkov, sprostredkovateľov kolektívnych sporov a rozhodcov za činnosť vykonávanú podľa osobitných predpisov. 
Daňový základ pri príjmoch z podnikania, z inej samostatnej zárobkovej činnosti a z prenájmu

Príjmami z podnikania sú:

a) príjmy z poľnohospodárskej výroby, lesného a vodného hospodárstva,

b) príjmy zo živností,

c) príjmy z podnikania vykonávaného podľa osobitných predpisov (napríklad príjmy advokátov, daňových poradcov, audítorov a pod.),

d) príjmy (v Čechách podiely) spoločníkov VOS a komplementárov komanditnej spoločnosti (t. j. príjmy osobne ručiacich spoločníkov v obchodných spoločnostiach).

     Medzi príjmy z inej samostatnej zárobkovej činnosti môžeme zaradiť (pokiaľ však nejde o príjmy zo závislej činnosti na základe pracovnoprávneho alebo obdobného pomeru):

a) príjmy z použitia alebo z poskytnutia práv z priemyselného alebo z iného duševného vlastníctva, vrátane autorských práv a práv súvisiacich s autorským právom (sem patria aj príjmy z vydávania, rozmnožovania a rozširovania literárnych a iných diel vlastným nákladom);

b) príjmy z činností, ktoré nie sú živnosťou ani podnikaním (napríklad príjmy burzových dohodcov a maklérov, zodpovedných geodetov, profesionálnych športovcov mimo závislú činnosť, príjmy správcov konkurznej podstaty a pod.);

c) príjmy znalcov a tlmočníkov za činnosť podľa osobitného predpisu. V Čechách patria pod túto kategóriu napríklad aj príjmy sprostredkovateľov kolektívnych sporov, sprostredkovateľov kolektívnych a hromadných zmlúv podľa autorského zákona., 

d) v Čechách sú to aj príjmy z činnosti správcu konkurznej podstaty, vrátane príjmov z činnosti predbežného správcu, osobitného správcu, zástupcu správcu a vyrovnacieho správcu, ktoré nie sú živnosťou ani podnikaním podľa osobitného právneho predpisu.
Príjmami z prenájmu podľa slovenskej právnej úpravy (ak nejde o príjmy z podnikania alebo z inej samostatnej zárobkovej činnosti) sú príjmy z prenájmu nehnuteľností. Pod tieto príjmy patria aj príjmy z prenájmu hnuteľných vecí, ktoré sa prenajímajú ako príslušenstvo nehnuteľnosti. Obdobne podľa českej právnej úpravy sú príjmami z prenájmu (v rámci samostatnej skupiny príjmov) príjmy z prenájmu nehnuteľností (ich častí) alebo bytov (ich častí) a príjmy z prenájmu hnuteľných vecí, okrem príležitostného prenájmu. Príjmy z prenájmu, plynúce manželom z BSM, sa zdaňujú len u jedného z nich. 

Výpočet (čiastkového) základu dane pri tejto skupine príjmov vychádza zo spoločných ustanovení platných pre fyzickú osobu i právnickú osobu.

Daňový základ tvorí čiastka, o ktorú príjmy z podnikania, z inej samostatnej zárobkovej činnosti a z prenájmu prevyšujú daňové výdavky vynaložené na ich dosiahnutie, zabezpečenie a udržanie.

Čo sa týka uznávania daňových výdavkov, daňovník môže postupovať dvojakým spôsobom:

1. uplatní výdavky preukázateľne vynaložené na základe predložených dokladov o platení, resp. úhrade (paragony, faktúry a pod.) alebo

2. uplatní výdavky v stanovenej paušálnej sume. Podľa slovenskej právnej úpravy túto možnosť nemá daňovník, ktorý je platiteľom DPH po celé zdaňovacie obdobie. Paušálna suma, v ktorej môže uplatniť výdavky je stanovená vo výške 40 % z úhrnu príjmov. Táto možnosť sa týka aj daňovníka s príjmami z prenájmu, ktorý nie je platiteľom DPH alebo je platiteľom DPH len časť zdaňovacieho obdobia. Pokiaľ však daňovník dosahuje len príjmy z vykonávania remeselných živností, môže uplatniť výdavky paušálne vo výške 60 %. Podľa českej právnej úpravy môže daňovník paušálne uplatniť vo výške 80 % z príjmov z poľnohospodárskej výroby, lesného a vodného hospodárstva, 60 % z príjmov zo živností remeselných, 50 % z príjmov zo živností (s výnimkou príjmov zo živností remeselných) a 40 % z príjmov znalcov, tlmočníkov, atď. alebo z príjmov z použitia alebo z poskytnutia práv z priemyselného alebo z iného duševného vlastníctva, vrátane autorských práv a práv súvisiacich s autorským právom alebo z ďalších príjmov z inej samostatnej zárobkovej činnosti.

     Ak daňovník uplatní výdavky v stanovenej paušálnej sume, v sumách výdavkov sú zahrnuté všetky daňové výdavky daňovníka okrem zaplateného poistného a príspevkov, ktoré je daňovník povinný platiť, ak toto poistné a príspevky neboli zahrnuté do základu dane v predchádzajúcich zdaňovacích obdobiach; toto poistné a príspevky si môže daňovník uplatniť vo výdavkoch v preukázanej výške. 

     Daňovník počas uplatňovania výdavkov týmto spôsobom je povinný viesť evidenciu o príjmoch v časovom slede, o zásobách a o pohľadávkach. 

     Českí daňovníci s príjmami z podnikania alebo z inej samostatnej zárobkovej činnosti, ktorí nevedú účtovníctvo a neuplatňujú výdavky paušálnym spôsobom, postupujú podľa ustanovení o daňovej evidencii. Daňová evidencia zabezpečuje zistenie základu dane z príjmov a obsahuje údaje o príjmoch a výdavkoch, v členení potrebnom pre zistenie základu dane, ako aj o majetku a záväzkoch. 

     Ak daňovník uplatňuje pri príjmoch z prenájmu preukázateľne vynaložené daňové výdavky, vedie počas celého zdaňovacieho obdobia evidenciu o príjmoch a daňových výdavkoch v časovom slede, o hmotnom majetku a nehmotnom majetku, ktorý možno odpisovať a o zásobách, pohľadávkach a záväzkoch. Obdobnú evidenciu pri týchto príjmoch vedú aj daňovníci v Čechách. V Čechách daňovník môže u týchto príjmov uplatniť výdavky paušálnym spôsobom vo výške 30 % z príjmov. 
Uvedené dva možné postupy uplatňovania výdavkov nemožno v praxi vzájomne kombinovať. Daňovník teda nemá možnosť u časti podnikateľských príjmov uplatňovať výdavky stanoveným paušálom a vo vzťahu k zostávajúcej časti podľa skutočne vynaložených finančných prostriedkov.

V Čechách sú príjmy autorov za príspevky do novín, časopisov, rozhlasu alebo televízie plynúce zo zdrojov na území Českej republiky samostatným základom dane pre zdanenie osobitnou sadzbou dane za predpokladu, že úhrn týchto príjmov od toho istého platiteľa príjmu nepresiahne v kalendárnom mesiaci 3 tis. Kč. 

U skupiny príjmov z podnikania budú osobitným spôsobom určovať daňový základ osobne ručiaci spoločníci v obchodných spoločnostiach.

Základom dane (čiastkovým základom dane) spoločníka VOS je časť základu dane VOS. Táto časť základu dane sa určí v rovnakom pomere, v akom sa rozdeľuje zisk podľa spoločenskej zmluvy. Pokiaľ spoločenská zmluva neurčuje rozdeľovanie zisku, základ dane sa člení rovným dielom. Ak vykáže VOS daňovú stratu, rozdeľuje sa na spoločníka časť tejto straty rovnako ako základ dane. Daňová strata u daňovníka, ktorý je spoločníkom VOS sa teda zvýši o časť daňovej straty VOS pripadajúcej na tohto daňovníka alebo sa zníži o časť základu dane VOS pripadajúceho na tohto daňovníka. Do základu dane sa zahrnie aj podiel spoločníka VOS na likvidačnom zostatku pri likvidácii spoločnosti a vyrovnací podiel pri zániku účasti spoločníka v obchodnej spoločnosti.

Základom dane (čiastkovým základom dane) komplementára komanditnej spoločnosti je časť základu dane komanditnej spoločnosti pripadajúca na komplementára. Táto časť základu dane sa určí v rovnakom pomere, v akom sa rozdeľuje časť zisku pripadajúca na komplementára podľa spoločenskej zmluvy. Pokiaľ spoločenská zmluva neurčuje rozdeľovanie zisku, základ dane sa člení rovným dielom. Ak vykáže komanditná spoločnosť daňovú stratu, rozdeľuje sa na komplementára časť tejto straty rovnako ako základ dane. U tohto daňovníka sa teda zvýši jeho daňová strata o časť daňovej straty komanditnej spoločnosti pripadajúcej na tohto daňovníka alebo sa zníži o časť základu dane komanditnej spoločnosti pripadajúceho na tohto daňovníka. Do základu dane sa zahrnie aj podiel komplementára komanditnej spoločnosti na likvidačnom zostatku pri likvidácii spoločnosti a vyrovnací podiel pri zániku účasti komplementára v komanditnej spoločnosti.

Príjmy spoločníka VOS a komplementára komanditnej spoločnosti sa na účely zistenia základu dane znižujú o poistné a príspevky, ktoré je povinný platiť spoločník VOS alebo komplementár komanditnej spoločnosti, za predpokladu, že toto poistné a príspevky nie sú nákladom VOS alebo komanditnej spoločnosti.

Daňový základ pri príjmoch z kapitálového majetku

Príjmami z kapitálového majetku sú príjmy, ktoré sú najmä výsledkom investovania peňažných prostriedkov do produktov finančného trhu. 

     K príjmom z kapitálového majetku na Slovensku patria (pokiaľ nejde o príjmy zo závislej činnosti, príp. o podiely spoločníkov VOS a komplementárov komanditnej spoločnosti na zisku):

a) úroky a ostatné výnosy z cenných papierov;

b) úroky, výhry a iné výnosy z vkladov na vkladných knižkách vrátane úrokov z peňažných prostriedkov na vkladovom účte a na účte stavebného sporiteľa a z bežného účtu (s výnimkou úrokov z vkladov na bežných účtoch, ktoré sú používané v súvislosti s dosahovaním príjmov z podnikania a z inej samostatnej zárobkovej činnosti);
c) úroky a iné výnosy z poskytnutých úverov a pôžičiek a úroky z hodnoty splateného vkladu v dohodnutej výške spoločníkov VOS;

d) dávky z doplnkového dôchodkového sporenia a zo starobného dôchodkového sporenia. Rovnako sa posudzuje aj odstupné;
e) plnenia z poistenia pre prípad dožitia určitého veku (rovnako sa posudzuje aj jednorazové vyrovnanie alebo odbytné, vyplácané v prípade poistenia osôb pri predčasnom ukončení poistenia);

f) výnosy zo zmeniek okrem príjmov z ich predaja.

Príjmom z kapitálového majetku je aj výnos, ktorý vzniká pri splatnosti cenného papiera z rozdielu medzi menovitou hodnotou cenného papiera a emisným kurzom pri jeho vydaní. V prípade predčasného splatenia cenného papiera sa namiesto menovitej hodnoty použije cena, za ktorú sa cenný papier kúpi späť.
     Na Slovensku sa základ dane u tejto skupiny príjmov stanovuje podľa týchto pravidiel:

· z príjmov uvedených pod písm. a), b), d) a e) (vrátane výnosu, ktorý vzniká pri splatnosti cenného papiera) plynúcich zo zdrojov na našom území sa daň vyberá zrážkou. Toto sa však netýka príjmov plynúcich zo zdrojov v zahraničí, ktoré sa zahŕňajú do základu dane (čiastkového základu dane);
· v prípade dlhopisov a pokladničných poukážok predávaných pod ich menovitú hodnotu sa príjem vo výške rozdielu medzi ich menovitou hodnotou a nižšou obstarávacou cenou u majiteľa zahrnie do základu dane pri ich splatnosti;

· do základu dane (čiastkového základu dane) sa zahŕňajú príjmy neznížené o výdavky. Týka sa to úrokov a iných výnosov z poskytnutých úverov a pôžičiek a úrokov z hodnoty splateného vkladu v dohodnutej výške spoločníkov VOS a výnosov zo zmeniek (okrem príjmov z ich predaja).

     K príjmom z kapitálového majetku v Čechách patria:

a) podiely na zisku (dividendy) z majetkového podielu na akciovej spoločnosti, na spoločnosti s ručením obmedzeným a komanditnej spoločnosti, podiely na zisku z členstva v družstve a dalej úroky a iné výnosy z držby cenných papierov, príjmy z vyrovnania spoločníkovi, ktorý nie je účastníkom zmluvy, dosiahnuté na základe zmluvy o prevode zisku podľa osobitného právneho predpisu alebo ovládacej zmluvy podľa osobitného právneho predpisu;

b) podiely na zisku tichého spoločníka z účasti na podnikaní, pokiaľ sa nepoužijú k doplneniu vkladu zníženého o podiely na stratách do pôvodnej výšky; 

c) úroky, výhry a iné výnosy z vkladov na vkladných knižkách, úroky z peňažných prostriedkov na vkladovom účte, s výnimkou úrokov a iných výnosov z vkladov prijímaných zamestnávateľom od jeho zamestnancov, ak nie je zamestnávateľ na prijímanie vkladov od verejnosti alebo od zamestnancov oprávnený;

d)  výnosy z vkladových listov a z vkladov im na roveň postavených; 

e) dávky penzijného pripoistenia so štátnym príspevkom po znížení o zaplatené príspevky a o štátne príspevky na penzijné pripoistenie; 

f) plnenia zo súkromného životného poistenia alebo iný príjem z poistenia osôb, ktorý nie je poistným plnením a nezakladá zánik poistnej zmluvy, po znížení o zaplatené poistné

g) úroky a iné výnosy z poskytnutých úverov a pôžčiek, úroky z omeškania, poplatok z omeškania, úroky z vkladov na bežných účtoch, úroky z hodnoty splateného vkladu v dohodnutej výške spoločníkov obchodných spoločností. Úroky z vkladov na bežných účtoch, ktoré podľa podmienok banky nie sú určené k podnikaniu (sporožírové účty, devízové účty a pod. ), sa posudzujú podľa písm. c);

h) úrokové a iné výnosy z držby zmeniek (napríklad diskont z čiastky zmenky, úrok zo zmenkovej sumy). 

     Za príjem z kapitálového majetku sa v Čechách ďalej považuje rozdiel medzi vyplatenou menovitou (nominálnou) hodnotou dlhopisu vrátane vkladného listu alebo vkladu jemu na roveň postaveného a emisným kurzom pri ich vydaní a príjmy z predaja predkupného práva na cenné papiere. 

     V Čechách sa základ dane u tejto skupiny príjmov stanovuje podľa týchto pravidiel:

· príjmy uvedené pod písm. a) až f) a rozdiel medzi vyplatenou menovitou (nominálnou) hodnotou dlhopisu vrátane vkladného listu alebo vkladu jemu na roveň postaveného a emisným kurzom pri ich vydaní, ako aj úrokové príjmy a iné výnosy z držby zmenky vystavenej bankou na zabezpečenie pohľadávky vzniknutej z vkladu veriteľa, plynúce zo zdrojov na území Českej republiky, sú samostatným základom dane pre zdanenie osobitnou sadzbou dane;

· ak plynú príjmy uvedené pod písm. a) až f) a rozdiel medzi vyplatenou menovitou (nominálnou) hodnotou dlhopisu vrátane vkladného listu alebo vkladu jemu na roveň postaveného a emisným kurzom pri ich vydaní zo zdrojov v zahraničí, sú neznížené o výdavky základom dane (čiastkovým základom dane), pokiaľ daňovník nevyužije možnosť zahrnúť ich do samostatného základu dane pri uplatnení sadzby dane vo výške 15 % alebo 20 %. Do samostatného základu dane sa príjmy zahrňujú vo výške vrátane dane zrazenej v zahraničí; 

· úrokové príjmy z dlhopisov vydaných v zahraničí daňovníkom so sídlom v Českej republike alebo Českou republikou plynúce daňovníkom s neobmedzenou daňovou povinnosťou a úroky a iné výnosy z poskytnutých úverov a pôžičiek, atď., ako aj úrokové a iné výnosy z držby zmeniek  neznížené o výdavky sú základom dane (čiastkovým základom dane).  

· dávka penzijného pripoistenia so štátnym príspevkom sa považuje za základ dane po znížení o zaplatené príspevky a o štátne príspevky na penzijné pripoistenie.  

2. Daňový základ pri ostatných príjmoch

Medzi ostatné príjmy, pri ktorých dochádza k zvýšeniu majetku daňovníka, zaraďujeme na Slovensku najmä:

· príjmy z príležitostných činností (aj príjmy z príležitostnej poľnohospodárskej výroby, lesného a vodného hospodárstva a z príležitostného prenájmu hnuteľných vecí);
· príjmy z prevodu vlastníctva nehnuteľností a z predaja hnuteľných vecí;

· príjmy z prevodu opcií, z prevodu cenných papierov a z prevodu účasti (podielu) na spoločnosti s ručením obmedzeným, komanditnej spoločnosti alebo z prevodu členských práv družstva;
· príjmy zo zdedených práv z priemyselného a iného duševného vlastníctva vrátane autorských práv (práv príbuzných autorskému právu);

· dôchodky a podobné opakujúce sa požitky;

· výhry v lotériách a iných podobných hrách a výhry z reklamných súťaží a žrebovaní;

· ceny z verejných súťaží, ceny zo súťaží, v ktorých je okruh súťažiacich obmedzený podmienkami súťaže, alebo ak ide o súťažiacich vybratých usporiadateľom súťaže a ceny zo športových súťaží, ak nejde o daňovníka, ktorého športová činnosť je vykonávaná v rámci inej samostatnej zárobkovej činnosti;
· vrátené poistné na zdravotné poistenie zaplatené bez právneho dôvodu a vrátené poistné na sociálne poistenie zaplatené bez právneho dôvodu alebo vrátená časť poistného presahujúca správnu výšku poistného, o ktoré si daňovník znížil v predchádzajúcom zdaňovacom období alebo predchádzajúcich zdaňovacích obdobiach príjmy zo závislej činnosti, z podnikania, z inej samostatnej zárobkovej činnosti alebo z prenájmu;

· príjmy z derivátových operácií. Pri týchto príjmoch sa za výdavky považujú poplatky a iné podobné platby súvisiace s realizáciou derivátových operácií a výdavky súvisiace s vysporiadaním týchto derivátových operácií.
     Medzi ostatné príjmy, pri ktorých dochádza k zvýšeniu majetku daňovníka, zaraďujeme v Čechách najmä:

a) príjmy z príležitostných činností alebo z príležitostného prenájmu hnuteľných vecí, vrátane príjmov z poľnohospodárskej výroby, ktorá nie je prevádzkovaná podnikateľom (samostatne hospodáriacim roľníkom). Pokiaľ však ich úhrn u daňovníka nepresiahne v zdaňovacom období 20 tis. Kč, sú tieto príjmy od dane oslobodené;

b) príjmy z prevodu vlastnej nehnuteľností, bytu alebo nebytového priestoru alebo spoluvlastníckeho podielu na nich, hnuteľnej veci, cenného papieru a príjmy plynúce ako protihodnota menšinovým akcionárom pri uplatnení práva hlavného akcionára na výkup účastníckych cenných papierov podľa osobitného právneho predpisu (pokiaľ nie sú oslobodené od dane);

c) príjmy z prevodu účasti na spoločnosti s ručením obmedzeným, komanditistu na komanditnej spoločnosti alebo z prevodu členských práv a povinností k družstvu a majetkových podielov na transformovanom družstve (pokiaľ nie sú oslobodené od dane);

d) príjmy zo zdedených práv z priemyselného a iného duševného vlastníctva, vrátane práv autorských a práv príbuzných právu autorskému; 

e) prijaté výživné, dôchodky a obdobné opakujúce sa požitky (pokiaľ nie sú oslobodené od dane); 

f) podiel spoločníka obchodnej spoločnosti s výnimkou spoločníka VOS, komplementára komanditnej spoločnosti alebo podiel člena družstva na likvidačnom zostatku pri likvidácii spoločnosti alebo družstva alebo podiel majiteľa podielového listu z podielu pripadajúceho na podielový list pri zrušení podielového fondu;

g) vyrovnací podiel pri zániku účasti spoločníka obchodnej spoločnosti, s výnimkou spoločníka VOS a komplementára komanditnej spoločnosti, alebo pri zániku členstva v družstve a ďalší podiel na majetku družstva; 

h) výhry v lotériách, stávkach a iných podobných hrách a výhry z reklamných súťaží a zlosovaní (pokiaľ nie sú oslobodené od dane). Ak sú tieto hry prevádzkované na základe povolenia vydaného podľa osobitných predpisov alebo na základe obdobných predpisov vydaných v členských štátoch EÚ alebo ďalších štátoch, ktoré tvoria Európsky hospodársky priestor, sú výhry z nich od dane oslobodené;

i) ceny z verejných súťaží, zo športových súťaží a ceny zo súťaží, v ktorých je okruh súťažiacich obmedzený podmienkami súťaže (pokiaľ nie sú oslobodené od dane), atď. 
 Daň z príjmov právnickej osoby

Všeobecná charakteristika dane

Slovenská právna úprava vymedzuje daňovníka dane ako právnickú osobu. Česká právna úprava hovorí, že daňovníkom dane sú osoby, ktoré nie sú fyzickými osobami, ako aj organizačné zložky štátu. Aj v tomto prípade právna úprava platná na Slovensku výslovne rozlišuje medzi daňovníkom s neobmedzenou daňovou povinnosťou a daňovníkom s obmedzenou daňovou povinnosťou; česká právna úprava tak robí iba nepriamo.

     Daňovníkom s neobmedzenou daňovou povinnosťou je právnická osoba, ktorá má na štátnom území sídlo alebo miesto skutočného vedenia (v Čechách svojho vedenia). Miestom skutočného vedenia je miesto, kde sa prijímajú riadiace a obchodné rozhodnutia štatutárnych orgánov a dozorných orgánov právnickej osoby, a to aj vtedy, ak adresa tohto miesta nie je zapísaná v obchodnom registri. Miestom svojho vedenia sa rozumie adresa miesta, z ktorého je daňovník riadený. 

Daňovníkom s obmedzenou daňovou povinnosťou je každá právnická osoba, ktorá nie je daňovníkom s neobmedzenou daňovou povinnosťou.

Dani takto podliehajú štátne podniky, obchodné spoločnosti, družstvá atď., ale i daňovníci, ktorí nie sú založení alebo zriadení na podnikanie (medzi daňovníkov, ktorí nie sú založení alebo zriadení na podnikanie zaraďujeme napríklad záujmové združenia právnických osôb, profesijné komory, občianske združenia vrátane odborových organizácií, politické strany a politické hnutia, štátom uznané cirkvi a náboženské spoločnosti, obce, vyššie územné celky, rozpočtové organizácie a príspevkové organizácie, štátne účelové fondy, vysoké školy, zdravotné poisťovne, neinvestičné fondy, nadácie, neziskové organizácie poskytujúce všeobecne prospešné služby, atď.), avšak iba za stanovených podmienok, tzn., že nie zo všetkých príjmov.

Zákon platný na Slovensku vymedzuje aj osobu daňovníka členského štátu EÚ. Je ním právnická osoba, ktorá podlieha zdaneniu na území tohto členského štátu EÚ z príjmov plynúcich zo zdrojov na území tohto členského štátu EÚ, ako aj zo zdrojov mimo územia tohto členského štátu EÚ a ktorá na území Slovenskej republiky nie je daňovníkom s neobmedzenou daňovou povinnosťou. Český zákon od dane oslobodzuje Českú národnú banku.  

Predmet zdanenia vymedzuje zákon veľmi široko, čo má vyjadriť univerzálnosť tejto dane. Predmetom dane sú príjmy (výnosy) z činnosti a z nakladania so všetkým majetkom. Rozlišuje pritom medzi predmetom dane daňovníka s neobmedzenou daňovou povinnosťou a predmetom dane daňovníka s obmedzenou daňovou povinnosťou.

Predmetom dane daňovníka s neobmedzenou daňovou povinnosťou je príjem plynúci zo zdrojov na našom území a zo zdrojov v zahraničí.

Predmetom dane daňovníka s obmedzenou daňovou povinnosťou je príjem plynúci zo zdrojov na našom území

V zákonom stanovených prípadoch je predmet dane vymedzený iným spôsobom. Napríklad na Slovensku u daňovníkov, ktorí nie sú založení alebo zriadení na podnikanie, sú to príjmy z činností, ktorými dosahujú zisk alebo ktorými sa dá zisk dosiahnuť, a to vrátane príjmov z predaja majetku, príjmov z nájomného, príjmov z reklám, príjmov z členských príspevkov a príjmov, z ktorých sa daň vyberá zrážkou. Česká právna úprava vo vzťahu k uvedeným daňovníkom obdobne zdôrazňuje, že predmetom dane sú vždy príjmy z reklám, z členských príspevkov a príjmy z nájomného, ale súčasne podrobne vymedzuje, čo nie je predmetom dane. U týchto subjektov nie sú predmetom dane príjmy z činností vyplývajúcich z ich poslania (za podmienky, že náklady, resp. výdavky vynaložené v súvislosti s uskutočňovaním týchto činností sú vyššie, ďalej príjmy z dotácií, príspevkov na prevádzku a iných podpôr zo štátneho rozpočtu, rozpočtu kraja a rozpočtu obce poskytnutých podľa osobitných právnych predpisov, z prostriedkov poskytnutých z rozpočtu EÚ alebo verejných rozpočtov cudzích štátov a pod. Predmetom dane nie sú ani príjmy z úrokov z vkladov na bežnom účte, z odplatných prevodov a odplatného využívania štátneho majetku medzi organizačnými zložkami štátu a štátnymi organizáciami a z prenájmov a predaja štátneho majetku, ktoré sú príjmom štátneho rozpočtu. Česká právna úprava navyše zakotvuje, že u daňovníkov, ktorí sú verejnou vysokou školou alebo verejnou výskumnou inštitúciou, sú predmetom dane všetky príjmy s výnimkou príjmov z investičných transferov a z úrokov z vkladov na bežnom účte. Títo daňovníci sú povinní viesť účtovníctvo tak, aby najneskôr ku dňu účtovnej závierky boli vedené oddelene príjmy, ktoré sú predmetom dane, od príjmov, ktoré predmetom dane nie sú alebo predmetom dane sú, ale sú od dane oslobodené. Obdobne to platí i pre vykazovanie nákladov (výdavkov).  V Čechách u zdravotných poisťovní zriadených osobitným právnym predpisom alebo podľa osobitného právneho predpisu nie sú predmetom dane ani príjmy plynúce z poistného na verejné zdravotné poistenie, z pokút uložených za neplnenie povinností poistencov a platiteľov poistného, z penále od platiteľov poistného, z prirážok k poistnému vymeraných zamestnávateľom, z náhrad škôd, z kaucie, z návratnej finančnej výpomoci zo štátneho rozpočtu, z účelové dotácie zo štátneho rozpočtu a pod.  

V Čechách je osobitným spôsobom stanovený predmet dane aj u:

· VOS. Predmetom dane u VOS sú iba príjmy, z ktorých je daň vyberaná osobitnou sadzbou;

· Pozemkového fondu České republiky, u ktorého sú predmetom zdanenia iba príjmy uvedené v osobitnom predpise; 

· daňovníkov zriadených na poskytovanie verejnej služby v televíznom alebo rozhlasovom vysielaní, u ktorých sú predmetom dane všetky príjmy s výnimkou príjmov z investičných dotácií, ako aj z úrokov z vkladov na bežnom účte. 

Na Slovensku sú predmetom dane VOS, Národnej banky Slovenska a Fondu národného majetku SR iba príjmy, z ktorých sa daň vyberá zrážkou.

     Predmetom dane daňovníka, ktorý je:

· správcovskou spoločnosťou a vytvára podielové fondy, sú len príjmy správcovskej spoločnosti;

· doplnkovou dôchodkovou spoločnosťou a vytvára doplnkové dôchodkové fondy, sú len príjmy doplnkovej dôchodkovej spoločnosti;

· dôchodkovou správcovskou spoločnosťou a vytvára a spravuje dôchodkové fondy, sú len príjmy dôchodkovej správcovskej spoločnosti. 

     Predmetom dane podľa slovenskej právnej úpravy nie je:
· príjem v podobe podielu zaplatenej dane;

· príjem získaný darovaním alebo dedením;

· podiel na zisku (dividenda) vyplácaný zo zisku obchodnej spoločnosti alebo družstva, alebo obdobnej právnickej osoby v zahraničí určeného na rozdelenie osobám, ktoré sa podieľajú na ich základnom imaní;

· príjem plynúci z dôvodu nadobudnutia nových akcií a podielov, ako aj príjem plynúci z dôvodu ich výmeny pri zrušení daňovníka bez likvidácie.
     Predmetom dane podľa českej právnej úpravy nie sú:

· príjmy získané nadobudnutím akcií podľa osobitného zákona, zdedením alebo darovaním nehnuteľnosti alebo hnuteľnej veci alebo majetkového práva s výnimkou z nich plynúcich príjmov; 

· u daňovníkov, ktorí majú postavenie oprávnenej osoby na základe osobitného zákona, príjmy získané s vydaním pohľadávky, a to do výšky náhrad podľa osobitných zákonov, do výšky nárokov na vydanie základného podielu, a ďalej príjmy z vydania ďalšieho podielu v nepeňažnej forme; 

· príjmy z vlastnej činnosti Správy úložísk rádioaktívnych odpadov s výnimkou príjmov podliehajúcich osobitnej sadzbe dane vyberanej zrážkou; 

· príjmy plynúce z titulu spravodlivého zadosťučinenia priznaného Európskym súdom pre ľudské práva. 

     V zákonoch o daniach z príjmov je obsiahnutý aj taxatívny výpočet príjmov, ktoré sú oslobodené od dane. Od dane sú na Slovensku oslobodené najmä:

· príjmy daňovníkov, ktorí nie sú založení alebo zriadení na podnikanie plynúce z činnosti, za účelom ktorej títo daňovníci vznikli alebo ktorá je ich základnou činnosťou vymedzenou osobitným predpisom (okrem príjmov z činností, ktoré sú podnikaním a príjmov, z ktorých sa daň vyberá zrážkou). V rozpočtových a príspevkových organizáciách sú od dane oslobodené aj príjmy z činnosti, ktorá je vymedzená zriaďovateľom v zriaďovacej listine na plnenie jej základného účelu a príjmy z prenájmu a z predaja majetku zahrnuté v rozpočte zriaďovateľa (s výnimkou príjmov, z ktorých sa daň vyberá zrážkou);

· príjmy obcí a vyšších územných celkov z prenájmu a predaja ich majetku;

· príjmy štátnych účelových fondov, príjmy Úradu pre finančný trh a príjmy Fondu ochrany vkladov, okrem príjmov, z ktorých sa daň vyberá zrážkou;

· príjmy plynúce z predaja majetku zahrnutého do konkurznej podstaty a z odpisu záväzkov pri konkurze a vyrovnaní vrátane odpisu záväzkov voči veriteľom, ktorí v konkurze alebo vyrovnaní neuplatnili svoje pohľadávky voči daňovníkovi;

· príjmy daňovníkov, ktorí nie sú založení alebo zriadení na podnikanie, ak nepresiahli za zdaňovacie obdobie 300 tis. Sk, okrem príjmov, z ktorých sa daň vyberá zrážkou a príjmov oslobodených od dane;

· výnosy z kostolných zbierok, cirkevných úkonov a príspevky plynúce registrovaným cirkvám a náboženským spoločnostiam;

· členské príspevky podľa stanov, štatútu, zriaďovacích listín alebo zakladateľských listín prijaté záujmovými združeniami právnických osôb, profesijnými komorami, občianskymi združeniami vrátane odborových organizácií, politickými stranami a politickými hnutiami;

· úroky z preplatku na dani zapríčineného správcom dane;

· úroky z účtov vyplácané Štátnej pokladnici, príjmy z finančných operácií vykonávané Agentúrou pre riadenie dlhu a likvidity;

· výnosy zo štátnych dlhopisov Slovenskej republiky vydaných a registrovaných v zahraničí;

· úroky a iné výnosy z poskytnutých úverov a pôžičiek, z výnosov podielových listov, dlhopisov, vkladových certifikátov, depozitných certifikátov, pokladničných poukážok, vkladových listov a iných cenných papierov a vkladov postavených im na roveň plynúce zo zdroja na území Slovenskej republiky právnickej osobe, ktorá je daňovníkom členského štátu EÚ za stanovených podmienok;

· finančné prostriedky plynúce z grantov poskytovaných na základe medzinárodných zmlúv, ktorými je Slovenská republika viazaná atď.

     Od dane sú v Čechách oslobodené najmä:

· členské príspevky podľa stanov, štatútu, zriaďovacích listín alebo zakladateľských listín prijaté záujmovými združeniami právnických osôb, profesijnými komorami, občianskymi združeniami vrátane odborových organizácií, politickými stranami a politickými hnutiami;

· výnosy z kostolných zbierok, cirkevných úkonov a príspevky plynúce registrovaným cirkvám a náboženským spoločnostiam;

· príjmy z cenovo regulovaného nájomného z bytov, z nájomného z garáží a z úhrad za plnenia poskytované s užívaním týchto bytov a garáží v domoch vo vlastníctve a spoluvlastníctve bytových družstiev, zriadených po roku 1958, ako aj z nájomného z bytov a garáží v domoch vo vlastníctve a spoluvlastníctve bytových družstiev, označovaných skôr ako ľudové bytové družstvá a pod.; 

· príjmy z prevádzky malých vodných elektrární do výkonu 1 MW, veterných elektrární, tepelných čerpadiel, solárnych zariadení, zariadení na výrobu a energetické využitie bioplynu a drevoplynu, zariadení na výrobu elektriny alebo tepla z biomasy, atď., a to v kalendárnom roku, v ktorom boli po prvýkrát uvedené do prevádzky, a v bezprostredne nasledujúcich piatich rokoch; 

· príjmy štátnych fondov, ako aj príjmy Fondu detí a mládeže; 

· príjmy z lotérií a iných podobných hier, na základe povolenia na ich prevádzkovanie; 

· príjmy plynúce z odpisu záväzkov pri vyrovnaní alebo pri nútenom vyrovnaní, pokiaľ sú podľa osobitného právneho predpisu zaúčtované v prospech výnosov; 

· príjmy daňovníkov, ktorí nie sú založení alebo zriadení za účelom podnikania, ktoré im plynú ako odvod časti výťažku povolených lotérií a iných podobných hier; 

· úrokové príjmy daňovníkov s obmedzenou daňovou povinnosťou, ktoré im plynú z dlhopisov vydávaných v zahraničí daňovníkmi so sídlom v Českej republike alebo Českou republikou;

· podiely na zisku tichého spoločníka z účasti na podnikaní, pokiaľ sú použité na doplnenie vkladu zníženého o podiely na stratách do pôvodnej výšky, 

· príjmy úverových družstiev z úrokov a iných výnosov z vkladov v bankách; 

· príjmy z úrokov z preplatkov zavinených správcom dane a z úrokov z preplatkov zavinených orgánom správy sociálneho zabezpečenia; 

· príjmy Fondu poistenia vkladov, Garančného fondu obchodníkov s cennými papiermi a pod.;

· príjmy plynúce z prenájmu nehnuteľností, ktoré sú súčasťou nadačného majetku a sú zapísané v nadačnom registri, príjmy plynúce z prenájmu umeleckých diel, ktoré sú súčasťou nadačného majetku a sú zapísané v nadačnom registri, úrokové príjmy a iné výnosy plynúce z cenných papierov, ktoré sú súčasťou nadačného majetku a sú zapísané v nadačnom registri, a príjmy z ich predaja;

· príjmy Úradu pre dohľad nad družstevnými záložňami; 

· príjmy z prenájmu vlastných nehnuteľností, príjmy z účasti v akciovej spoločnosti a príjmy z podielu na zisku z podielového listu a úrokové príjmy z vkladov v bankách plynúce odborovým organizáciám, a to len do výšky, v akej budú v zdaňovacom období ich dosiahnutia a 3 bezprostredne nasledujúcich zdaňovacích obdobiach preukázateľne použité na úhradu výdavkov nevyhnutných na uskutočňovanie činností spočívajúcich v obhajobe hospodárskych a sociálnych záujmov zamestnancov; 

· úrokové príjmy Česko-nemeckého fondu budúcnosti; 

· úrokové príjmy plynúce orgánu štátnej správy, samosprávy a subjektu poverenému ministerstvom financií zabezpečovaním realizácie programov pomoci ES, a to z vkladu na vkladovom účte zriadenom pre uloženie prostriedkov poskytnutých Českej republike ES, a ďalej úrokové príjmy plynúce orgánu štátnej správy a samosprávy z vkladu na vkladovom účte zriadenom pre uloženie prostriedkov poskytnutých Českej republike Svetovou bankou, Európskou bankou pre obnovu a rozvoj a Európskou investičnou bankou, 

· úrokové príjmy plynúce z prostriedkov verejnej zbierky; 

· príjmy Českej konsolidačnej agentúry; 

· príjmy z dividend a iných podielov na zisku, vyplácané dcérskou spoločnosťou, ktorá je daňovníkom s neobmedzenou daňovou povinnosťou, materskej spoločnosti; 

· príjmy z dividend a iných podielov na zisku, plynúce od dcérskej spoločnosti, ktorá je daňovým rezidentom iného členského štátu EÚ, materskej spoločnosti, ktorá je daňovníkom s neobmedzenou daňovou povinnosťou, a stálej prevádzkarne materskej spoločnosti, ktorá je daňovníkom s obmedzenou daňovou povinnosťou a je umiestnená na území Českej republiky. Toto sa nevzťahuje na podiely na likvidačnom zostatku, vyrovnávacie podiely a podiely na zisku vyplácané dcérskou spoločnosťou, ktorá je v likvidácii; 

· licenčné poplatky plynúce spoločnosti, ktorá je daňovým rezidentom iného členského štátu EÚ, od obchodnej spoločnosti alebo družstva, ako je daňovníkom s neobmedzenou daňovou povinnosťou, alebo od stálej prevádzkarne spoločnosti, ktorá je daňovým rezidentom iného členského štátu EÚ na území Českej republiky; 

· úroky z úverov, pôžičiek, dlhopisov, vkladových listov, vkladových certifikátov a vkladov im na roveň postavených a zo zmeniek, ktorých vydaním získava zmenkový dlžník peňažné prostriedky, a z obdobných právnych vzťahov vzniknutých v zahraničí plynúce spoločnosti, ktorá je daňovým rezidentom iného členského štátu EÚ, od obchodnej spoločnosti alebo družstva, ak je daňovníkom s neobmedzenou daňovou povinnosťou, alebo od stálej prevádzkarne spoločnosti, ktorá je daňovým rezidentom iného členského štátu EÚ na území Českej republiky; 

· príjmy plynúce ako náhrada za vecné bremeno vzniknuté zo zákona alebo rozhodnutím štátneho orgánu podľa osobitného právneho predpisu a príjmy plynúce ako náhrada za vyvlastnenie na základe osobitného právneho predpisu, atď.
Základ dane sa zisťuje podľa príslušných ustanovení zákonov o daniach z príjmov. Tieto ustanovenia sú spoločné pre daň fyzickej osoby i daň právnickej osoby.

Základ dane je definovaný ako rozdiel medzi príjmami a daňovými výdavkami. Pritom je potrebné rešpektovať ich vecnú a časovú súvislosť v danom zdaňovacom období. Súčasťou základu dane je aj nepeňažný príjem. Ak daňové výdavky presahujú príjmy, rozdiel tvorí daňovú stratu.

     Na Slovensku  sa pri zisťovaní základu dane alebo daňovej straty vychádza:

· u daňovníka účtujúceho v sústave jednoduchého účtovníctva alebo u daňovníka, ktorý vedie evidenciu, z rozdielu medzi príjmami a výdavkami;

· u daňovníka účtujúceho v sústave podvojného účtovníctva z výsledku hospodárenia (zisk alebo strata);

· u daňovníka, ktorý na základe povinnosti podľa zákona o účtovníctve vykazuje výsledok hospodárenia v individuálnej účtovnej závierke podľa medzinárodných štandardov pre finančné výkazníctvo, z tohto výsledku hospodárenia.

V Čechách  sa pri zisťovaní základu dane vychádza:

· u daňovníkov, ktorí vedú účtovníctvo z výsledku hospodárenia (zisk alebo strata), a to vždy bez vplyvu Medzinárodných účtovných štandardov; Daňovník, ktorý zostavuje účtovnú závierku podľa Medzinárodných účtovných štandardov, použije na zistenie výsledku hospodárenia osobitný právny predpis; 

· u daňovníkov, ktorí nevedú účtovníctvo, z rozdielu medzi príjmami a výdavkami. 

     Výsledok hospodárenia alebo rozdiel medzi príjmami a výdavkami pri zisťovaní základu dane sa upravuje o niektoré, v zákone uvedené sumy: 

· na Slovensku:

· zvýši sa o sumy, ktoré nemožno zahrnúť do daňových výdavkov alebo ktoré do daňových výdavkov boli zahrnuté v nesprávnej výške;

· zvýši sa o sumy, ktoré nie sú súčasťou výsledku hospodárenia, ale podľa zákona sú zahrnované do základu dane;

· zníži sa o sumy, ktoré sú súčasťou výsledku hospodárenia, ale podľa zákona sa nezahrnú do základu dane;

· upraví sa o položky, ktoré ustanoví všeobecne záväzný právny predpis vydaný ministerstvom financií, ak ide o daňovníka, ktorý vykazuje výsledok hospodárenia v individuálnej účtovnej závierke podľa medzinárodných štandardov pre finančné výkazníctvo;

· v Čechách:

· sa zvyšuje o niektoré čiastky (napríklad čiastky neoprávnene skracujúce príjmy, čiastky, ktoré nemožno zahrnúť do výdavkov, resp. nákladov, čiastky, o ktoré bol znížený hospodársky výsledok za predchádzajúce zdaňovacie obdobie a pod.; 

· sa zvyšuje o čiastky poistného na sociálne zabezpečenie, príspevku na štátnu politiku zamestnanosti a poistného na verejné zdravotné poistenie, ktoré je povinný platiť zamestnanec a boli zamestnávateľom, ktorý vedie účtovníctvo, zrazené, avšak neodvedené do konce mesiaca nasledujúceho po uplynutí zdaňovacieho obdobia alebo jeho časti; 

· sa zvyšuje o prijaté úhrady zmluvných pokút, úrokov z omeškania, poplatkov z omeškania, penále a iných sankcií zo záväzkových vzťahov u veriteľa, ktorý vedie účtovníctvo, pokiaľ boli položkou znižujúcou výsledok hospodárenia v predchádzajúcich zdaňovacích obdobiach; 

· sa zvyšuje o rozdiel medzi ocenením nepeňažného vkladu a výškou vkladu vyplácaný obchodnou spoločnosťou spoločníkovi alebo družstvom členovi družstva alebo časť tohto rozdielu, o ktorý nebola znížená obstarávacia cena podielu, a to ku dňu vzniku obchodnej spoločnosti alebo družstva pri založení novej obchodnej spoločnosti alebo družstva, v ostatných prípadoch ku dňu splatenia vkladu;

· sa znižuje o rozdiel, o ktorý zmluvné pokuty a úroky z omeškania, poplatky z omeškania, penále a iné sankcie zo záväzkových vzťahov zúčtované v prospech výnosov u daňovníka, ktorý vedie účtovníctvo, prevyšujú prijaté čiastky v tomto zdaňovacom období; 

· sa znižuje o čiastky ďalších výdavkov (nákladov), ktoré možno uplatniť ako výdavky (náklady) na dosiahnutie, zabezpečenie a udržanie zdaniteľných príjmov, len pokiaľ boli zaplatené, ak dôjde k ich zaplatení v inom zdaňovacom období, než v ktorom tieto náklady ovplyvnili výsledok hospodárenia;  

· sa môže znížiť o čiastky, o ktoré boli nesprávne zvýšené príjmy, 

· sa môže znížiť o čiastky nezahrnuté do výdavkov (nákladov), ktoré možno do výdavkov (nákladov) zahrnúť, atď.

     Do základu dane sa nezahŕňajú:

· na Slovensku:

· príjmy, pre ktoré je ustanovené, že sa daň vybraná zrážkou považuje za splnenie daňovej povinnosti, alebo pri ktorých daňovník, ktorý je fyzickou osobou a ktorý nie je povinný tieto príjmy účtovať, nevyužil možnosť odpočítať daň vybranú zrážkou ako preddavok na daň;

· príjmy z nákupu vlastných akcií za hodnotu nižšiu, ako je ich menovitá hodnota, pri následnom znížení základného imania;
· sumy, ktoré už boli u toho istého daňovníka zdanené;
· DPH vzťahujúca sa na hmotný majetok (ďalej len „HM“) a nehmotný majetok (ďalej len „NM“), na ktorú si platiteľ DPH uplatnil nárok na odpočet pri registrácii, pričom o túto daň je daňovník povinný znížiť vstupnú cenu HM a NM alebo ktorú je platiteľ DPH povinný odviesť pri zrušení registrácie, o ktorú upraví vstupnú cenu HM a NM;

· výnosy z odpísaného záväzku, ktorých plnenie prevzal nový dlžník;

· príjem prislúchajúci k výdavku (nákladu), ktorý nebol uznaný za daňový výdavok, ktorý bol daňovník povinný účtovať;

· dotácia, podpora a príspevok u daňovníka, ktorý účtuje v sústave jednoduchého účtovníctva v zdaňovacom období, v ktorom ich prijal, ak neboli použité na úhradu daňových výdavkov;

· v Čechách:

· u daňovníkov s neobmedzenou daňovou povinnosťou a u stálej prevádzkarne príjmy, z ktorých je daň vyberaná osobitnou sadzbou; 

· príjmy, ktoré sú zdaňované sadzbou dane vo výške 15 % alebo 20 %; 

· príjmy z nákupu vlastných akcií pod menovitú hodnotu pri následnom znížení základného kapitálu; 

· čiastky, ktoré už boli zdanené u toho istého daňovníka alebo u daňovníka, ktorý zanikol bez likvidácie v prípade, keď sú príjmom u jeho právneho nástupcu; 

· čiastky zaúčtované do príjmov (výnosov), pokiaľ súvisia s výdavkami (nákladmi) neuznanými v predchádzajúcich zdaňovacích obdobiach ako výdavky (náklady) na dosiahnutie, zabezpečenie a udržanie príjmov, a to maximálne do výšky týchto neuznaných výdavkov (nákladov) v predchádzajúcich zdaňovacích obdobiach. Obdobne postupujú daňovníci, ktorí nevedú účtovníctvo;

· podiel na likvidačnom zostatku alebo vyrovnací podiel spoločníka VOS a komplementára komanditnej spoločnosti; 

· čiastka vyplatená spoločníkovi obchodnej spoločnosti alebo členovi družstva z titulu účasti v obchodnej spoločnosti alebo družstve pri znížení základného kapitálu, ktorá znižuje obstarávaciu cenu podielu; 

· čiastka príjmu z predaja osobného automobilu, ktorého vstupná cena je podľa zákona limitovaná, do výšky súčtu jeho zostatkovej ceny a rozdielu, o ktorý obstarávacia cena vrátane technického zhodnotenia prevyšuje vstupnú cenu tohto automobilu, atď. 

     Súčasťou základu dane je na Slovensku:

aj príjem, z ktorého sa daň vyberá zrážkou, ak vybraním zrážky nie je splnená daňová povinnosť alebo ak daňovník, ktorý je fyzickou osobou a nie je povinný tieto príjmy účtovať, využil možnosť odpočítať daň vybranú zrážkou ako preddavok na daň;

aj DPH, na ktorú si platiteľ dane uplatnil nárok na odpočítanie pri registrácii a ktorá je dodatočne odpočítateľná alebo dodatočne neodpočítateľná, ak platiteľ dane zmenil účel použitia HM;
u daňovníka s neobmedzenou daňovou povinnosťou aj výnos z dlhopisov a pokladničných poukážok.

Súčasťou základu dane však nie sú kurzové rozdiely z ocenenia majetku a záväzkov a rozdiely z precenenia derivátov a cenných papierov pri ich oceňovaní reálnou hodnotou, účtované do nákladov alebo výnosov.

Zmluvné pokuty, poplatky z omeškania a úroky z omeškania, okrem úrokov z omeškania z úverov platených bankám a prijatých bankami, sa zahrnú do základu dane u veriteľa po prijatí úhrady alebo u dlžníka po ich zaplatení.

Základ dane daňovníka, ktorý je správcovskou spoločnosťou vytvárajúcou podielové fondy sa zisťuje len za správcovskú spoločnosť. Základ dane daňovníka, ktorý je doplnkovou dôchodkovou spoločnosťou vytvárajúcou doplnkové dôchodkové fondy, sa zisťuje len za doplnkovú dôchodkovú spoločnosť. Základ dane daňovníka, ktorý je dôchodkovou správcovskou spoločnosťou vytvárajúcou a spravujúcou dôchodkové fondy, sa zisťuje len za dôchodkovú správcovskú spoločnosť. 

V Čechách je súčasťou základu dane aj rozdiel medzi ocenením podniku alebo jeho časti, nadobudnutého kúpou a súhrnom ocenenia jeho jednotlivých zložiek majetku v účtovníctve predávajúceho zníženým o prevzaté záväzky.

V Čechách daňovníci, ktorí nie sú založení alebo zriadení za účelom podnikania, môžu zistený základ dane a znížený o odpočítateľné položky ďalej znížiť až o 30 %, maximálne však o 1 mil. Kč, ak použijú prostriedky získané takto dosiahnutou úsporou daňovej povinnosti na krytie nákladov (výdavkov) súvisiacich s činnosťami, z ktorých získané príjmy nie sú predmetom dane, a to najneskôr v 3 bezprostredne nasledujúcich zdaňovacích obdobiach. V prípade, že 30 % zníženie činí menej než 300 tis. Kč, možno odpočítať čiastku vo výške 300 tis. Kč, maximálne však do výšky základu dane. Verejné vysoké školy a verejné výskumné inštitúcie môžu zistený základ dane a znížený o odpočítateľné položky ďalej znížiť až o 30 %, maximálne však o 3 mil. Kč, ak použijú prostriedky získané takto dosiahnutou úsporou daňovej povinnosti v nasledujúcom zdaňovacom období na krytie nákladov (výdavkov) na vzdelávanie, vedecké, výskumné, vývojové alebo umelecké činnosti a v prípade, že 30 % zníženie činí menej než 1 mil. Kč, môžu odpočítať čiastku vo výške 1 mil. Kč, maximálne však do výšky základu dane. 

Od základu dane zníženého o odpočítateľné položky možno v Čechách odpočítať hodnotu darov poskytnutých obciam, krajom, organizačným zložkám štátu, právnickým osobám so sídlom na území Českej republiky, ako aj právnickým osobám, ktoré sú usporiadateľmi verejných zbierok podľa osobitného zákona, a to na financovanie vedy a vzdelania, výskumných a vývojových účelov, kultúry, školstva, na políciu, na požiarnu ochranu, na podporu a ochranu mládeže, na ochranu zvierat a ich zdravia, na účely sociálne, zdravotnícke, ekologické, humanitárne, charitatívne, náboženské pre registrované cirkvi a náboženské spoločnosti, telovýchovné a športové, a politickým stranám a politickým hnutiam na ich činnosť, ďalej fyzickým osobám s bydliskom na území Českej republiky prevádzkujúcim školské a zdravotnícke zariadenia a zariadenia na ochranu opustených zvierat alebo ohrozených druhov zvierat, na financovanie týchto zariadení, atď., pokiaľ hodnota daru činí aspoň 2 tis. Kč. V úhrne možno odpočítať najviac 5 % zo základu dane zníženého o odpočítateľné položky. V prípade poskytnutia darov vysokým školám a verejným výskumným inštitúciám možno základ dane znížiť najviac o ďalších 5 %. Tento odpočet však môžu uplatniť iba daňovníci, ktorí nie sú založení alebo zriadení za účelom podnikania. 

U investičnej spoločnosti vytvárajúcej podielové fondy sa základ dane stanoví samostatne za investičnú spoločnosť a oddelene za jednotlivé podielové fondy. 

Podľa českej právnej úpravy sa do samostatného základu dane zahrňujú všetké príjmy z dividend, podielov na zisku, vyrovnacích podielov, podielov na likvidačnom zostatku alebo im obdobné plnenia, a to vo výške vrátane dane zrazenej v zahraničí, plynúce daňovníkom s neobmedzenou daňovou povinnosťou zo zdrojov v zahraničí v príslušnom zdaňovacom období. Obdobne sa postupuje i u daňovníka s obmedzenou daňovou povinnosťou, pokiaľ príjmy z dividend, podielov na zisku, vyrovnacích podielov, podielov na likvidačnom zostatku alebo im obdobné plnenia plynúce zo zahraničia sa pripočítajú jeho stálej prevádzkarni umiestnenej na území Českej republiky.  

Tak na Slovensku, ako aj v Čechách platia v podstate obdobné ustanovenia o zisťovaní základu v prípade komanditnej spoločnosti a VOS.

Základ dane daňovníka, ktorý je komanditnou spoločnosťou sa zisťuje za spoločnosť ako celok. Od takto zisteného základu dane sa odpočíta podiel pripadajúci na komplementárov, ktorý sa určí v rovnakom pomere, v akom sa delí zisk pred zdanením medzi komanditistov a komplementárov. Zostávajúci základ dane je základom dane komanditnej spoločnosti. Daňová strata sa delí rovnako ako vypočítaný základ dane.

Súčasťou základu dane daňovníka, ktorý je komplementárom komanditnej spoločnosti, je aj časť základu dane alebo daňovej straty komanditnej spoločnosti pripadajúcej na jednotlivého komplementára. Táto časť základu dane sa určí v rovnakom pomere, v akom sa rozdeľuje časť zisku pred zdanením pripadajúca na komplementárov medzi jednotlivých komplementárov.

VOS zisťuje základ dane za spoločnosť ako celok, pričom tento základ sa delí medzi jednotlivých spoločníkov tak, ako sa rozdeľuje zisk podľa spoločenskej zmluvy, inak rovným dielom. Pokiaľ ide o daňovú stratu VOS, táto sa delí rovnako ako základ dane. Časť tejto straty sa teda rozdeľuje na spoločníka rovnako ako základ dane. Súčasťou základu dane daňovníka, ktorý je spoločníkom VOS, je aj časť základu dane alebo časť daňovej straty VOS pripadajúca na spoločníka. Táto časť základu dane alebo časť daňovej straty sa zahrnuje do základu dane v tom zdaňovacom období, za ktoré verejná obchodná spoločnosť podala daňové priznanie.

Daňové výdavky, resp. výdavky na dosiahnutie, zabezpečenie a udržanie príjmov

Pokiaľ ide o kategóriu výdavkov ovplyvňujúcich daňový základ
, treba v prvom rade zdôrazniť, že právna úprava platná na Slovensku, tieto výdavky vymedzuje:

· pozitívne a

· negatívne.

Pozitívne vymedzenie uvedených výdavkov vychádza z vymedzenia výdavkov (nákladov), ktoré možno považovať a označovať v súlade so zákonom ako daňové výdavky.

     Daňovými výdavkami sú iba výdavky (náklady) preukázateľne vynaložené daňovníkom na dosiahnutie, zabezpečenie a udržanie príjmov, zaúčtovanými v účtovníctve daňovníka alebo evidované v evidencii daňovníka, ak zákon neustanovuje inak. Pritom platí, že:

· ak výšku výdavku (nákladu) limituje osobitný predpis, možno preukázaný výdavok (náklad) zahrnúť do daňových výdavkov najviac do výšky tohto limitu;

· ak výšku výdavku (nákladu) limituje zákon č. 595/2003 Z. z., alebo jeho zahrnutie v zdaňovacom období upravuje tento zákon v inej výške ako osobitný predpis, možno preukázaný výdavok (náklad) zahrnúť do daňových výdavkov len v rozsahu a za podmienok v ňom stanovených;

· ak výšku výdavku (nákladu) limituje zákon výškou dosiahnutého príjmu alebo výškou príjmu z prijatej úhrady, uplatní sa výdavok (náklad) alebo jeho časť do daňových výdavkov v tom zdaňovacom období, v ktorom bol dosiahnutý príjem alebo prijatá úhrada.

     Zákon vychádza z toho, že k daňovým výdavkom, ktoré možno uplatniť len v rozsahu a za podmienok stanovených v zákone možno zaradiť najmä:

· výdavky (náklady), ktoré je daňovník povinný uhradiť podľa osobitných predpisov;

· výdavky (náklady) na prevádzku vlastného zariadenia na ochranu životného prostredia;

· výdavky (náklady) na pracovné a sociálne podmienky a starostlivosť o zdravie;

· výdavky (náklady) na pracovné cesty, na ktoré vzniká nárok podľa osobitných predpisov;

· výdavky (náklady) vo výške obstarávacej ceny obchodného podielu na obchodnej spoločnosti alebo družstve, pri jeho predaji len do výšky príjmov z predaja;

· výdavky (náklady) na reklamu vynaložené za účelom prezentácie podnikateľskej činnosti daňovníka, tovaru, služieb, nehnuteľností, obchodného mena, ochrannej známky, obchodného označenia výrobkov a pod. so zámerom dosiahnutia, zabezpečenia, udržania alebo zvýšenia príjmov daňovníka;

· výdavky (náklady) na spotrebované pohonné látky podľa cien platných v čase ich nákupu, prepočítané podľa spotreby uvedenej v technickom preukaze, alebo podľa spotreby preukázanej iným preukázateľným dokladom;

· výdavky, na ktorých úhradu boli poskytnuté dotácie, podpory a príspevky poskytnuté z prostriedkov štátneho rozpočtu, rozpočtov územnej samosprávy, štátnych účelových fondov a Ústredia práce, sociálnych vecí a rodiny zahrnované do príjmov atď.
Zákon medzi daňové výdavky zaraďuje napríklad aj odpisy HM a NM, zostatkovú cenu HM a NM pri jeho vyradení predajom alebo likvidáciou, zostatkovú cenu HM a NM vyradeného z dôvodu škody do výšky príjmov z náhrad zahrnovaných do základu dane vrátane prijatých úhrad z predaja vyradeného majetku, vstupnú cenu pri predaji HM vylúčeného z odpisovania, tvorbu rezerv a opravných položiek
. Medzi daňové výdavky patria aj škody nezavinené daňovníkom vzniknuté v dôsledku živelnej pohromy, daň z nehnuteľností, poplatky vzťahujúce sa na činnosti, z ktorých príjmy podliehajú dani, ďalej DPH, ktorú je platiteľ dane povinný odviesť pri zrušení registrácie, DPH, ak na jej odpočítanie platiteľ dane z pridanej hodnoty nemá nárok, alebo pomerná časť dane z pridanej hodnoty, ak platiteľ dane uplatňuje nárok na odpočítanie dane koeficientom podľa osobitného predpisu. Daňovými výdavkami sú aj príspevky na doplnkové dôchodkové sporenie, ktoré platí zamestnávateľ za zamestnancov a príspevky na účelové sporenie a životné poistenie, ktoré platí zamestnávateľ za zamestnancov
, provízie za vymáhanie pohľadávky, úrok pri finančnom prenájme zahrnovaný do základu dane počas celej doby trvania finančného prenájmu podľa osobitného predpisu atď.
Negatívne vymedzenie výdavkov ovplyvňujúcich daňový základ spočíva v tom, že zákon č. 595/2003 Z. z. vymedzuje okruh tých výdavkov, ktoré nemožno považovať za daňové výdavky. Zákon aj o týchto výdavkoch hovorí ako o daňových výdavkoch, čo je však v rozpore s podstatou daňových výdavkov. Zákon tieto výdavky všeobecne charakterizuje a súčasne aj vymenúva.

     Pokiaľ ide o všeobecnú charakteristiku týchto výdavkov, ide o výdavky:

· ktoré nesúvisia so zdaniteľným príjmom, aj keď tieto výdavky (náklady) daňovník účtoval a

· ktorých vynaloženie na daňové účely nie je dostatočne preukázané.
     Okrem týchto výdavkov patria ku konkrétnym výdavkom, ktoré nie sú daňovými výdavkami aj tieto výdavky:

a) (náklady) na obstaranie HM a NM a na obstaranie HM a NM vylúčeného z odpisovania;

b) výdavky na zvýšenie základného imania vrátane splácania pôžičiek;

c) úplatky alebo iné neoprávnené výhody poskytnuté inej osobe priamo alebo sprostredkovane aj vtedy, ak v príslušnom štáte je poskytnutie takéhoto úplatku alebo inej neoprávnenej výhody obvykle tolerované;

d) výdavky na vyplácané podiely na zisku vrátane podielov na zisku (tantiém) členov štatutárnych orgánov a ďalších orgánov právnických osôb;

e) výdavky (náklady) presahujúce limity ustanovené právnymi predpismi alebo vynaložené v rozpore s právnymi predpismi;

f) výdavky na technické zhodnotenie;
g) výdavky na reprezentáciu (okrem výdavkov na reklamné predmety označené obchodným menom alebo ochrannou známkou poskytovateľa v hodnote neprevyšujúcej 500 Sk za jeden predmet);

h) výdavky na osobnú potrebu daňovníka vrátane výdavkov (nákladov) na ochranu osoby daňovníka a blízkych osôb daňovníka, na ochranu majetku daňovníka, ktorý nie je súčasťou obchodného majetku daňovníka a majetku blízkych osôb daňovníka.

Za daňové výdavky nemožno uznať ani zvýšenie dane, prirážky k poistnému platenému na zdravotné poistenie, úroky platené za obdobie odkladu platenia dane a cla, penále a pokuty s výnimkou zaplatených zmluvných pokút, prirážky k základným sadzbám poplatkov za znečisťovanie ovzdušia a za ukladanie odpadov, prirážky k základným odplatám za vypúšťanie odpadových vôd, tvorbu rezervného fondu a ostatných účelových fondov (okrem povinného prídelu do sociálneho fondu), ďalej manká a škody presahujúce prijaté náhrady (s výnimkou náhrady škody nezavinenej daňovníkom, stratného v maloobchodnom predaji na základe ekonomicky odôvodnených noriem úbytkov tovaru určených daňovníkom a s výnimkou nezavinených úhynov zvierat, ktoré nie sú na účely tohto zákona hmotným majetkom), zostatkovú cenu trvale vyradeného HM a NM, daň fyzickej osoby a daň právnickej osoby, dane zaplatené za iného daňovníka, DPH u platiteľov tejto dane, atď.

Právna úprava platná v Čechách nehovorí o daňových výdavkoch, ale o výdavkoch (nákladoch) vynaložených na dosiahnutie, zabezpečenie a udržanie príjmov. V tejto súvislosti však rozlišuje medzi výdavkami, ktoré možno uznať za výdavky takejto povahy a tými, ktoré nemožno uznať za výdavky vynaložené na dosiahnutie, zabezpečenie a udržanie príjmu.

Výdavky (náklady) vynaložené na dosiahnutie, zabezpečenie a udržanie zdaniteľných príjmov sa pre zistenie základu dane odpočítajú vo výške preukázanej daňovníkom a vo výške stanovenej zákonom o daniach z príjmov a osobitnými predpismi. Vo výdavkoch na dosiahnutie, zabezpečenie a udržanie príjmov nemožno uplatniť výdavky, ktoré už boli v predchádzajúcich zdaňovacích obdobiach vo výdavkoch uplatnené.  

Medzi výdavky (náklady) na dosiahnutie, zabezpečenie a udržanie príjmov patria aj: 

a) odpisy HM; 

b) zostatková cena HM, a to u pestovateľských celkov, trvalých porastov a zvierat podľa prílohy č. 1 k zákonu, pri ich vyradení, ďalej zostatková cena predaného alebo zlikvidovaného HM, ktorý možno odpisovať, atď.;

c) zostatková cena HM vyradeného v dôsledku škody len do výšky náhrad; 

d) príspevky právnickým osobám, pokiaľ povinnosť členstva vyplýva z osobitného právneho predpisu, alebo členstvo je nutnou podmienkou k prevádzkovaniu predmetu podnikania (činnosti); 

e) poistné hradené daňovníkom, pokiaľ súvisí s príjmom, ktorý je predmetom dane a nie je od dane oslobodený; 

f) poistné na sociálne zabezpečenie a príspevok na štátnu politiku zamestnanosti a poistné na všeobecné zdravotné poistenie hradené VOS za spoločníkov tejto spoločnosti, komanditnej spoločností za komplementárov, daňovníkom majúcim príjmy z podnikania a inej samostatnej zárobkovej činnosti, daňovníkom majúcim príjmy z prenájmu, atď.;

g) výdavky (náklady) na prevádzku vlastného zariadenia na ochranu životného prostredia; 

h) nájomné;

i) daň z prevodu nehnuteľností, ostatné dane a poplatky s výnimkami, stanovenými v zákone; 

j) rezervy a opravné položky, ktorých spôsob tvorby a výšku pre daňové účely stanovuje osobitný zákon; 

k) výdavky (náklady) na pracovné a sociálne podmienky, starostlivosť o zdravie a zvýšený rozsah doby odpočinku zamestnancov; 

l) výdavky (náklady) na pracovné cesty;

m) škody vzniknuté v dôsledku živelných pohrôm alebo škody spôsobené neznámym páchateľom alebo ako zvýšené výdavky v dôsledku opatrení stanovených osobitnými predpismi; 

n) výdavky (náklady) na zabezpečenie požiarnej ochrany, 

o) výdavky (náklady), ku ktorých úhrade je daňovník povinný podľa osobitných zákonov; 

p) vstupná cena HM vylúčeného z odpisovania, vstupná cena HM využívaného na dosahovanie príjmov oslobodených od dane, atď.;

q) paušálne čiastky hradené zamestnávateľom zamestnancovi; 

r) výdavky (náklady) na dopravu zamestnancov do zamestnania a zo zamestnania zabezpečovanou zamestnávateľom vlastnými alebo ním prenajatými dopravnými prostriedkami; 

s) zmluvné pokuty, úroky z omeškania, poplatky z omeškania, penále a iné sankcie zo záväzkových vzťahov, len pokiaľ boli zaplatené;  

t) odvod do štátneho rozpočtu z titulu plnenia povinného podielu zamestnávania osôb so zdravotným postihnutím, atď.

     V Čechách za výdavky (náklady) vynaložené na dosiahnutie, zabezpečenie a udržanie príjmov pre daňové účely nemožno uznať najmä: 

a) výdaje (náklady) na obstaranie HM a NM, vrátane splátok a úrokov z úverov a pôžičiek spojených s ich obstaraním, ak sú súčasťou ich ocenenia; 

b) výdavky na zvýšenie základného kapitálu vrátane splácania pôžičiek, 

c) obstarávaciu cenu cenného papieru s istými výnimkami; 

d) odmeny členov štatutárnych orgánov a ďalších orgánov právnických osôb, poistné hradené za člena štatutárneho orgánu a ďalšieho orgánu právnickej osoby a za konateľov spoločnosti s ručením obmedzeným z titulu zodpovednosti za škodu spôsobenú spoločnosťou pri výkone funkcie, a ďalej peňažné plnenia poskytované zamestnancovi popri mzde; 

e) vyplácané podiely na zisku, 

f) penále, úroky z omeškania a pokuty, prirážky k poistnému na sociálne zabezpečenie a príspevok na štátnu politiku zamestnanosti a k poistnému na všeobecné zdravotné poistenie, atď.; 

g) prirážky k základným sadzbám poplatkov za znečisťovanie ovzdušia a prirážky k základným odplatám za vypúšťanie odpadových vôd; 

h) výdavky (náklady) vynaložené na príjmy od dane oslobodené alebo nezahrňované do základu dane; 

i) výdavky nad limity stanovené právnymi predpismi; 

j) výdavky na tvorbu rezervných a ostatných účelových fondov; 

k) manka a škody presahujúce náhrady; 

l) zostatková cena HM a NM vyradeného v dôsledku darovania alebo bezodplatného prevodu, ku ktorému nie je daňovník povinný podľa osobitného právneho predpisu; 

m) technické zhodnotenie; 

n) dane zaplatené za iného daňovníka; 

o) daň dedičská, daň darovacia, daň z príjmov fyzických osôb a daň z príjmov právnických osôb a obdobné dane zaplatené v zahraničí; 

p) výdavky na reprezentáciu, ktorými sú najmä výdavky na pohostenie, občerstvenie a dary;

q) výdavky na osobnú potrebu daňovníka, atď.

     Daňová sadzba je stanovená:

· na Slovensku vo výške 19 % z daňového základu, zníženého o daňovú stratu a

· v Čechách vo výške 24 % s výnimkami vyplývajúcimi zo zákona. K týmto výnimkám možno zaradiť:

· u investičného fondu, podielového fondu a u penzijného fondu činí sadzba dane 5  %;  

· sadzba dane vo výške 15 % a vzťahuje na samostatný základ dane, do ktorého sa zahrňajú príjmy z dividend, podielov na zisku, vyrovnacích podielov, atď. 

Odpisovanie HM a NM

Zákony o daniach z príjmov komplexne upravujú problematiku odpisovania HM i NM, pričom ustanovenia o odpisovaní platia pre fyzické osoby i právnické osoby.

Odpisovaním podľa slovenskej právnej  úpravy rozumieme postupné zahrnovanie odpisov z HM a NM do daňových výdavkov, ktorý je účtovaný alebo evidovaný a je používaný na zabezpečenie zdaniteľných príjmov. Česká právna úprava vychádza z toho, že odpisovaním je zahrňovanie odpisov z HM evidovaného u daňovníka, ktorý sa vzťahuje na zabezpečenie zdaniteľného príjmu, do výdavkov (nákladov) na zabezpečenie tohto príjmu.  

U daňovníka sa odpisovanie HM a NM chápe ako jeho právo o tento náklad znížiť zdaniteľný príjem.

· HM sú:

· samostatné hnuteľné veci, príp. súbory hnuteľných vecí, ktoré majú samostatné technicko-ekonomické určenie, ich vstupná cena je vyššia ako 30 tis. Sk (na Slovensku), resp. 40 tis. Kč (v Čechách) a majú prevádzkovo-technické funkcie dlhšie ako 1 rok;

· budovy a stavby (s výnimkou prevádzkových banských diel a drobných stavieb na lesnej pôde slúžiacej na zabezpečovanie lesnej výroby a poľovníctva a pod.);
· pestovateľské celky trvalých porastov s dobou plodnosti dlhšou ako 3 roky (ovocné stromy vysádzané na súvislom pozemku s výmerou nad 0,25 ha v hustote najmenej 90 stromov na 1 ha, ovocné kríky vysádzané na súvislom pozemku s výmerou nad 0,25 ha v hustote najmenej 1000 kríkov na 1 ha a chmeľnice a vinice);

· zvieratá (na Slovensku), resp. základné stádo a ťažné zvieratá (v Čechách);
· iný majetok, t. j. otvárky nových lomov, pieskovní, hlinísk, skládok odpadov, technické rekultivácie, technické zhodnotenie nehnuteľnej kultúrnej pamiatky vyššie ako 30 tis. Sk, resp. 40 tis. Kč, technické zhodnotenie prenajatého majetku vyššie ako 30 tis. Sk, resp. 40 tis. Kč vykonané a odpisované nájomcom, technické zhodnotenie plne odpísaného HM vyššie ako 30 tis. Sk a pod.
Zásoby nie sú HM.
NM sú podľa slovenskej právnej úpravy práva priemyselného vlastníctva, autorské práva vrátane počítačových programov a databáz, projekty, výrobné a technologické postupy, utajované informácie, marketingové štúdie, lesné hospodárske plány, technické a hospodársky využiteľné znalosti (software a pod.), ktorých vstupná cena je vyššia ako 50 tis. Sk a majú prevádzkovo-technické funkcie alebo použiteľnosť dlhšiu ako jeden rok a sú obstarané odplatne alebo vytvorené vlastnou činnosťou s cieľom obchodovať s nimi, a ďalej aktivované náklady na vývoj, zriaďovacie výdavky vyššie ako 50 tis. Sk a technické zhodnotenie plne odpísaného NM vyššie ako 30 tis.

Podľa českej právnej úpravy sú NM, ktorý sa odpisuje, zriaďovacie výdavky, nehmotné výsledky výskumu a vývoja, software, oceniteľné práva a iný majetok, ktorý je vedený v účtovníctve ako nehmotný majetok vymedzený osobitným právnym predpisom, pokiaľ 

a) bol nadobudnutý odplatne, vkladom spoločníka alebo tichého spoločníka alebo člena družstva, premenou, darovaním alebo zdedením, alebo vytvorený vlastnou činnosťou za účelom obchodovania s ním alebo na jeho opakované poskytovanie,  

b) vstupná cena je vyššia než 60 tis. Kč, a 

c) doba použiteľnosti je dlhšia než jeden rok. 

     NM môže okrem vlastníka odpisovať daňovník, ktorý k nemu nadobudol právo užívania za odplatu. 
NM sa odpíše v súlade s účtovnými predpismi najviac do výšky vstupnej ceny. 

Na Slovensku sa vstupnou cenou HM i NM rozumie najmä obstarávacia cena (obstarávacou cenou majetku nadobudnutého od fyzickej osoby darom alebo vkladom je obstarávacia cena zistená u darcu alebo vkladateľa, len ak ide o majetok, ktorý u darcu alebo vkladateľa nebol zahrnutý do obchodného majetku, pričom pri jeho predaji uskutočnenom v deň darovania alebo vkladu by sa naň nevzťahovalo oslobodenie od dane), suma vo výške vlastných nákladov, reprodukčná obstarávacia cena, suma vo výške pohľadávky, ktorá je zabezpečená prevodom vlastníckeho práva k hmotnému hnuteľnému majetku, ktorý prechádza do vlastníctva veriteľa (znížená o čiastku splateného úveru alebo pôžičky) atď.
Súčasťou vstupnej ceny je technické zhodnotenie v tom zdaňovacom období, v ktorom bolo dokončené a zaradené do užívania, pričom pri zrýchlenom odpisovaní technické zhodnotenie zvyšuje aj zostatkovú cenu. Súčasťou vstupnej ceny je aj DPH u daňovníka, ktorý nie je platiteľom dane, DPH u daňovníka, ktorý je platiteľom dane, a nemôže ju odpočítať.

Zostatkovou cenou je rozdiel medzi vstupnou cenou HM a NM a celkovou výškou odpisov z tohto majetku, ktoré boli zahrnuté do daňových výdavkov.

V Čechách sa vstupnou cenou HM rozumie najmä obstarávacia cena, ak je HM obstaraný odplatne, vlastné náklady, ak je HM obstaraný alebo vyrobený vo vlastnej réžii (toto platí i pre daňovníkov, ktorí nevedú účtovníctvo), hodnota nesplatenej pohľadávky zabezpečenej prevodom práva, a to u HM hnuteľného, ktorý zostáva vo vlastníctve veriteľa, reprodukčná obstarávacia cena v ostatných prípadoch zistená podľa osobitného právneho predpisu, pri nadobudnutí majetku dedením alebo darovaním cena stanovená pre účely dane dedičskej, alebo dane darovacej, pokiaľ neuplynula od nadobudnutia doba dlhšia než 5 rokov, zvýšená u nehnuteľnosti o náklady vynaložené na opravy a technické zhodnotenie a pod. 

     Za zostatkovú cenu HM sa považuje rozdiel medzi vstupnou cenou HM a celkovou výškou odpisov z tohto majetku, a to i vtedy, keď do výdavkov na zabezpečenie zdaniteľných príjmov zahrnul daňovník iba pomernú časť odpisov alebo uplatňoval v niektorých zdaňovacích obdobiach výdavky percentom z príjmov. 

     Nie všetok HM a NM podlieha na Slovensku odpisovaniu. Z odpisovania sú vylúčené najmä pozemky, pestovateľské celky trvalých porastov s dobu plodnosti viac ako 3 roky, ktoré nedosiahli plodonosnú starobu, ďalej ochranné hrádze, umelecké diela, ktoré nie sú súčasťou stavieb a budov, ďalej hnuteľné národné kultúrne pamiatky, povrchové a podzemné vody, lesy, jaskyne, meračské značky, signály a iné zariadenia vybraných geodetických bodov a tlačové podklady štátnych mapových diel, ako aj predmety múzejnej hodnoty a galerijnej hodnoty. Neodpisuje sa ani NM vložený ako vklad do obchodnej spoločnosti alebo členský vklad do základného imania družstva, ak ho vkladateľ nadobudol bezodplatne (napríklad know-how, obchodná značka), HM u veriteľa, ktorý nadobudol vlastnícke právo v dôsledku zabezpečenia záväzku prevodom práva počas zabezpečenia záväzku, HM bezodplatne nadobudnutý organizáciou, ktorá zabezpečuje jeho ďalšie využitie a pod.
V Čechách je z odpisovania vylúčený najmä HM bezodplatne prevedený podľa zmluvy o finančnom prenájme s následnou kúpou prenajatej veci, pokiaľ výdavky (náklady) súvisiace s jeho obstaraním neprevýšia 40 tis. Kč, pestovateľský celok trvalých porastov s dobou plodnosti dlhšou než 3 roky, ktorý nedosiahol plodonosnú starobu, hydromeliorácie do 2 rokov po ich dokončení, ďalej umelecké dielo, ktoré je HM a nie je súčasťou stavby a budovy, predmety múzejnej a galerijnej hodnoty, stále výstavné súbory a knižničné fondy knižnice, hnuteľné kultúrne pamiatky a ich súbory, HM povinne prevzatý bezodplatne podľa osobitných právnych predpisov, ale aj technické zhodnotenie realizované nájomcom na osobnom automobile kategórie M1, prenajatom podľa zmluvy o finančnom prenájmu s následnou kúpou. 

Daňovník môže uplatňovanie odpisov prerušiť, a to len na jedno alebo viac celých zdaňovacích období. V ďalšom zdaňovacom období daňovník pokračuje v odpisovaní tak, ako by nebolo prerušené, pričom celková doba odpisovania sa predlžuje o dobu prerušenia odpisovania. Prerušenie odpisovania nemôže realizovať daňovník, ak uplatňuje výdavky paušálnym spôsobom.

Podľa slovenskej právnej úpravy v zásade odpisuje HM a NM daňovník, ktorý má k tomuto majetku vlastnícke právo. V niektorých, v zákone stanovených prípadoch, však odpisuje tento majetok aj daňovník, ktorý nemá vlastnícke právo k tomuto majetku, ak účtuje alebo vedie evidenciu o

· HM pri prevode vlastníckeho práva z dôvodu zabezpečenia záväzku prevodom práva na veriteľa, ak sa pôvodný vlastník (dlžník) písomne dohodne s veriteľom na výpožičke tohto majetku počas trvania zabezpečenia záväzku,

· dlhodobom hmotnom hnuteľnom majetku, ku ktorému vlastnícke právo prechádza na kupujúceho až úplným zaplatením kúpnej ceny a do nadobudnutia vlastníckeho práva majetok kupujúci užíva,

· nehnuteľnej veci obstaranej na základe zmluvy, pri ktorej sa vlastnícke právo nadobúda povolením vkladu do katastra nehnuteľností, ak do nadobudnutia vlastníckeho práva nehnuteľnosť užíva, 

· HM prenajatom formou finančného prenájmu.

· HM a NH štátu, obce alebo vyššieho územného celku, ktorý bol zverený do správy rozpočtovej organizácie, príspevkovej organizácie alebo inej právnickej osobe.

Nájomca môže odpisovať prenajatý HM, ak ide o technické zhodnotenie prenajatého HM uhradené nájomcom na základe písomnej zmluvy s vlastníkom (za podmienky, že vlastník nezvýšil vstupnú cenu HM o tieto výdavky). Pri odpisovaní technického zhodnotenia postupuje nájomca spôsobom ustanoveným pre HM. Rovnakým spôsobom sa odpisuje technické zhodnotenie plne odpísaného HM vyššie ako 30 tis. Sk.

NM okrem vlastníka môže odpisovať aj daňovník, ktorý k nemu nadobudol právo na jeho užívanie za odplatu.

Podľa českej právnej úpravy HM odpisuje daňovník, ktorý má k tomuto majetku vlastnícke právo, organizačná zložka štátu príslušná hospodáriť s majetkom štátu a štátna organizácia príslušná hospodáriť s majetkom štátu. Technickú rekultiváciu, pokiaľ nezvyšuje vstupnú a zostatkovú cenu HM, prevádzanou na pozemku inou osobou než vlastníkom, môže odpisovať iba daňovník, ktorý je zaviazaný k realizácii rekultivácie. Technické zhodnotenie prenajatého HM môže na základe písomnej zmluvy odpisovať nájomca, pokiaľ nie je vstupná cena u vlastníka HM zvýšená o tieto výdavky.

Pri odpisovaní HM a NM, ktorý sa iba sčasti používa na zabezpečenie zdaniteľného príjmu, sa do výdavkov na zabezpečenie zdaniteľného príjmu zahŕňa pomerná časť odpisov.

Zákon platný na Slovensku stanovuje 4 odpisové skupiny s dobou odpisovania 4, 6, 12 a 20 rokov. HM sa odpisuje najviac do výšky vstupnej ceny alebo do výšky zvýšenej vstupnej ceny (technické zhodnotenie je faktorom zvyšujúcim vstupnú cenu) alebo pri zrýchlenom odpisovaní do výšky zvýšenej zostatkovej ceny. Toto pravidlo platí na Slovensku i v Čechách.
HM a NM, ktorý nemožno zaradiť do odpisových skupín, pričom doba jeho použiteľnosti nevyplýva z iných predpisov, sa na účely odpisovania zaradí do 2. odpisovej skupiny. Súbor hnuteľných vecí sa zaraďuje do odpisovej skupiny podľa hlavného funkčného celku.

V Čechách existuje 6 odpisových skupín (+ odpisová skupina 1a) s dobou odpisovania 3, 4, 5, 10, 20, 30 a 50 rokov. Ide o minimálnu dobu odpisovania vyjadrenú v rokoch. V prvom roku odpisovania zatriedí daňovník HM do príslušnej odpisovej skupiny. 

Stanovená doba odpisovania sa nevzťahuje na HM, u ktorého došlo v priebehu odpisovania k predĺženiu doby odpisovania. HM, ktorý nemožno zaradiť do odpisových skupín, sa zaradí do odpisovej skupiny 5, resp. do odpisovej skupiny 2. 

Zákony o daniach z príjmov poznajú 2 spôsoby (metódy) odpisovania:
· rovnomerné (lineárne) odpisovanie,

· zrýchlené (degresívne) odpisovanie.

Spôsob odpisovania určuje pre každý novo obstaraný HM daňovník, pričom tento spôsob nemožno zmeniť po celú dobu odpisovania. Aj právny nástupca daňovníka pokračuje v odpisovaní začatom pôvodným vlastníkom.

Miestne dane na Slovensku

Miestne dane sú novým nástrojom v našej daňovej sústave, a to aj napriek tomu, že ich zavedenie predvídal už zákon č. 369/1990 Zb. o obecnom zriadení
, ale najmä už spomínaný článok 59 ods. 1 Ústavy SR.

     Systém miestnych daní upravuje zákon č. 582/2004 Z. z. V súlade so zákonom treba rozlišovať:

a) miestne dane, o ukladaní ktorých rozhoduje obec a

b) miestne dane, o ukladaní ktorých rozhoduje vyšší územný celok.

     Medzi miestne dane, ktoré môže obec ukladať zaraďujeme:

· daň z nehnuteľností,

· daň za psa,

· daň za užívanie verejného priestranstva,

· daň za ubytovanie,

· daň za predajné automaty,

· daň za nevýherné hracie prístroje,

· daň za vjazd a zotrvanie motorového vozidla v historickej časti mesta,

· daň za jadrové zariadenie.

Tieto miestne dane nahradili dovtedy ukladané miestne poplatky, s istými zmenami v ich právnej konštrukcii.

Medzi miestne dane, ktoré môže ukladať vyšší územný celok zaraďujeme daň z motorových vozidiel.

     Právna úprava miestnych daní sa vyznačuje najmä týmito charakteristickými znakmi:

a) zaviedla fakultatívnosť ukladania a vyberania miestnych daní zo strany obcí (v jednom prípade vyššieho územného celku), čo v praxi znamená, že obce ich môžu na základe zákona ukladať a vyberať, zákon im však obligatórnosť ich ukladania nestanovuje;

b) došlo k posilneniu právomoci a samostatnosti obcí (v jednom prípade vyššieho územného celku) pri rozhodovaní o zavedení a vyberaní miestnych daní. Okrem už spomínanej fakultatívnosti ukladania týchto platieb, čo je najvýznamnejší faktor posilnenia postavenia orgánov územnej samosprávy vo vzťahu k daňovým povinnostiam, sa toto konštatovanie vzťahuje aj na určovanie niektorých základných náležitostí daní, najmä sadzby, stanovenia podmienok pre oslobodenie, resp. zníženie dane a pod.;

c) sadzby miestnych daní nemajú stanovenú hornú hranicu (s výnimkou pri dani z nehnuteľností, ako to vidieť aj v ďalšom texte) s tým, že obce samé rozhodnú o konkrétnej sadzbe daní na svojom území. Vytvára sa tým priestor na zvýšenie a stabilizáciu vlastných finančných zdrojov nevyhnutných na zabezpečenie úloh, ktoré plnia orgány územnej samosprávy;

d) okrem uvedených miestnych daní, ktoré v súčasnosti tvoria sústavu týchto platieb, nemôžu obce, resp. vyššie územné celky ukladať a vyberať iné platby charakteru miestnych daní;

e) zdaňovacím obdobím u väčšiny miestnych daní je kalendárny rok. Netýka sa to dane za užívanie verejného priestranstva, dane za ubytovanie a dane za vjazd a zotrvanie motorového vozidla v historickej časti mesta, u ktorých zdaňovacie obdobie určí správca dane;

f) zdôrazňuje sa význam všeobecne záväzného nariadenia obce, ktoré má byť určujúce pri uplatňovaní miestnych daní v praxi.

Daň z nehnuteľností

Daň z nehnuteľností patrí medzi majetkové dane. Ide zároveň o daň reálnu, tzn. povinnosť ju platiť vzniká na základe vlastníckeho, nájomného alebo správcovského vzťahu bez ohľadu na to, či vlastník, príp. nájomca (správca) nehnuteľností má dostatočný príjem na jej úhradu.

· Daň z nehnuteľností sa člení na:

· daň z pozemkov,

· daň zo stavieb,

· daň z bytov a z nebytových priestorov v bytovom dome („daň z bytov“ ako legislatívna skratka).

1. Daň z pozemkov

Daňovníkom dane z pozemkov je vlastník pozemku zapísaný v katastri nehnuteľností a správca pozemku vo vlastníctve štátu, správca pozemku vo vlastníctve obce, alebo správca pozemku vo vlastníctve vyššieho územného celku zapísaný v katastri.

     Daňovníkom dane z pozemkov je aj:
· fyzická osoba alebo právnická osoba, ktorej boli pridelené na obhospodarovanie náhradné pozemky vyčlenené z pôdneho fondu užívaného právnickou osobou až do vykonania pozemkových úprav,
· nájomca ak:

· nájomný vzťah k pozemku trvá alebo má trvať najmenej päť rokov a nájomca je zapísaný v katastri,

· má v nájme pozemky spravované Slovenským pozemkovým fondom, 
· má v nájme náhradné pozemky daňovníka, ktorým je fyzická osoba alebo právnická osoba, ktorej boli pridelené na obhospodarovanie náhradné pozemky vyčlenené z pôdneho fondu užívaného právnickou osobou až do vykonania pozemkových úprav.
V konečnom dôsledku je daňovníkom dane osoba, ktorá skutočne užíva pozemok.

Takáto precízna právna úprava daňovníka tejto dane je dôležitá najmä z pohľadu toho, že na Slovensku ešte stále existujú nejasnosti v katastri nehnuteľností súvisiace s vlastníckymi vzťahmi k pozemkom.

Pokiaľ je pozemok v spoluvlastníctve viacerých daňovníkov, je daňovníkom každý z nich podľa výšky svojho spoluvlastníckeho podielu. Pritom platí, že ak sa spoluvlastníci dohodnú, daňovníkom dane z pozemkov je jeden z nich a ostatní spoluvlastníci za daň ručia do výšky svojho spoluvlastníckeho podielu.

     Predmetom zdanenia sú všetky pozemky na našom území, ktoré sa členia na:

· ornú pôdu, chmeľnice, vinice, ovocné sady;

· trvalé trávne porasty;

· záhrady;

· lesné pozemky s hospodárskymi lesmi;

· rybníky s chovom rýb a ďalšie hospodársky využívané vodné plochy (napríklad na produkciu vodných živočíchov, chov hydiny, pestovanie rastlinných produktov a pod.);

· zastavané plochy a nádvoria;

· stavebné pozemky (ide o pozemok uvedený v právoplatnom stavebnom povolení až do právoplatnosti kolaudačného rozhodnutia na stavbu. Celkovú výmeru stavebného pozemku tvoria parcely, ktorých parcelné čísla sú uvedené v právoplatnom stavebnom povolení. Stavebným pozemkom však na účely zákona č. 582/2004 Z. z. nie je pozemok uvedený v právoplatnom stavebnom povolení na zmenu stavby, najmä ak ide o prístavbu, nadstavbu a stavebnú úpravu;

· ostatné plochy (s výnimkou stavebných pozemkov).

Na zaradenie pozemku do príslušnej skupiny je určujúce zaradenie pozemku podľa katastra, ak zákon neustanovuje inak. Pre zaradenie lesného pozemku do kategórie lesa je určujúci lesný hospodársky plán.

     Predmetom dane však nie sú:

· časti zastavaných plôch a nádvorí, ktoré sú zastavané stavbami podliehajúcimi dani zo stavieb alebo dani z bytov,

· pozemky alebo ich časti, na ktorých sú postavené pozemné komunikácie (s výnimkou verejných účelových komunikácií) a železničné dráhy,

· pozemky alebo ich časti zastavané stavbami, ktoré nie sú predmetom dane zo stavieb.

     Základom dane je:

· pri ornej pôde, chmeľniciach, viniciach, ovocných sadoch a trvalých trávnych porastoch hodnota pozemku bez porastov určená vynásobením výmery pozemkov v m2 a hodnoty pôdy zistenej za 1 m2 uvedenej v prílohe č. 1 zákona;

· pri lesných pozemkoch, na ktorých sú hospodárske lesy a pri rybníkoch s chovom rýb a ostatných hospodársky využívaných vodných plochách hodnota pozemku určená vynásobením výmery pozemkov v m2 a hodnoty pozemku zistenej za 1 m2 podľa platných predpisov o stanovení všeobecnej hodnoty majetku;

· pri ostatných pozemkoch (záhrady, zastavané plochy a nádvoria, stavebné pozemky, ostatné plochy) hodnota pozemku určená vynásobením výmery pozemkov v m2 a hodnoty pozemkov za 1 m2 uvedenej v prílohe č. 2 zákona.

Správca dane však môže všeobecne záväzným nariadením ustanoviť, že namiesto takto určenej hodnoty stavebného pozemku sa použije hodnota stavebného pozemku uvedená vo všeobecne záväznom nariadení.

Sadzba dane (ročná) je 0,25 % zo základu dane.

Ročnú sadzbu dane z pozemkov môže správca dane všeobecne záväzným nariadením podľa miestnych podmienok v obci alebo jej jednotlivej časti znížiť alebo zvýšiť s účinnosťou od 1. januára príslušného zdaňovacieho obdobia. Správca dane môže všeobecne záväzným nariadením podľa miestnych podmienok v obci alebo jej jednotlivej časti určiť sadzby dane rôzne pre jednotlivé druhy pozemkov. alebo pre jednotlivé katastrálne územia. Takto určená ročná sadzba dane z pozemkov však nesmie presiahnuť 20-násobok najnižšej ročnej sadzby dane z pozemkov určenej správcom dane vo všeobecne záväznom nariadení. Ročná sadzba dane za pozemky funkčne spojené so stavbou jadrového zariadenia nesmie presiahnuť 100-násobok ročnej sadzby dane.

2. Daň zo stavieb

Daňovníkom dane zo stavieb je vlastník stavby alebo správca stavby vo vlastníctve štátu, obce alebo vyššieho územného celku. Pri prenajatých stavbách spravovaných Slovenským pozemkovým fondom, je daňovníkom dane nájomca. Ak nemožno určiť daňovníka, daňovníkom je fyzická osoba alebo právnická osoba, ktorá stavbu skutočne užíva.

     V prípade spoluvlastníctva stavby, je daňovníkom dane zo stavieb každý spoluvlastník podľa výšky svojho spoluvlastníckeho podielu. Ak sa spoluvlastníci dohodnú, daňovníkom dane zo stavieb je jeden z nich a ostatní spoluvlastníci za daň ručia do výšky svojho spoluvlastníckeho podielu.
     Predmetom zdanenia sú stavby na našom území, ktoré majú jedno alebo viac nadzemných podlaží alebo podzemných podlaží alebo ich časti spojené so zemou pevným základom. Na daňovú povinnosť nemá vplyv skutočnosť, že sa stavba prestala užívať. Účelovo tieto stavby zákon člení na:

a) stavby na bývanie a ostatné stavby tvoriace príslušenstvo hlavnej stavby, 

b) stavby na pôdohospodársku produkciu, skleníky, stavby pre vodné hospodárstvo, stavby využívané na skladovanie vlastnej pôdohospodárskej produkcie vrátane stavieb na vlastnú administratívu,

c) stavby rekreačných a záhradkárskych chát a domčekov na individuálnu rekreáciu, 

d) samostatne stojace garáže a samostatné stavby hromadných garáží a stavby určené alebo používané na tieto účely, postavené mimo bytových domov, 

e) priemyselné stavby, stavby slúžiace energetike, stavby slúžiace stavebníctvu, stavby využívané na skladovanie vlastnej produkcie vrátane stavieb na vlastnú administratívu,

f) stavby na ostatné podnikanie a na zárobkovú činnosť, skladovanie a administratívu súvisiacu s ostatným podnikaním a so zárobkovou činnosťou,

g) ostatné stavby neuvedené v písmenách a) až f).

     Predmetom dane zo stavieb nie sú stavby:

· s bytmi alebo nebytovými priestormi, ktoré sú predmetom dane z bytov,

· priehrad, vodovodov, kanalizácií, zariadení na ochranu pred povodňami a rozvodov tepelnej energie.

     Základom dane je výmera zastavaných plôch v m2. Zastavanou plochou sa rozumie pôdorys stavby na úrovni najrozsiahlejšej nadzemnej časti stavby, pričom sa do zastavanej plochy nezapočítava prečnievajúca časť strešnej konštrukcie stavby.

     Sadzba dane (ročná) zo stavieb je 1 Sk za každý aj začatý m2 zastavanej plochy. Túto sadzbu môže správca dane všeobecne záväzným nariadením podľa miestnych podmienok v obci alebo jej jednotlivej časti alebo v jednotlivom katastrálnom území znížiť alebo zvýšiť s účinnosťou od 1. januára príslušného zdaňovacieho obdobia. určiť rôzne sadzby dane pre jednotlivé druhy stavieb. Takto určená ročná sadzba dane zo stavieb nesmie presiahnuť 40-násobok najnižšej ročnej sadzby dane zo stavieb určenej správcom dane vo všeobecne záväznom nariadení.

     Správca dane môže všeobecne záväzným nariadením podľa miestnych podmienok v obci alebo jej jednotlivej časti určiť rôzne sadzby dane pre jednotlivé druhy stavieb, a to pre:

· stavby na bývanie,

· ostatné stavby.

Okrem toho môže správca dane všeobecne záväzným nariadením podľa miestnych podmienok v obci alebo v jej jednotlivej časti určiť príplatok za podlažie v sume najviac 10 Sk za každé ďalšie podlažie okrem prvého nadzemného podlažia.

     Zákon v súvislosti s možnosťou správcu dane určiť príplatok za nadpodlažnosť pojmovo vymedzuje:

· podlažie stavby. Podlažím stavby sa chápe časť vnútorného priestoru stavby vymedzená podlahou a stropnou konštrukciou. V prípade, že stavba nemá stropnú konštrukciu, za podlažie sa považuje časť stavby vymedzená podlahou a strešnou konštrukciou;

· nadzemné podlažie. Nadzemné podlažie je každé podlažie, ktoré nemá úroveň podlahy alebo jej časť nižšie než 0,80 m pod najvyšším bodom priľahlého terénu v pásme širokom 5,00 m po obvode stavby.

     Ak stavba slúži na viaceré účely, na ktoré sú určené rôzne sadzby dane a príplatok za podlažie, daň sa vypočíta ako súčet pomerných častí dane. Pomerná časť dane sa vypočíta ako súčin zastavanej plochy stavby, pomernej časti základu dane a sadzby dane na príslušný účel využitia stavby. Pomerná časť základu dane sa zistí ako pomer podlahovej plochy časti stavby využívanej na jednotlivý účel využitia k celkovej podlahovej ploche stavby.

3. Daň z bytov

Daňovníkom dane z bytov je vlastník bytu alebo nebytového priestoru alebo správca bytu alebo nebytového priestoru vo vlastníctve štátu (vo vlastníctve obce alebo vyššieho územného celku).

Ak sú byty alebo nebytové priestory v spoluvlastníctve viacerých daňovníkov, daňovníkom dane z bytov je každý spoluvlastník podľa výšky svojho spoluvlastníckeho podielu. Spoluvlastníci sa však môžu dohodnúť, že daňovníkom dane z bytov bude jeden z nich a ostatní spoluvlastníci za daň ručia do výšky svojho spoluvlastníckeho podielu.

Predmetom dane v bytovom dome, v ktorom aspoň jeden byt alebo nebytový priestor nadobudli do vlastníctva fyzické osoby alebo právnické osoby, sú byty a nebytové priestory.

Základom dane je výmera podlahovej plochy v m2 bytu alebo nebytového priestoru v m2.

Sadzba dane (ročná) je 1 Sk za každý aj začatý m2 podlahovej plochy bytu a nebytového priestoru. Túto sadzbu dane môže správca dane všeobecne záväzným nariadením podľa miestnych podmienok v obci alebo jej jednotlivej časti znížiť alebo zvýšiť s účinnosťou od 1. januára príslušného zdaňovacieho obdobia.

4. Spoločné ustanovenia 

Zákon v rámci spoločných ustanovení upravuje predovšetkým oslobodenie od dane a zníženie dane.

Od dane z pozemkov a dane zo stavieb sú oslobodené pozemky a stavby vo vlastníctve obce, ktorá je správcom dane, ako aj pozemky a stavby vo vlastníctve iného štátu užívané diplomatickými zástupcami poverenými v Slovenskej republike a inými osobami, ktoré požívajú výsady a imunitu podľa medzinárodného práva a nie sú štátnymi občanmi Slovenskej republiky (ak je zaručená vzájomnosť). Okrem toho sú od dane z pozemkov a dane zo stavieb oslobodené aj pozemky a stavby, alebo ich časti slúžiace na vzdelávanie, alebo na vedeckovýskumné účely, na vykonávanie náboženských obradov, vo vlastníctve verejných vysokých škôl, alebo vo vlastníctve štátu, v užívaní štátnych vysokých škôl, vo vlastníctve štátu v správe SAV, alebo vo vlastníctve cirkví a náboženských spoločností registrovaných štátom, ako aj pozemky a stavby alebo ich časti slúžiace stredným školám, učilištiam, strediskám praktického vyučovania a školským zariadeniam v zriaďovateľskej pôsobnosti samosprávnych krajov alebo školám a školským zariadeniam v zriaďovateľskej pôsobnosti krajských školských úradov.

Okrem zákonného oslobodenia môže správca dane všeobecne záväzným nariadením podľa miestnych podmienok v obci alebo jej jednotlivej časti ustanoviť zníženie dane z pozemkov, dane zo stavieb a dane z bytov alebo oslobodiť od dane z pozemkov, dane zo stavieb a dane z bytov.

Pokiaľ ide o pozemky, takáto možnosť sa vzťahuje najmä na pozemky vo vlastníctve právnických osôb, ktoré nie sú založené alebo zriadené na podnikanie, pozemky, na ktorých sú cintoríny, kolumbáriá, urnové háje a rozptylové lúky, ďalej močiare, plochy slatín a slancov, rašeliniská, remízky, háje, vetrolamy a pásma hygienickej ochrany vodných zdrojov I. stupňa, pozemky verejne prístupných parkov, priestorov a športovísk, pozemky v národných parkoch, chránených areáloch, prírodných rezerváciách, prírodných pamiatok a vo vyhlásených ochranných pásmach s tretím a štvrtým stupňom ochrany, pozemky funkčne spojené so stavbami slúžiacimi verejnej doprave, pozemky užívané školami a školskými zariadeniami, pozemky, ktorých hospodárske využívanie je obmedzené vzhľadom na podkopanie, ich umiestnenie v oblasti dobývacích priestorov alebo pásiem hygienickej ochrany vody II. a III. stupňa, ochranu a tvorbu životného prostredia, ich postihnutie ekologickými katastrofami, nadmerným imisným zaťažením, na pozemky rekultivované investičným zúrodňovaním, pozemky, ktorých vlastníkmi sú občania v hmotnej núdzi, alebo občania starší ako 70 rokov, ak tieto pozemky slúžia výhradne na ich osobnú potrebu atď.

Čo sa týka stavieb alebo bytov, takáto možnosť sa vzťahuje na stavby alebo byty vo vlastníctve právnických osôb, ktoré nie sú založené alebo zriadené na podnikanie, stavby alebo byty slúžiace školám, školským zariadeniam a zdravotníckym zariadeniam, zariadeniam na pracovnú rehabilitáciu a rekvalifikáciu občanov so zmenenou pracovnou schopnosťou, stavby užívané na účely sociálnej pomoci a múzeá, galérie, knižnice, divadlá, kiná, amfiteátre, výstavné siene, osvetové zariadenia, stavby alebo byty, ktorých využitie je obmedzené z dôvodu rozsiahlej rekonštrukcie, stavebnej uzávery alebo umiestnenia na podkopanom pozemku, stavby na bývanie a byty vo vlastníctve občanov v hmotnej núdzi, občanov starších ako 70 rokov alebo občanov s ťažkým zdravotným postihnutím alebo držiteľov preukazu občana s ťažkým zdravotným postihnutím alebo držiteľov preukazu občana s ťažkým zdravotným postihnutím s potrebou sprievodcu, ako aj prevažne alebo úplne bezvládnych občanov, ktoré slúžia na ich trvalé bývanie, na garáže vo vlastníctve občanov starších ako 70 rokov, alebo občanov s ťažkým zdravotným postihnutím alebo držiteľov preukazu občana s ťažkým zdravotným postihnutím alebo držiteľov preukazu občana s ťažkým zdravotným postihnutím s potrebou sprievodcu, ktoré slúžia pre motorové vozidlo používané na ich dopravu, na stavby na pôdohospodársku produkciu, skleníky, stavby využívané na skladovanie vlastnej pôdohospodárskej produkcie, stavby pre vodné hospodárstvo a pod.

Daňová povinnosť vzniká 1. januára zdaňovacieho obdobia nasledujúceho po zdaňovacom období, v ktorom sa daňovník stal vlastníkom, správcom, nájomcom alebo užívateľom nehnuteľnosti, ktorá je predmetom dane, a zaniká 31. decembra zdaňovacieho obdobia, v ktorom daňovníkovi zanikne vlastníctvo, správa, nájom alebo užívanie nehnuteľnosti. Ak sa daňovník stane vlastníkom, správcom, nájomcom alebo užívateľom nehnuteľnosti 1. januára bežného zdaňovacieho obdobia, vzniká daňová povinnosť týmto dňom.

Na vyrubenie dane z nehnuteľností je rozhodujúci stav k l. januáru zdaňovacieho obdobia. Na zmeny skutočností rozhodujúcich pre daňovú povinnosť, ktoré nastanú v priebehu zdaňovacieho obdobia, sa neprihliada.

Daň za psa

Daňovníkom dane za psa je fyzická osoba alebo právnická osoba, ktorá je:

· vlastníkom psa alebo

· držiteľom psa, ak sa nedá preukázať, kto psa vlastní.

Predmetom dane je pes starší ako 6 mesiacov chovaný fyzickou osobou alebo právnickou osobou.

     Daňová povinnosť sa však nevzťahuje na psa:

· ktorý je chovaný na vedecké účely a výskumné účely,

· ktorý je umiestnený v útulku zvierat,

· ktorý má špeciálny výcvik, ktorého vlastní alebo používa občan s ťažkým zdravotným postihnutím.

Základom dane je počet psov.

Sadzba dane sa určí v slovenských korunách za jedného psa a kalendárny rok.

Daňová povinnosť pri tejto dani vzniká prvým dňom kalendárneho mesiaca nasledujúceho po mesiaci, v ktorom sa pes stal predmetom dane a zaniká prvým dňom mesiaca nasledujúceho po mesiaci, v ktorom daňovník už nie je vlastníkom alebo držiteľom psa.

Obec ustanoví všeobecne záväzným nariadením podrobnosti k dani za psa, najmä sadzbu dane, prípadne rôzne sadzby dane podľa určených kritérií, spôsoby preukazovania vzniku a zániku daňovej povinnosti, podrobnosti a náležitosti oznamovacej povinnosti, prípadné oslobodenia od dane alebo zníženia dane a spôsob vyberania dane.

Daň za užívanie verejného priestranstva

Daňovníkom dane za užívanie verejného priestranstva je fyzická osoba alebo právnická osoba, ktorá verejné priestranstvo užíva.

Predmetom dane je osobitné užívanie verejného priestranstva a dočasné parkovanie motorového vozidla na vyhradenom priestore verejného priestranstva. Osobitným užívaním verejného priestranstva zákon rozumie umiestnenie zariadenia slúžiaceho na poskytovanie služieb, umiestnenie stavebného zariadenia, predajného zariadenia, zariadenia cirkusu, zariadenia lunaparku a iných atrakcií, umiestnenie skládky, trvalé parkovanie vozidla mimo stráženého parkoviska a pod. Verejným priestranstvom pritom zákon rozumie verejnosti prístupné pozemky vo vlastníctve obce.

Základom dane je výmera užívaného verejného priestranstva v m2 alebo parkovacie miesto.

Sadzbu dane za užívanie verejného priestranstva určí obec v slovenských korunách za každý aj začatý m2 osobitne užívaného verejného priestranstva a každý aj začatý deň a za dočasné parkovanie motorového vozidla za každú aj začatú hodinu a jedno parkovacie miesto.

Daňová povinnosť pri tejto dani vzniká začatím užívania verejného priestranstva a zaniká ukončením užívania verejného priestranstva.

Obec ustanoví všeobecne záväzným nariadením podrobnosti k dani za užívanie verejného priestranstva, najmä sadzbu dane, prípadne rôzne sadzby dane podľa určených kritérií, ďalej miesta, ktoré sú verejnými priestranstvami, osobitné spôsoby ich užívania, podrobnosti a náležitosti oznamovacej povinnosti, spôsoby vyberania dane (so zreteľom na rozdielnu dobu vyberania tejto dane, napr. pri dočasnom parkovaní), prípadné oslobodenia od tejto dane alebo zníženia dane. Súčasne vyhradí priestory na dočasné parkovanie motorového vozidla. 

Daň za ubytovanie

Daňovníkom dane za ubytovanie je fyzická osoba, ktorá sa v ubytovacom zariadení odplatne prechodne ubytuje. Okrem osoby daňovníka pri tejto dani treba rozlišovať aj osobu platiteľa dane. Platiteľom dane je prevádzkovateľ zariadenia, ktorý odplatné prechodné ubytovanie poskytuje.

Predmetom dane je odplatné prechodné ubytovanie fyzickej osoby v takomto zariadení.

Základom dane je počet prenocovaní.

Sadzba dane sa určí v slovenských korunách na osobu a prenocovanie.

Obec ustanoví všeobecne záväzným nariadením podrobnosti k dani za ubytovanie, najmä sadzbu dane, rozsah a spôsob vedenia preukaznej evidencie na účely dane, spôsob vyberania dane, náležitosti potvrdenia o zaplatení dane, lehoty a spôsoby jej odvodu obci, prípadné oslobodenia od tejto dane alebo zníženia dane.

2. Daň za predajné automaty

Daňovníkom dane za predajné automaty je fyzická osoba alebo právnická osoba, ktorá predajné automaty prevádzkuje.

Predmetom dane sú prístroje a automaty, ktoré vydávajú tovar za odplatu.

Základom dane je počet predajných automatov.

Sadzba dane sa určí v slovenských korunách za jeden predajný automat a kalendárny rok.

Daňová povinnosť vzniká dňom začatia prevádzkovania predajných automatov a zaniká dňom ukončenia ich prevádzkovania.

Obec ustanoví všeobecne záväzným nariadením podrobnosti k dani za predajné automaty, najmä sadzbu dane, prípadne rôzne sadzby dane podľa určených kritérií, spôsob vyberania dane, rozsah a spôsob vedenia preukaznej evidencie na účely dane, jej náležitosti a spôsob identifikácie predajných automatov, podrobnosti a náležitosti oznamovacej povinnosti, prípadné oslobodenia od tejto dane alebo zníženia dane.

Daň za nevýherné hracie prístroje

Daňovníkom dane za nevýherné hracie prístroje je fyzická osoba alebo právnická osoba, ktorá nevýherné hracie prístroje prevádzkuje.

     Predmetom dane sú hracie prístroje, ktoré sa spúšťajú alebo prevádzkujú za odplatu, pričom tieto hracie prístroje nevydávajú peňažnú výhru a sú prevádzkované v priestoroch prístupných verejnosti. Medzi tieto prístroje zaraďujeme:

· elektronické prístroje na počítačové hry,

· mechanické prístroje, elektronické prístroje, automaty a iné zariadenia na zábavné hry.

Základom dane je počet nevýherných hracích prístrojov.

Sadzba dane sa určí v slovenských korunách za jeden nevýherný hrací prístroj a kalendárny rok.

Daňová povinnosť vzniká dňom začatia prevádzkovania nevýherných hracích prístrojov a zaniká dňom ukončenia ich prevádzkovania.

Obec ustanoví všeobecne záväzným nariadením podrobnosti k dani za nevýherné hracie prístroje, najmä sadzbu dane, prípadne rôzne sadzby dane podľa určených kritérií, spôsob vyberania dane, rozsah a spôsob vedenia preukaznej evidencie na účely dane, jej náležitosti, podrobnosti a náležitosti oznamovacej povinnosti, spôsob identifikácie nevýherných hracích prístrojov, prípadné oslobodenia od dane alebo zníženia dane.

Daň za vjazd a zotrvanie motorového vozidla v historickej časti mesta

Daňovníkom dane za vjazd a zotrvanie motorového vozidla v historickej časti mesta je fyzická osoba alebo právnická osoba, ktorá je držiteľom motorového vozidla. Aj pri tejto dani právna úprava rozlišuje medzi daňovníkom a platiteľom dane. Platiteľom dane je vodič motorového vozidla, ktoré vojde a zdržuje sa v historickej časti mesta.

Predmetom dane je vjazd a zotrvanie motorového vozidla v historickej časti mesta. Predmetom dane však nie je vjazd a zotrvanie motorového vozidla v historickej časti mesta pri činnostiach spojených s ochranou zdravia, majetku a verejného poriadku.

Základom dane je počet dní vjazdu a zotrvania v historickej časti mesta.

Sadzba dane sa určí v slovenských korunách za motorové vozidlo a každý aj začatý deň vjazdu a zotrvania v historickej časti mesta. Sadzba dane sa môže určiť aj paušálnou sumou za vjazd motorovým vozidlom do historickej časti mesta bez ohľadu na počet dní zotrvania v tejto časti mesta.

Daňová povinnosť vzniká dňom vjazdu motorového vozidla do historickej časti mesta a zotrvania motorového vozidla v historickej časti mesta.

Obec ustanoví všeobecne záväzným nariadením podrobnosti k dani za vjazd a zotrvanie motorového vozidla v historickej časti mesta, najmä vymedzenie historickej časti, sadzbu dane, prípadne rôzne sadzby dane podľa určených kritérií a spôsob vyberania dane alebo určí paušálnu sumu dane a podmienky vyberania paušálnej dane (napr. pri pravidelnom alebo veľmi častom vstupe do historickej časti mesta), oznamovaciu povinnosť, prípadné oslobodenia od dane alebo zníženia dane.

Daň za jadrové zariadenie

Daňovníkom dane za jadrové zariadenie je prevádzkovateľ jadrového zariadenia.

Predmetom dane je umiestnenie jadrového zariadenia, v ktorom prebieha štiepna reakcia a vyrába sa elektrická energia, a to aj časť kalendárneho roka.

Základom dane je výmera zastavaného územia obce v m2, ktoré sa nachádza v oblasti ohrozenia jadrovým zariadením.

Sadzba dane je diferencovaná v závislosti od vzdialenosti obce od zdroja jadrového ohrozenia a je čiastočne rozdielna pre Mochovce a Jaslovské Bohunice.

Daňová povinnosť vzniká dňom začatia skúšobnej prevádzky jadrového zariadenia a zaniká dňom vyvezenia jadrového paliva z posledného reaktora jadrového zariadenia.

Obec ustanoví všeobecne záväzným nariadením podrobnosti k dani za jadrové zariadenie, najmä sadzbu dane, začlenenie obce do pásma rozhodujúceho pre určenie sadzby dane, podrobnosti a náležitosti oznamovacej povinnosti, prípadné oslobodenia od dane a podmienky uplatnenia oslobodenia od tejto dane.

Daň z motorových vozidiel

Daňovníkom dane z motorových vozidiel je fyzická osoba alebo právnická osoba alebo jej organizačná zložka zapísaná do obchodného registra, ktorá používa vozidlo na podnikanie.

     Predmetom dane je motorové vozidlo a prípojné vozidlo, ktoré možno zaradiť do kategórie vozidiel M, N a O38) a používa sa na podnikanie a

· má pridelené v Slovenskej republike evidenčné číslo, osobitné evidenčné číslo alebo zvláštne evidenčné číslo alebo

· nie je evidované v Slovenskej republike.

     Zákon od dane oslobodzuje:

· vozidlo používané vyšším územným celkom, do rozpočtu ktorého plynie daň z motorových vozidiel,

· vozidlo diplomatických misií a konzulárnych úradov, ak je zaručená vzájomnosť. 

     Okrem zákonného oslobodenia môže aj vyšší územný celok vo všeobecne záväznom nariadení podľa miestnych podmienok znížiť daň na vozidlo používané ako:

· vozidlo záchrannej zdravotnej služby, vozidlo banskej, horskej a leteckej záchrannej služby, vozidlo požiarnej ochrany,

· vozidlo pravidelnej autobusovej dopravy v rozsahu výkonu vo verejnom záujme,

· vozidlo evidované v Slovenskej republike, ktoré sa zdržiava počas celého zdaňovacieho obdobia mimo územia Slovenskej republiky,

· vozidlo, ktoré nevyužíva počas celého zdaňovacieho obdobia diaľnice, cesty I., II. a III. triedy a miestne komunikácie,

· vozidlo používané výhradne v poľnohospodárskej a lesnej výrobe, ktoré využíva pozemné komunikácie len na prejazd z jedného miesta mimo pozemných komunikácií na druhé miesto v rámci obhospodarovaného územia,

· vozidlo slúžiace na skúšobné alebo iné jazdy, ktoré má pridelené zvláštne evidenčné číslo,

· špeciálne vozidlo, ktoré je určené na vykonávanie špeciálnych činností a nie je určené na prepravu, u tohto vozidla sa môže sadzba dane znížiť o 30 % ročnej sadzby dane.

     Takto používané vozidlá môže vyšší územný celok vo všeobecne záväznom nariadení podľa miestnych podmienok aj oslobodiť od dane. Pokiaľ však vyšší územný celok oslobodí vozidlo pravidelnej autobusovej dopravy v rozsahu výkonu vo verejnom záujme od dane a ak sa takéto vozidlo použije v priebehu zdaňovacieho obdobia aj na podnikanie, daňovník zaplatí pomernú časť dane za dni používania vozidla na podnikanie na základe písomnej evidencie dní, v ktorých používal vozidlo na podnikanie. Pomernú časť dane musí zaplatiť najneskôr do 31. januára nasledujúceho zdaňovacieho obdobia.

Základom dane pri osobnom automobile je zdvihový objem motora v cm3 a pri úžitkovom vozidle a autobuse ich celková hmotnosť v tonách a počet náprav. Celková hmotnosť vozidla je súčet pohotovostnej a užitočnej hmotnosti. V návesových jazdných súpravách sa celkovou hmotnosťou jednotlivého vozidla rozumie numerický súčet hmotností pripadajúcich na jednotlivé nápravy.

Vyšší územný celok môže na svojom území zaviesť daň z motorových vozidiel všeobecne záväzným nariadením, v ktorom určí sadzby dane. Tieto daňové sadzby nesmú byť nižšie ako minimálne sadzby dane uvedené v prílohe č. 4 zákona. Sadzba dane sa určí pre:

· osobný automobil podľa zdvihového objemu motora v cm3 uvedeného v dokladoch vozidla,

· úžitkové vozidlo a autobus podľa celkovej hmotnosti a počtu náprav uvedených v dokladoch vozidla osobitne pre motorové vozidlo a osobitne pre prípojné vozidlo,

· vozidlo používané v rámci návesovej jazdnej súpravy (ťahač a náves) podľa celkovej hmotnosti a počtu náprav uvedených v dokladoch vozidla osobitne pre ťahač a osobitne pre náves.     Daňová povinnosť vzniká dňom začatia používania vozidla na podnikanie, a to aj vtedy, ak ide o vozidlo, ktoré nie je evidované v Slovenskej republike, ale je v Slovenskej republike používané na podnikanie.

     Daňová povinnosť zaniká dňom ukončenia používania vozidla na podnikanie.

Daňové konanie

Podstata a účel daňového konania 

Zo sémantického hľadiska možno pojmom konanie chápať určitý postup (proces) smerujúci k dosiahnutiu sledovaného cieľa. V prípade, že objektívne právo spája s uvedeným postupom právne dôsledky, hovoríme o právne relevantnom konaní. Takéto konanie má vyjadrovať postup príslušných orgánov štátu alebo územnej samosprávy, ktorého cieľom je vydávanie, preskúmavanie a prípadne aj nútený výkon individuálnych právnych aktov upravený procesno-právnymi normami.

     Konkrétne druhy právne relevantného konania považujeme za integrálnu súčasť významného spoločenského fenoménu, ktorý nazývame právny proces. V podobe právneho procesu ide o východiskový, zastrešujúci, zovšeobecňujúci a nadradený procesno-právny inštitút, ktorého súčasťou sú rôzne druhy právne relevantného konania príslušného orgánu štátu alebo územnej samosprávy. 

     Právny proces vo všeobecnosti charakterizujú tieto znaky:

· nerealizuje sa náhodilo, ale podľa vopred, právnymi normami určených pravidiel,

· je špecifickým spôsobom realizácie štátnej, resp. verejnej moci,

· treba ho skúmať vždy ako činnosť, ktorá prináša určitý právne relevantný výsledok,

· jeho právne relevantným výsledkom je určitá konkrétna forma rozhodnutia,

· pri jeho realizácii vznikajú právne vzťahy procesného charakteru,

· k vzniku procesných vzťahov dochádza vždy v spojení s realizáciou materiálnych právnych noriem a vzťahov.
     Význam konkrétneho druhu právneho procesu je determinovaný spoločenským záujmom na úprave určitého okruhu procesných vzťahov, predmetom konania a rozhodovania a kompetenciou príslušných orgánov.

      Tieto všeobecné charakteristické poznatky o právnom procese treba vzťahovať aj na jeho jednotlivé druhy, nevynímajúc z toho ani daňové konanie.

     Daňové konanie predstavuje osobitný právny inštitút daňového práva, ktorý bol zavedený v prvom rade v záujme realizácie materiálnych daňovo-právnych vzťahov. Toto konanie, rovnako v Čechách aj vymáhanie daňových nedoplatkov, resp. na Slovensku daňové exekučné konanie a ďalšie otázky týkajúce sa výkonu správy daní regulujú procesné normy daňového práva. Procesné daňovo-právne normy zakotvujú postup správcu dane alebo iného príslušného orgánu, daňových subjektov a ďalších osôb, ktorý smeruje ku vyrubeniu alebo určeniu dane (teda k vydaniu rozhodnutia) a k zaplateniu dane (toto vo všeobecnosti vystihuje podstatu daňového konania) a k jej prípadnému vymáhaniu formou daňovej exekúcie, pokiaľ daňový subjekt svoju daňovú povinnosť nesplnil riadne a včas (čo už na Slovensku súvisí s problematikou daňového exekučného konania ako samostatného druhu právneho procesu, resp. v Čechách s vymáhaním daňových nedoplatkov, ktoré sa považuje za súčasť daňového konania).

     Procesno-právne normy upravujú daňové konanie z hľadiska jeho podstaty
, základných zásad, procesných inštitútov atď. Uvedené právne normy platné na Slovensku však priamo nedefinujú účel daňového konania tak, ako to robí v Čechách základný procesný daňový predpis
. V súvislosti so zakotvením zásady úzkej súčinnosti správcu dane a účastníkov daňového konania vymedzuje cieľ tohto konania ako stanovenie a vybratie dane tak, aby neboli skrátené daňové príjmy.  

     Zastávame názor, že účel daňového konania možno vymedziť v dvojakom zmysle:

1. ako určenie, resp. vyrubenie dane na základe rozhodnutia správcu dane alebo iného príslušného orgánu;

2. ako vybratie dane tak, aby nedošlo ku zníženiu daňových príjmov verejných rozpočtov. Vybratie dane je podľa nášho názoru súčasne aj konečným cieľom daňového konania.

     Na daňové konanie môžeme nazerať ako na zákonom určený procesný postup príslušných orgánov (v prvom rade správcov dane) a účastníkov konania, ktorý sa vo vzťahu k iným druhom právneho procesu vyznačuje istými charakteristickými znakmi. Tieto znaky sú natoľko jedinečné, že umožňujú zdôvodnenie jeho samostatnej existencie popri iných druhoch právneho procesu. Daňové konanie je takto relatívne samostatným, osobitným a rovnocenným druhom právneho procesu. Daňové konanie v tomto smere predstavuje všeobecné označenie pre konanie, v ktorom sa v súlade s platným právnym stavom na Slovensku rozhoduje o právach a povinnostiach daňových subjektov. V uvedenom význame sme akcentovali podstatu daňového konania navonok, vo vzťahu k iným druhom právneho procesu.

     Podstata daňového konania sa však môže skúmať aj v opačnom smere. Daňové konanie je vnútorne zložitejším druhom právneho procesu, než sa na prvý pohľad môže zdať. V tejto orientácii možno skúmať daňové konanie:

· ako konanie, ktoré prebieha v určitej časovej a obsahovej postupnosti od svojho začatia až po zánik daňovej povinnosti. V tomto zmysle daňové konanie prechádza presne vymedzenou časovou a obsahovou postupnosťou. V rámci daňového konania možno z tohto pohľadu rozlišovať väčšie, relatívne samostatné časové a obsahové úseky, ktoré označujeme ako etapy daňového konania. Vo vzťahu k etapám daňového konania existuje ďalej možnosť vnútorne ich diferencovať na kratšie časové a obsahové intervaly. Pre tieto intervaly používame názov štádia daňového konania. 

          Daňové konanie sa dá rozčleniť na tieto etapy:

· prípravné konanie,
· vyrubovacie konanie,
· preskúmavacie konanie (pozri v ďalšej kapitole),
· vyberacie (inkasné) konanie.

     Niektorí autori členia daňové konanie iba na štádia daňového konania. Napríklad M. Bakeš v súčasnosti rozlišuje konanie prípravné, konanie vymeriavacie, konanie o opravných prostriedkoch, konanie inkasné a konanie vymáhacie
.
     Etapa daňového konania predstavuje procesný časový a obsahový úsek daňového konania, ktorý je prostredníctvom procesných úkonov ohraničený právne relevantnými skutočnosťami, ako je začiatok etapy a jej koniec. Etapa daňového konania vyjadruje súhrn činností a procesných úkonov správcu dane alebo iného príslušného orgánu v istom vymedzenom úseku daňového konania a v istej časovej a obsahovej postupnosti, pričom tieto činnosti a úkony majú relatívne rovnakú, príp. obdobnú podstatu a cieľ.

     Etapa tvorí relatívne samostatnú časť daňového konania. Zavŕšením jednej etapy daňové konanie nekončí, ale toto konanie prechádza do ďalšej etapy, príp. v konkrétnej daňovej veci sa niektorá z etáp ani nemusí uskutočniť. Napríklad po etape vyrubovacieho konania nenasleduje automaticky etapa preskúmavacieho konania, ale táto môže prerásť priamo do etapy vyberacieho konania. Obdobne etapa prípravného konania, pokiaľ daňový subjekt plní svoje povinnosti hmotno-právnej i procesno-právnej povahy, nie je nevyhnutnou súčasťou každého daňového konania.
     Spravidla až po skončení jednej etapy začína etapa ďalšia. Napríklad až po ukončení etapy vyrubovacieho konania nasleduje etapa vyberacieho konania, príp. v menšom množstve prípadov aj etapa preskúmavacieho konania, čo však nie je conditio sine qua non. Etapa preskúmacieho konania môže zasahovať do etapy vyberacieho konania. Toto platí pre prípad, že podanie opravného prostriedku nevyvoláva odkladné účinky. Pokiaľ by však podanému opravnému prostriedku priznával zákon odkladný účinok, potom by v skutočnosti etapa vyberacieho konania nasledovala až po ukončení etapy preskúmavacieho konania.
     Štádium daňového konania tvorí konkrétny časový interval etapy daňového konania, ktorý možno obsahovo charakterizovať, avšak nemusí byť nevyhnutne ohraničený určitými procesnými úkonmi s logickou a obsahovou nadväznosťou. Napríklad v rámci etapy prípravného konania môžu v konkrétnom daňovo-právnom vzťahu vystupovať viaceré štádia prípravného konania, napríklad plnenie registračnej povinnosti daňového subjektu, uloženie pokuty, pozastavenie činnosti, alt. splnenie registračnej povinnosti - vydanie osvedčenia o registrácií a pod. V etape vyrubovacieho konania pôjde napríklad o tieto štádia daňového konania, ako je podanie daňového priznania, vytýkacie konanie,  vyrubenie dane a pod.
     Rôzne etapy daňového konania sú, pokiaľ ide o ich začatie, ovládané rôznymi zásadami konania. Ak je napríklad vyrubovacie konanie začaté tým, že daňovník podá daňové priznanie, to ešte neznamená, že jeho podanie má právne účinky pre začatie vyberacieho konania alebo pre začatie etapy preskúmavacieho konania. Možno to však aj významovo obrátiť. Skutočnosť, že daňový subjekt podal žiadosť o odpustenie zmeškania lehoty, čím sa vlastne začalo relatívne samostatné, autonómne, osobitné konanie v konkrétnej daňovej veci, o ktorej už začalo daňové konanie na základe iného, skoršieho podania daňového subjektu má právne účinky výlučne vo vzťahu ku konaniu o odpustenie zmeškania lehoty. V tomto konaní správca dane vydáva procesné rozhodnutie, proti ktorému už nie je prípustný opravný prostriedok; rozhodnutie správcu dane je teda konečné. To však ešte neznamená ukončenie daňového konania v konkrétnej daňovej veci, ale iba ukončenie konania o odpustenie zmeškania lehoty. Dokonca sa ešte nemusela ukončiť ani žiadna etapa daňového konania
.   

Prípravné konanie
Prvou etapou daňového konania je prípravné konanie. Táto etapa začína plnením registračnej a oznamovacej povinnosti daňového subjektu a končí spravidla vydaním osvedčenia správcu dane o registrácii. 
     V prípravnom konaní sa plnia predpoklady pre etapu vyrubovacieho konania. Tomu je prispôsobená aj skladba procesných úkonov a činností, ktoré správca dane v tejto etape uskutočňuje, ako sú registračná a oznamovacia povinnosť daňových subjektov, súčinnosť tretích osôb, vyhľadávacia činnosť, ukladanie pokút, uloženie záznamovej povinnosti, pozastavenie činnosti a pod. Niektoré z nich svojou podstatou a charakterom prerastajú do osobitných druhov daňového konania (napríklad konanie o uloženie pokuty, konanie o pozastavenie činnosti, konanie o uloženie záznamovej povinnosti a pod.). Okrem toho tieto osobitné druhy daňového konania môžu svojim funkčným mechanizmom zasahovať, resp. sa týkať aj iných etáp daňového konania, než je samotná etapa prípravného konania.

Vyrubovacie (vymeriavacie) konanie 

Vyrubovacie (vymeriavacie) konanie predstavuje vlastnú podstatu daňového konania. Táto etapa daňového konania začína momentom vzniku daňovej povinnosti. Procesnou formou, ktorou sa vyrubovacie konanie iniciuje je buď podanie daňového priznania alebo hlásenia alebo - v prípade uplatnenia zásady oficiality – najčastejšie výzva správcu dane alebo iného príslušného orgánu na takéto podanie.

     Podstatnou okolnosťou, ktorá ovplyvňuje vyrubovacie konanie je vznik daňovej povinnosti. Ide o hmotno-právnu skutočnosť, ktorá však vyvoláva účinky procesno-právneho charakteru.

     Etapa vyrubovacieho konania končí vydaním rozhodnutia, ktorým sa určuje daňová povinnosť. 

     Súčasťou vyrubovacieho konania je aj štádium vytýkacieho konania, ktoré sa uskutočňuje vtedy, ak vzniknú pochybnosti o správnosti, pravdivosti a úplnosti daňového priznania alebo hlásenia a dokladov predložených daňovníkom. V uvedenom význame treba ponímať vytýkacie konanie ako súčasť procesného postupu správcu dane v rámci vyrubovacieho konania, ktorý môže, ale nemusí mať nevyhnutne svoje uplatnenie v konkrétnom daňovom konaní.

          Okrem vytýkacieho konania patria medzi základné štádia vyrubovacieho konania aj:

· podanie daňového priznania alebo hlásenia,

· podanie opravného a dodatočného daňového priznania alebo hlásenia,

· určenie dane v prípade nepodania daňového priznania alebo hlásenia,

· určenie dane v prípade podania opravného a dodatočného daňového priznania alebo hlásenia,

· vyrubenie dane a rozdielu dane.

Vyberacie (inkasné) konanie
Zmyslom, resp. účelom vyberacieho (inkasného) konania je riadne a včasné vybratie daní. V tejto etape dochádza teda v prvom rade k realizácii daňových povinností. S platením daní je však spojený celý rad procesných inštitútov a úkonov správcu dane, z ktorých viaceré prerastajú do osobitných druhov daňového konania.

     Do tejto etapy daňového konania možno zaradiť najmä také štádia daňového konania, ako je platenie daní a daňových sankcií, evidencia a zaúčtovanie daní, vyzývacie konanie, odklad platenia dane a povolenie splátok, vrátenie daňového preplatku, odpustenie, príp. odpísanie daňového nedoplatku, zabezpečenie dane a pod.
     Daňová povinnosť v zmysle zákona vzniká okamihom, kedy nastali skutočnosti zakladajúce daňovú povinnosť podľa zákona alebo osobitných predpisov. Tým sú určené časové a materiálne predpoklady pre jej hmotno-právne i procesno-právne uplatňovanie, vzhľadom na právne účinky, ktoré sú spojené so vznikom daňovej povinnosti (napríklad začiatok plynutia lehôt).
     Ak cieľom a účelom daňového konania je správne určenie a vyrubenie dane, potom je riadne a včasné vybratie dane zavŕšením tohto úsilia správcu dane. 

     V súvislosti s problematikou platenia daní treba rozlišovať:
· formu platenia daní (bezhotovostné platenie, platenie v hotovosti, platenie kolkovými známkami atď.),

· spôsob platenia daní (jednorázové vyrovnanie daňovej povinnosti, preddavky na daň a pod.),

· spôsob vyberania daní (zrážkou u zdroja príjmu alebo platenie dane niektorou formou),

· moment realizácie platby (deň platby).

· ako konanie, ktoré sa môže prezentovať vo forme viacerých osobitných druhov. V tomto chápaní za základ jeho diferenciácie treba brať najmä osobitosť predmetu daňového konania. Bez ohľadu na počet týchto osobitných druhov však nepôjde o prielom, resp. zásah do chápania daňového konania ako jednotného konania; stále sa bude jednať o daňové konanie týkajúce sa jednej a tej istej daňovej veci. Daňovou vecou pritom chápeme jednu daňovú povinnosť týkajúcu sa jedného daňového subjektu, pri jednej dani a za jedno zdaňovacie obdobie. Možno konštatovať, že v uvedenom ponímaní sa daňové konanie navonok prezentuje ako jednotný celok.

     Daňové konanie, ktoré sa vzťahuje na konkrétnu daňovú vec môže pozostávať z viacerých osobitných druhov, ktoré sa môžu uskutočňovať aj paralelne v tom istom čase. Napríklad v rámci etapy vyberacieho konania môžu ako osobitné druhy prebiehať súbežne konanie o odklad platenia dane, konanie o odpustenie daňového nedoplatku a pod.

     Osobitné druhy daňového konania pozostávajú a súčasne sú vytvárané zo súhrnu konkrétnych procesných úkonov správcu dane v rámci jeho rozhodovacej činnosti, ktoré vedú k vydaniu rozhodnutia v určitej daňovej veci.
     K tomu, aby sme o súhrne určitých procesných úkonov a postupe správcu dane pri ich realizácii mohli konštatovať, že vytvárajú osobitný druh daňového konania musia byť splnené tieto podmienky:
1. v osobitnom druhu daňového konania sa rozhoduje o právach a povinnostiach daňových subjektov;

2. osobitný druh daňového konania je špecifikovaný osobitným predmetom konania;

3. existencia príslušnej formy iniciatívy správcu dane alebo daňového subjektu, ktorá spôsobuje procesno-právne účinky začatia konania;

4. musí byť o nich vydané rozhodnutie.

     Podľa slovenských daňových predpisov možno rozlišovať viacero osobitných druhov daňového konania, je ako konanie 
· o predĺženie lehoty a o odpustenie zmeškania lehoty, 
· o zabezpečenie a prepadnutie tovaru a veci, 
· o uloženie pokuty,
· o vyrubenie sankčného úroku,

· o pozastavenie činnosti,
· o uloženie záznamovej povinnosti,

· o odklad platenia dane a o povolenie splátok,

· o vrátenie daňového preplatku,
· o odpustenie daňového nedoplatku,

· o odpísanie daňového nedoplatku,

· o zabezpečenie úhrady na nesplatnú alebo nevyrubenú daň,
· o zabezpečenie daňového nedoplatku, resp. daňovej pohľadávky
.
     Okrem toho, čo bolo uvedené doposiaľ, možno daňové konanie charakterizovať aj ďalšími znakmi:

· okruh subjektov, ktoré sú oprávnené uskutočňovať daňové konanie je pomerne úzky. Podľa súčasného právneho stavu tak môže konať iba správca dane a ďalej iné príslušné orgány (napríklad na Slovensku daňové riaditeľstvo, v Čechách napríklad finančné riaditeľstvá);

· príslušný orgán rozhoduje v konaní o konkrétnych právnych pomeroch účastníkov konania alebo o právach a povinnostiach daňových subjektov, ktoré vyplývajú z hmotno-právnych ustanovení daňových predpisov, príp. aj z procesno-právnych noriem;

· daňové subjekty majú na základe daňovo-právnych noriem určité oprávnenia, ktoré sú zamerané na ochranu ich práv a právom chránených záujmov (napríklad môžu nazerať do tzv. daňových spisov, dať sa v konaní zastupovať, žiadať o vrátenie dane a pod.);

· konanie prebieha v určitých, normami daňového práva procesného vymedzených procesných formách, ako je napríklad začatie konania, podanie daňového priznania, hlásenia, vyúčtovania alebo prehľadu na predpísaných tlačivách, splnenie registračnej a oznamovacej povinnosti na predpísanom tlačive a pod.;

· výsledkom konania je daňové rozhodnutie ako individuálny daňovo-právny akt. Týmto rozhodnutím sa zakladajú, menia alebo rušia konkrétne právne pomery daňových subjektov alebo deklaruje existencia určitého práva alebo určitej povinnosti týchto subjektov;

· daňové konanie treba prezentovať a chápať ako jednoliaty a jednotný celok; stále ide o jedno a to isté daňové konanie, a to aj napriek existencii viacerých osobitných druhov a členenia daňového konania na etapy a štádia. V tomto zmysle možno hovoriť o uplatňovaní princípu jednotnosti daňového konania. Princíp jednotnosti nie je v právnej úprave expressis verbis vyjadrený. To však nebráni tomu, aby sme ho považovali za určujúci princíp charakterizujúci celkovú právnu povahu daňového konania. 
     Daňové konanie možno vymedziť ako postup správcu dane alebo iného príslušného orgánu, daňových subjektov a tretích osôb zúčastnených na konaní pri vydávaní, preskúmavaní a realizácii individuálnych daňovo-právnych aktov, ktorý upravujú procesné daňovo-právne normy. Uvedená charakteristika daňového konania je determinovaná pravidlami procedurálneho postupu, ktorého konečným zmyslom a cieľom je riadne a včasné vybratie daní. 

     Základný procesný daňový predpis platný na Slovensku okrem daňového konania upravuje ako samostatný procesný inštitút aj daňové exekučné konanie. Zákon jasne a jednoznačne rozlišuje medzi daňovým konaním a daňovým exekučným konaním, čoho dôkazom je aj ich samostatné legálne vymedzenie
. V tejto súvislosti treba povedať, že právna úprava daňového konania platná v Čechách takéto rozdiely nerobí a ako súčasť daňového konania pozná inštitút vymáhania daňových nedoplatkov, t.j. vymáhacie konanie.

     Daňové konanie a daňové exekučné konanie sú dva relatívne samostatné a rovnocenné druhy právneho procesu. Daňové konanie a daňové exekučné konanie sú súčasne dve relatívne samostatné časti výkonu správy daní. Ich vzájomný pomer vyplýva najmä z rôznosti cieľov, ktoré sa v nich majú dosiahnuť. Kým v daňovom konaní sa rozhoduje o právach a povinnostiach daňových subjektov, v daňovom exekučnom konaní ide o to, aby konkrétna daňová, príp. iná povinnosť bola vynútená v prípade, že nebola splnená dobrovoľne.
     Daňové exekučné konanie chápe zákon ako konanie, v ktorom správca dane z úradnej moci vymáha daňový nedoplatok, peňažné plnenie uložené rozhodnutím, exekučné náklady a hotové výdavky. 

     Daňové exekučné konanie môže vykonávať iba správca dane a vždy sa vykonáva z úradnej moci.

     Daňové konanie bolo až do roku 1993, vzhľadom na vtedajší právny stav, ponímané ako osobitný druh správneho konania. Od 1. januára 1993 sa však na daňové konanie už nevzťahujú predpisy správneho práva
.

     V každodennej daňovej praxi však treba odlišovať nemožnosť použiť pre daňové konanie ustanovenia zákonov upravujúcich správne konanie od aplikácie ustanovení týchto zákonov správcom dane v súvislosti s rozhodovaním o konkrétnej daňovej veci. V tomto smere chceme zvýrazniť, že v rámci práve prebiehajúceho daňového konania týkajúceho sa konkrétnej daňovej veci môže správca dane pôsobiť súčasne ako správny orgán a konať podľa ustanovení zákonov upravujúcich správne konanie, príp. iných administratívno-právnych noriem. Znamená to, že správca dane môže súbežne vykonávať daňové konanie i správne konanie, ktoré má vzťah ku konkrétnej daňovej veci.

Princípy a zásady daňového konania

Tvorba a realizácia práva sa realizuje na základe určitých princípov, resp. zásad, ktoré charakterizujú základ práva, jeho obsah, premietajú sa nielen do právotvornej činnosti štátu, ale i do roviny realizačnej a právno-aplikačnej. V právnej vede sú považované za abstraktné právne pravidlá, ktoré majú rozdielny charakter
.

     Všeobecne sa uznáva, že termíny princíp a zásada nie sú synonymné pojmy. Medzi týmito pojmami existujú dosť výrazné rozdiely. Rozdiely sa týkajú podstaty týchto pojmov,  ich vonkajších prejavov, právneho zakotvenia, používania v jednotlivých disciplínach právnej vedy a pod. Pokiaľ ide o chápanie pojmu princíp, v literatúre sa objavujú názory, že princíp je vedúca idea, ktorá platí bezo zvyšku, nepripúšťa výnimku, a má preto absolútne určenie
. V tomto význame autor nepriamo zdôrazňuje najmä abstraktnosť ponímania princípov.

     Pokiaľ ide o poňatie zásady, jednotlivé zásady sú skôr viazané na konkrétnosť určitých spoločenských javov, ich poznateľnosť, relatívnu stabilitu v uplatňovaní, pripúšťanie výnimiek zo svojej aplikácie a pod. Zásady majú podľa našej mienky priamu väzbu na procesno-právne uplatňovanie.  

     Daňové konanie sa uskutočňuje na podklade istých ideí, ktoré zákonodarca priamym zakotvením do textu príslušnej daňovo-právnej normy povýšil na úroveň zásad daňového konania. Týmto spôsobom získavajú uvedené idey právnu záväznosť a všetky subjekty daňového konania sú povinné ich v konaní dodržiavať. To však nevylučuje, aby charakter zásad daňového konania nemali aj také vedúce myšlienky, ktoré síce pod týmto označením nie sú priamo v zákone uvedené, avšak na ich existenciu a nutnosť uplatňovania nepriamo poukazuje text príslušnej daňovo-právnej normy. 

     Zásady daňového konania možno považovať za určité interpretačné pravidlá, z ktorých je nutné vychádzať pri realizácii a aplikácii jednotlivých ustanovení právnych predpisov z oblasti daňového práva. Tieto zásady označuje zákonodarca ako základné zásady daňového konania. Z toho nepriamo vyplýva, že zákon súčasne pripúšťa existenciu ďalších zásad, ktoré nie sú v zákone formulované v rámci základných zásad.

     Zásady daňového konania môžeme charakterizovať ako pravidlá, podľa ktorých sú v daňovom konaní povinní postupovať správca dane alebo iné príslušné orgány, daňové subjekty a tretie osoby a ktoré majú podstatný vplyv na začatie a priebeh daňového konania a na rozhodnutie príslušného orgánu. Sú to vedúce myšlienky, ktoré sú pre daňové konanie záväzné, určujúce a nezastupiteľné.
Vychádzajúc z toho, že princíp chápeme ako vedúcu ideu, ktorá má absolútne určenie a nepripúšťa výnimku, súčasná konštrukcia daňového konania umožňuje konštatovať, že poznáme tieto dva princípy daňového konania:

· princíp zákonnosti (legality) a

· princíp jednotnosti.
1. Princíp zákonnosti (legality)

Princíp zákonnosti (legality) je imanentnou súčasťou celého daňového konania a jeho jednotlivých etáp a štádií. 

     Legalita v najširšom zmysle slova vyjadruje, že existujú určité pravidlá správania, ktoré sú implementované v právnych normách, a že konanie všetkých subjektov v danom štáte je v súlade s týmito pravidlami. Vychádzajúc z odlíšenia pojmov „princíp“ a „zásada“ je potrebné legalitu ako všeobecné pravidlo, ktoré sa v právnom štáte bezvýhradne uplatňuje vo všetkých jeho sférach a oblastiach, pojmovo označovať a chápať ako princíp. Zo zákonnosti neexistuje v činnosti štátnych orgánov, ani orgánov verejnej správy výnimka, teda tieto orgány sú vždy povinné konať v súlade so všeobecne záväznými právnymi predpismi, a ak tak nekonajú, existuje mechanizmus nápravy tohto konania. 
     Princíp zákonnosti svojou podstatou, významom i dosahom presahuje rámec základných zásad daňového konania. Zákonnosť treba ponímať ako imanentnú súčasť ústavnosti a ako jeden z najvýznamnejších princípov právneho štátu a záruku rozvoja demokracie. Od uplatňovania tohto princípu závisí celkový procesný profil daňového konania. 

     V daňovom konaní sa princíp zákonnosti prezentuje v prvom rade tým, že v konaní sa postupuje v súlade so všeobecne záväznými právnymi predpismi, ktoré sa na konkrétnu daňovú vec vzťahujú. Týmito predpismi nie sú len procesno-právne úpravy regulujúce daňové konanie, ale aj tie právne predpisy, ktoré obsahujú ustanovenia hmotno-právnej povahy.

     Súčasťou princípu zákonnosti je však i povinnosť ochrany záujmov štátu a obcí a dbanie na zachovávanie práv a právom chránených záujmov daňových subjektov a ostatných osôb, ktoré sa na daňovom konaní zúčastňujú. 

     V uplatňovaní princípu zákonnosti je možné vidieť jednu zo záruk dodržiavania zákonnosti v oblasti štátnej daňovej správy i územnej samosprávy.

     Skutočnosť, že správca dane má zo zákona povinnosť dbať na zachovávanie práv a právom chránených záujmov daňových subjektov a ďalších osôb zúčastnených na daňovom konaní nie je v žiadnom rozpore s jeho povinnosťou chrániť záujmy štátu alebo obcí. Je prirodzené, že záujmy štátu v prvom rade, ale aj záujmy územnej samosprávy sú nadradené právam a záujmom daňových subjektov, a to i keď sú chránené právom. Je to dané spoločenským charakterom vzťahov, ktoré normy daňového práva upravujú, a do ktorých sa premietajú predovšetkým fiskálne hľadiská. Povinnosť chrániť záujmy štátu a obcí je potrebné vnímať v kontexte ekonomických súvislostí. Daňové subjekty majú v daňovom konaní presne opačný ekonomický záujem ako správca dane. Štát sa bude vždy snažiť, aby vybraná daň, predstavujúca jeho príjem, bola čo najvyššia, zatiaľ čo daňové subjekty budú mať vždy snahu, aby odvedená daň, ktorá je ich výdavkom v ekonomickom slova zmysle, bola čo najnižšia. Ak sa má podľa zákona poskytovať ochrana dvom na prvý pohľad protichodným záujmom, jej obsah nemôže byť zhodný, najmä vzhľadom na skutočnosť, že záujmy štátu sú v zásade nadradené záujmom fyzických osôb a právnických osôb.  
     Vo všeobecnosti platí, že právny poriadok okrem zakotvenia subjektívnych práv poskytuje príslušným daňovým subjektom aj ochranu pre ich niektoré záujmy. Musí však ísť o právom chránené záujmy, ktorými treba rozumieť iba také záujmy, ktorým daňovo-právne normy poskytujú osobitnú ochranu. Ako príklad nech poslúži ustanovenie týkajúce sa delegovania miestnej príslušnosti na správu dane na iného správcu dane (aj na návrh daňového subjektu), ďalej možnosť svedka odoprieť výpoveď, ustanovenie týkajúce sa vylúčenia zástupcu zo zastupovania v prípade stretu so záujmami iných daňových subjektov atď. Právom chránené záujmy však treba odlišovať od skutočných (faktických) záujmov daňového subjektu, ktorému právo takúto ochranu neposkytuje. Pokiaľ teda určitý záujem daňového subjektu nie je právom chránený, správca dane nemôže v daňovom konaní o ňom rozhodnúť. Ako príklad faktického záujmu, ktorý nie je chránený právom nech poslúži záujem daňového subjektu zaplatiť čo najnižšiu daň.

2. Princíp jednotnosti

Daňové konanie týkajúce sa jednej daňovej veci môže pozostávať z viacerých druhov, ktoré môžu prebiehať v tom istom čase aj paralelne vedľa seba. Napríklad to platí v prípade, že podanie odvolania nemá odkladný účinok. To znamená, že daňový subjekt, ktorému rozhodnutie v určitej daňovej veci ukladá realizovať istú povinnosť, musí túto povinnosť aj splniť. Takto vedľa seba a nezávisle na sebe môže prebiehať napríklad odvolacie konanie (ako druh preskúmavacieho konania) a vyberacie konanie. Navyše v rámci vyberacieho konania sa môžu ako osobitné druhy daňového konania uskutočňovať súbežne konanie o odklad platenia dane, konanie o odpustenie daňového nedoplatku a pod. Uvedené platí aj pre iné etapy daňového konania. Čo je však dôležité, stále ide o jedno a to isté daňové konanie týkajúce sa jednej daňovej veci. Pre daňové konanie je takto príznačné uplatňovanie princípu jednotnosti daňového konania. 

     Zmyslom uvedeného princípu je vyjadriť skutočnosť, že daňové konanie je potrebné považovať za jeden celok. To znamená, že jednotlivé jeho etapy a štádiá na seba plynulo nadväzujú a spájajú sa v jedno spoločné konanie. Jednotnosť daňového konania teda nenarušuje ani existencia viacerých osobitných druhov daňového konania.

Pokiaľ ide o problematiku zásad daňového konania, už sme konštatovali, že právna úprava priamo zakotvuje základné zásady daňového konania a okrem toho možno z textu daňového zákonodarstva vyvodiť existenciu ďalších zásad daňového konania.

     Základné zásady daňového konania sú v zákone vymedzené veľmi všeobecne. Týmto konštatovaním im však nechceme uprieť konkrétny obsah, zmysel a účel, pretože právna úprava daňového konania prostredníctvom ďalších ustanovení tieto zásady podrobne špecifikuje.

      Medzi základné zásady daňového konania patrí:
· zásada úzkej súčinnosti správcu dane a účastníkov konania,
· zásada voľného hodnotenia dôkazov,
· zásada neverejnosti,
· zásada oficiality a dispozičná zásada,
· zásada neformálnosti,

· zásada rovnosti procesného postavenia daňových subjektov.

     Pokiaľ ide o ďalšie zásady daňového konania, k ním patrí najmä:

· zásada dvojinštančnosti (dvojstupňového konania),
· zásada písomnosti,
· zásada zachovania daňového tajomstva (táto zásada pod názvom zásada zachovania mlčanlivosti je v Čechách zaradená medzi základné zásady daňového konania),

· zásada presného a úplného zistenia skutkového stavu.
3. Zásada úzkej súčinnosti správcu dane a účastníkov konania  

V zásade úzkej súčinnosti správcu dane a účastníkov konania je vyjadrená predovšetkým povinnosť správcu dane alebo iného príslušného orgánu postupovať v konaní v úzkej súčinnosti s daňovými subjektmi. Okrem toho zahrňuje aj taký významný atribút daňového konania, ako je predchádzať nadmernému zaťažovaniu daňových subjektov, s čím súvisí i rýchlosť a hospodárnosť konania. 

     Súčasťou uvedenej zásady je aj procesné právo daňového subjektu a tiež jeho procesná povinnosť úzko spolupracovať so správcom dane, a to pri zisťovaní podkladov pre rozhodnutie. Do rámca zásady úzkej súčinnosti správcu dane a účastníkov konania zapadá aj dobrovoľnosť účasti daňových subjektov na spolupráci so správcom dane. Z tejto zásady však nevyplýva pre správcu dane povinnosť poskytovať daňovému subjektu poučenie, ktoré je nad rozsah účelu zákona.

     Uplatňovanie uvedenej zásady v daňovom konaní je v daňových predpisoch konkretizované na viacerých miestach, v prvom rade pri povinnosti úzkej súčinnosti tretích osôb v rozsahu a spôsobom, ktorý ustanovuje zákon, ďalej pri nevyhnutnej účasti zastúpeného daňového subjektu v konaní na návrh správcu dane, pri súčinnosti pri daňovej kontrole a pod.  

4. Zásada voľného hodnotenia dôkazov

Zásada voľného hodnotenia dôkazov znamená, že správca dane hodnotí dôkazy podľa svojej úvahy. Nejde však o žiadnu ľubovôľu správcu dane pri rozhodovaní. Hodnotenie dôkazov, aj keď je vecou úvahy správcu dane, musí zabezpečiť pravdivé, presné a úplné zistenie skutkového stavu veci. Správca dane pritom hodnotí každý dôkaz samostatne a potom všetky vykonané dôkazy vo vzájomnej súvislosti. Pri svojom rozhodovaní musí prihliadať na všetko, čo v daňovom konaní vyšlo najavo.

     Dôvody uplatňovania tejto zásady v daňovom konaní spočívajú v rozmanitosti daňového konania a dôkazov v ňom uplatnených. V daňovom konaní môže vzniknúť nekonečné množstvo procesných situácii, vyskytovať sa kvantum rôznych dôkazov, pričom zákon dáva správcovi dane plnú možnosť zohľadniť všetky okolnosti, ktoré boli zistené v konkrétnom konaní. 

     Hodnotenie dôkazov je zložitá myšlienková činnosť správcu dane. Správcovi dane vyplýva povinnosť hodnotiť každý dôkaz. Je neprípustné neprihliadnuť a priori na určitý vykonaný dôkaz bez toho, aby bol tento vyhodnotený. Výsledkom takéhoto vyhodnotenia pritom samozrejme môže byť aj skutočnosť, že pre konkrétne daňové konanie je vykonaný dôkaz irelevantný a preto nebol správcom dane braný do úvahy. 

     Voľné zhodnotenie výsledkov vykonaného dokazovania, ktoré má vplyv na presné a úplné zistenie skutkového stavu správca dane realizuje spravidla na záver daňového konania. Vykonané dôkazy hodnotí predovšetkým z hľadiska ich pravdivosti a preukaznej hodnoty. Vzhľadom na to, že zákon neurčuje správcovi dane, ako má jednotlivé dôkazy hodnotiť z hľadiska ich pravdivosti, ich hodnotenie a s tým súvisiaci postup sa označuje ako „voľné“. Táto tzv. voľnosť zo strany správcu dane však nie je neobmedzená. Obmedzuje ju v prvom rade vo všeobecnej rovine samotný zákon, a okrem toho sú v právnych normách zakotvené prípady, kedy voľné hodnotenie dôkazov zo strany správcu dane nie je možné, napríklad v prípade hodnotenia verejných listín, všeobecne známych skutočností alebo skutočností známych správcovi dane z jeho činnosti (úradné notoriety). Tieto skutočnosti sa ani nedokazujú.     

5. Zásada neverejnosti

Zásada neverejnosti konania má vyjadriť skutočnosť, že daňové konanie je vždy neverejné. Na Slovensku však zákon pripúšťa, aby v niektorých prípadoch mohla byť zabezpečená jeho verejnosť vo vzťahu k úkonom, ktorých povaha neverejnosť neumožňuje, resp. je tu verejný záujem o publicitu. V tomto smere je zásada neverejnosti daňového konania narušená najmä v týchto prípadoch:

· zverejňovaním zoznamu daňových dlžníkov,

· zverejňovaním zoznamov daňových subjektov, ktorým bol povolený odklad platenia dane alebo povolené platenie dane v splátkach,

· zverejňovaním zoznamu daňových subjektov, ktorým boli povolené daňové úľavy,
· zverejňovaním zoznamu daňových dlžníkov, ktorým bol daňový nedoplatok celkom alebo sčasti odpustený,

· zverejňovaním zoznamu daňových subjektov registrovaných pre daň z pridanej hodnoty a pre spotrebné dane,

· zverejňovaním údajov o spáchaní daňového trestného činu, o ktorom bolo právoplatne rozhodnuté a odsúdenie nebolo zahladené, 
· oznámením v zákone uvedených údajov o inom daňovom subjekte (napríklad či iný daňový subjekt je registrovaný a pod.).      

     Uvedené zoznamy sa zverejňujú na internetovej stránke daňového riaditeľstva, na internetovej stránke colného riaditeľstva obvyklým spôsobom alebo na mieste obvyklom pre oznamovanie informácií daňovým subjektom týmito orgánmi a správcom dane.

     Aj v Čechách zákon do istej miery obsahuje ustanovenia, ktoré sú výnimkou zo zásady neverejnosti daňového konania. Napríklad zamestnanci správcu dane sú oprávnení uverejniť zoznam platiteľov dane z pridanej hodnoty a spotrebných daní, prevádzkovateľov daňových skladov, oprávnených príjemcov a užívateľov. 

     Neverejnosť daňového konania vyplýva predovšetkým z toho, že sa ňou zaručuje nezneužitie informácií o majetkových pomeroch, obchodných aktivitách a pod. daňových subjektov zo strany nepovolaných osôb, resp. sa tým predchádza možnosti takéhoto zneužitia. Neverejnosť treba teda chápať ako jeden z prostriedkov právnej ochrany daňových subjektov. V tomto smere uvedená zásada veľmi úzko súvisí so zásadou zachovania daňového tajomstva. 
6. Zásada oficiality a dispozičná zásada

Podstata zásady oficiality spočíva v tom, že správca dane alebo iný príslušný orgán začne konanie aj z vlastného podnetu, a to vtedy, ak sú splnené zákonné podmienky na vznik alebo existenciu daňovej pohľadávky. Toto platí aj za predpokladu, že daňový subjekt buď nesplnil vôbec alebo riadne svoju daňovú alebo inú povinnosť.  

     Zmyslom uvedenej zásady je vymedziť spôsob a mieru vplyvu správcu dane na začatie, priebeh a výsledok daňového konania. Jej uplatnenie v daňovom konaní sa zvykne zužovať iba na okamih začatia konania zo strany správcu dane. Tento skreslený pohľad má svoje korene v tom, že oficialita vyjadruje aktivitu správcu dane smerujúcu k daňovému subjektu, príp. vo výnimočných, avšak reálnych prípadoch, aj voči inému správcovi dane. 

     Oficialita ako jedna zo zásad daňového konania však platí pre celé daňové konanie, nielen pre jeho začatie. Jedným z najvýznamnejších procesno-právnych účinkov začatia daňového konania je povinnosť správcu dane uskutočniť daňové konanie, teda vykonať z vlastného podnetu jednotlivé úkony v daňovom konaní priamo zo zákona, alebo ak sú splnené zákonné podmienky. V tejto povinnosti správcu dane nachádza zásada oficiality svoje zákonné vyjadrenie v priebehu daňového konania.

     Prejavy uplatnenia zásady oficiality v priebehu daňového konania sú rôzne. Všeobecne platí, že pokiaľ je daňový subjekt nečinný, nekoná, resp. nespráva sa podľa jednotlivých ustanovení zákona, ktoré mu stanovujú splnenie určitej povinnosti, potom má správca dane povinnosť z vlastného podnetu robiť úkony smerujúce k vyrubeniu dane, jej účtovaniu, vymáhaniu a pod. V konkrétnych procesno-právnych situáciách sa oficialita prejaví v zákonom predvídaných prípadoch. Napríklad z úradnej moci, a to neodkladne, koná správca dane, ak daňový subjekt nesplní svoju registračnú alebo oznamovaciu povinnosť; urobí tak po zistení skutočností odôvodňujúcich takýto postup. Zásada oficiality v spojení so zásadou presného a úplného zistenia skutkového stavu je významná aj vo vzťahu k dokazovaniu v daňovom konaní, kedy je správca dane povinný bez ohľadu na návrhy daňových subjektov zabezpečiť a vykonať dôkazy v rozsahu potrebnom na rozhodnutie. Správca dane dbá, aby skutočnosti rozhodujúce pre správne určenie daňovej povinnosti boli zistené čo najúplnejšie, a nie je pritom viazaný iba návrhmi daňových subjektov. Správca dane má ďalej možnosť určiť daň podľa pomôcok, ktoré má k dispozícii, ak nebolo podané daňové priznanie alebo hlásenie včas alebo vôbec, atď.
     Vo vzťahu k výsledku daňového konania sa zásada oficiality prejavuje v povinnosti správcu dane vydať meritórne rozhodnutie vo veci alebo konanie zastaviť. Nesplnenie ani jednej z týchto možností znamená, že daňové konanie stále pokračuje. Práve povinnosť správcu dane zastaviť daňové konanie v prípadoch stanovených zákonom je jedným z najvýraznejších prejavov uplatnenia zásady oficiality.

     Na oficialitu ako jednu zo zásad daňového konania však možno nazerať aj z iného uhla pohľadu. Oficialita sa v daňovej praxi prejavuje aj v prospech daňových subjektov, nielen ako nástroj, ktorý správca dane využíva na presadenie a ochranu svojich záujmov. Napríklad správca dane môže i z vlastného podnetu predĺžiť daňovníkovi lehotu na podanie daňového priznania alebo hlásenia, a to najviac o 3 mesiace. Správca dane tak má možnosť zo zákona predchádzať potenciálnym i skutočným tvrdostiam zákona voči daňovému subjektu.

     Zásada oficiality má svoje uplatnenie i voči samotným zamestnancom správcu dane. Napríklad priamo nadriadený vedúci zamestnanec správcu dane rozhodne aj z vlastného podnetu o vylúčení zamestnanca správcu dane z konania, ak má pochybnosti o jeho nezaujatosti.

     Z toho, čo bolo uvedené rezonuje, že oficialita ako jedna z dominantných zásad daňového konania sa uplatňuje alternatívne:

· priamo zo zákona (napríklad pri zastavení daňového konania),

· po splnení určitých, v zákone stanovených podmienok (napríklad pri vylúčení zamestnanca správcu dane v prípade existencie pochybností o jeho nezaujatosti).

     Právna úprava pozná aj niektoré procesné inštitúty založené na fakultatívnej povahe ich využitia správcom dane, ktoré však vo svojej vlastnej podstate smerujú, resp. vedú k uplatneniu zásady oficiality. Zákon v tejto súvislosti dáva správcovi dane možnosť konať určitým spôsobom a je na úvahe správcu dane, či túto možnosť využije. Táto fakultatívnosť je buď koncipovaná veľmi všeobecne (napríklad správca dane môže počas daňovej kontroly v rozsahu nevyhnutne potrebnom na zabezpečenie jej účelu uložiť daňovému subjektu, aby niečo vykonal, niečoho sa zdržal alebo niečo strpel) alebo konkrétne (napríklad pri miestnom zisťovaní, pri daňovej kontrole a pod.). Aj napriek fakultatívnej povahe týchto procesných inštitútov sú správcovia dane nútení ich využívať v záujme naplnenia základného účelu daňového konania, ktorým je v konečnom dôsledku riadne a včasné vybratie daní. Ich fakultatívnosť spolu s prirodzenou nutnosťou využívania týchto nástrojov tvorí podľa nášho názoru jeden zo základných predpokladov aplikácie zásady oficiality v daňovom konaní.
     Opakom zásady oficiality je zásada dispozičná. Väčšinou sa pôsobenie tejto zásady nesprávne zužuje iba na začatie daňového konania. Dispozičná zásada vyjadruje vo všeobecnosti možnosť účastníkov konania realizovať v daňovom konaní procesno-právne úkony na základe vlastnej úvahy, ktoré pre tieto subjekty zakotvujú právne predpisy za účelom ochrany ich práv a oprávnených záujmov. Pokiaľ ide o hranice pôsobenia uvedenej zásady, tieto sú určené rozmanitosťou procesno-právnych prostriedkov a možnosťou nakladať s vlastnými hmotno-právnymi nárokmi. 

     Význam dispozičnej zásady spočíva v tom, že je procesnou konkretizáciou a prejavom ústavne garantovaného práva na inú právnu ochranu daňového subjektu. Rovnako ako zásada oficiality, aj dispozičná zásada sa uplatňuje vo vzťahu k začatiu daňového konania, k jeho priebehu a vo väzbe na jeho výsledok.

     Vo vzťahu k začatiu daňového konania dispozičná zásada vo všeobecnosti vyjadruje, že konanie začne dňom, kedy podanie daňového subjektu dôjde správcovi dane alebo inému príslušnému orgánu. To však ale neznamená, že dispozičná zásada je v tomto smere v rozpore so zásadou oficiality. Začatie daňového konania je sprevádzané možnosťou uplatnenia obidvoch týchto zásad.

     Dispozičná zásada sa však výrazne uplatňuje aj vo vzťahu k priebehu a výsledku daňového konania. Jej uplatnenie sa prejavuje tak pri dispozícii hmotno-právnymi ustanoveniami, ako aj pri dispozícií procesným právom.  

     Dispozíciu hmotno-právnymi ustanoveniami môžu daňové subjekty realizovať napríklad uzavretím dohody so správcom dane pri určení výšky dane.

     Dispozícia procesným právom sa uskutočňuje v podstatne širšom rámci, pričom uplatnenie dispozičnej zásady je možné rozlišovať tak na strane správcu dane, ako aj u daňového subjektu. 

     Prejavom uplatnenia dispozičnej zásady na strane správcu dane je napríklad podľa na Slovensku možnosť prerušiť daňové konanie, ak prerušenie konania navrhnú účastníci konania. V tomto prípade ide tiež o realizáciu dispozičného oprávnenia správcu dane prerušiť konanie (na strane účastníka konania prejav dispozičného oprávnenia navrhnúť prerušenie konania). Podstata dispozície v uvedenom význame spočíva v možnosti správcu dane rozhodnúť sa pre jednu z dvoch alternatív – buď konanie preruší (čím uzná opodstatnenosť dôvodov na prerušenie) alebo v konaní pokračuje (aj napriek existencii dôvodov demonštratívne uvedených v zákone).    

     Na strane daňového subjektu, resp. účastníkov daňového konania má uplatnenie dispozičnej zásady veľmi široký priestor. Táto zásada sa prejavuje vo vzťahu:

· k začatiu daňového konania – na Slovensku sa daňové konanie začína dňom, keď sa podanie daňového subjektu doručilo orgánu príslušnému konať vo veci, alebo dňom, keď daňový subjekt na výzvu tohto príslušného orgánu doručil doplnené podanie a v Čechách dňom, keď podanie daňového subjektu alebo inej osoby zúčastnenej na konaní došlo príslušnému správcovi dane;
· k  priebehu  daňového konania - právna úprava  poskytuje celý rad príkladov uplatnenia dispozičnej zásady na strane daňových subjektov, ktoré sa vzťahujú na už začaté daňové konanie. Napríklad daňový subjekt môže dať návrh na delegovanie miestnej príslušnosti na správu dane na iného správcu dane, môže nazerať do daňových spisov týkajúcich sa jeho daňových povinností a požadovať vyhotovenie doslovných odpisov, daňový subjekt má možnosť vziať späť svoj návrh, atď.;

· k výsledku daňového konania - uplatnenie dispozičnej zásady na strane daňového subjektu možno vidieť v prvom rade v možnosti podať opravné prostriedky voči rozhodnutiu správcu dane (ak to zákon umožňuje). Súčasťou tejto dispozície daňového subjektu je aj jeho možnosť vzdať sa odvolania, doplňovať a pozmeňovať údaje obsiahnuté v odvolaní, príp. vziať podané odvolanie späť, atď.
7. Zásada neformálnosti 

V daňovom konaní vykonáva správca dane, daňové subjekty a iné osoby zúčastnené na konaní množstvo právnych úkonov, s ktorými spájajú právne normy rôzne právne následky. Tieto právne úkony majú svoju konkrétnu formu a obsah, ktoré sú predvídané alebo požadované právnymi normami. Miera záväznosti formy a obsahu pre jednotlivé subjekty je významná z hľadiska uplatňovania zásady neformálnosti v daňovom konaní. Aplikácia uvedenej zásady zároveň rieši v praxi sa často vyskytujúcu otázku, ako postupovať v prípade, keď nie sú splnené všetky formálne a obsahové náležitosti právnych úkonov.

     Všeobecne platí, že požiadavky na formu a obsah úkonov, ktoré vykonáva správca dane sú prísnejšie, ako požiadavky na obsah a formu právnych úkonov, ktoré vykonávajú daňové subjekty a iné osoby zúčastnené na konaní. Typickým príkladom toho sú náležitosti rozhodnutia správcu dane. 

     Ak sa správca dane dopustí procesného pochybenia tým, že niektorý z jeho úkonov nemá predpísané formálne alebo obsahové náležitosti, spravidla to má za následok neplatnosť takéhoto právneho úkonu (napríklad výrok rozhodnutia neobsahuje označenie daňového subjektu), jeho nepreskúmateľnosť (napríklad v rozpore so zákonom rozhodnutie neobsahuje odôvodnenie, je nepreskúmateľné, teda je automaticky potrebné ho v odvolacom konaní zrušiť), alebo iné závažné procesné dôsledky (napríklad v rozhodnutí chýba poučenie o opravných prostriedkoch alebo v poučení bolo nesprávne uvedené poučenie, že proti rozhodnutiu nie je možné podať opravný prostriedok, príp. bola skrátená lehota na podanie opravného prostriedku alebo nie je v poučení určená lehota vôbec, uzná správca dane opravný prostriedok podaný do šiestich mesiacov po doručení rozhodnutia, za včas podaný).

     Na daňový subjekt, ktorý spravidla nemá právnické alebo ekonomické vzdelanie a ani potrebné skúsenosti s daňovým konaním, nie je možné klásť také prísne požiadavky, ako na správcu dane, u ktorého sa predpokladá, že normy daňového práva ovláda, a ktorý je navyše zodpovedný za zachovávanie zákonnosti v daňovom konaní. Preto ani právne dôsledky nedodržania stanovených formálnych a obsahových požiadaviek daňovým subjektom nemôžu byť z tohto dôvodu príliš prísne. 

     Vo vzťahu k právnym úkonom daňových subjektov a tretích osôb zúčastnených na konaní sa uplatňuje zásada neformálnosti daňového konania. Táto zásada spočíva v tom, že správca dane pri uplatňovaní daňových predpisov v daňovom konaní berie do úvahy vždy skutočný obsah právneho úkonu alebo inej skutočnosti rozhodujúcej pre určenie alebo vybratie dane. Rozdiel medzi formálnou úpravou dokladov (napr. pomenovaním) a skutkovým stavom sa teda posudzuje podľa skutočného obsahu právneho úkonu alebo inej podstatnej skutočnosti. Charakteristické je to najmä pri podaniach, ktoré robí daňový subjekt. Okrem v zákone uvedených druhov podaní (napr. daňové priznanie a hlásenie), ktoré sa musia robiť spôsobom predpísaným zákonom (čím odpadá problém posúdenia konkrétneho procesného úkonu v prípade nezhody formy a obsahu), sa všetky iné podania môžu robiť viacerými spôsobmi (písomne, ústne do zápisnice, príp. iným vhodným spôsobom, napríklad telefaxom, elektronickými prostriedkami a pod.). Práve pri týchto podaniach prichádza do úvahy uplatnenie zásady neformálnosti daňového konania.
     Správca dane je teda povinný skúmať každú právnu skutočnosť z hľadiska jej obsahu. Pritom nie je dôležité, či touto skutočnosťou je právny úkon alebo udalosť, ani to, či je táto skutočnosť rozhodujúca z hľadiska daňového práva hmotného alebo procesného. Uvedená povinnosť úzko súvisí so zásadou presného a úplného zistenia skutkového stavu a so zásadou voľného hodnotenia dôkazov, pretože determinuje smer a rozsah preskúmania niektorých dôkazov; správca dane má zo zákona uloženú povinnosť v prípade rozporu medzi formou a obsahom uprednostniť skutočný obsah právneho úkonu. 

     Zásadu neformálnosti daňového konania zvýrazňuje zákon tým, že pri ich uplatňovaní v daňovom konaní sa berie do úvahy vždy skutočný obsah právneho úkonu alebo inej skutočnosti, rozhodujúcej pre určenie alebo vybratie dane.

     Inou skutočnosťou, na ktorú poukazuje zákon bude udalosť, s ktorou daňové právo spája vznik, zmenu alebo zánik daňovo-právneho vzťahu. Môže to byť daňovo-právna udalosť (napríklad smrť daňovníka), protiprávny daňový úkon (nezaplatenie dane v stanovenom termíne) alebo existencia daňového rozhodnutia (konštitutívnej alebo deklaratórnej povahy, napríklad konštitutívny charakter má platobný výmer). 
8. Zásada rovnosti procesného postavenia daňových subjektov

Zásada rovnosti procesného postavenia daňových subjektov má všeobecnú platnosť, pričom sa čiastočne opiera o ústavnú rovnosť všetkých občanov pred zákonom. Jej praktický význam v konaní je zreteľný vtedy, ak sa na konaní zúčastňuje viac daňových subjektov a ak sa predpokladá súhlasný prejav vôle všetkých účastníkov konania pri ich spoločnom postupe (napríklad zvolenie si spoločného zástupcu v tých prípadoch, ak urobilo niekoľko daňových subjektov spoločné podanie alebo ak vystupujú spoločne v rovnakej daňovej veci, príp. sú spoluvlastníkmi veci, ktorá je predmetom zdanenia).

     Podľa tejto zásady majú všetky daňové subjekty v daňovom konaní rovnaké procesné práva a rovnaké procesné povinnosti. Rovnosť sa môže týkať len vzájomného vzťahu medzi daňovými subjektmi, nie aj ich vzťahu ku správcovi dane, ktorého nadriadené postavenie vyplýva zo všeobecnej nadradenosti záujmu štátu alebo obce vybrať daň nad inými záujmami iných subjektov daňového konania. Naopak, povinnosť postupovať v daňovom konaní tak, aby nebola narušená rovnosť účastníkov daňového konania, vyplýva pre správcu dane, ktorý je za jej zachovanie zodpovedný.
     Obsahom zásady rovnosti procesného postavenia daňových subjektov v daňovom konaní nie je zabezpečenie toho, aby každý daňový subjekt uplatňoval v konkrétnom daňovom konaní presne tie isté práva a aby mu boli ukladané presne tie isté povinnosti. Obsah práv a povinností daňového subjektu je totiž daný aj faktickou procesnou situáciou, ktorá v konaní v určitom procesnom štádiu nastane. V daňovom konaní vzniká množstvo rozmanitých procesných situácii, napríklad každý subjekt má povinnosť zaplatiť daň v rôznej výške, ktorá vyplýva z rôznych skutočností a ktorú je možné preukázať rôznymi dôkazmi. 
     Podstata zásady rovnosti procesných práv a povinností daňových subjektov spočíva v tom, že za rovnakých zákonných podmienok je správca dane povinný aplikovať zákon v zásade rovnako, a to bez ohľadu na osobu daňového subjektu. V tomto smere možno uplatňovanie tejto zásady ponímať v užšom a v širšom zmysle. 

     V užšom zmysle sa zásada procesnej rovnosti daňových subjektov prejavuje tam, kde sa na konaní zúčastňuje viac daňových subjektov, ak sa predpokladá súhlasný prejav vôle všetkých účastníkov konania pri ich spoločnom postupe. Napríklad ak urobilo niekoľko daňových subjektov spoločné podanie alebo ak vystupujú spoločne v rovnakej daňovej veci, prípadne sú spoluvlastníkmi veci, ktorá je predmetom zdanenia, sú povinní zvoliť si spoločného zástupcu pre účely daňového konania. Ak tak neurobia ani na výzvu, určí spoločného zástupcu správca dane sám a vyrozumie o tom všetky príslušné daňové subjekty. Konkrétna osoba, ktorú určí správca dane, je vecou jeho voľnej úvahy, mal by to však byť jeden z daňových subjektov zúčastnených v konaní, čo súvisí najmä so zásadou neverejnosti a zásadou zachovávania daňového tajomstva. Správca dane sa teda spravidla musí prikloniť na stranu jedného z daňových subjektov, čím prinajmenšom môžu vzniknúť pochybnosti o zachovaní rovnosti procesného postavenia ostatných daňových subjektov.     

     Zásadu rovnosti procesného postavenia daňových subjektov v daňovom konaní je možné chápať aj v širšom zmysle, a to ako požiadavku na rovnakú interpretáciu a aplikáciu príslušných ustanovení zákona všetkými správcami dane aj v konaniach, ktoré spolu skutkovo nesúvisia. Je totiž v záujme právnej istoty daňových subjektov, aby nedochádzalo napríklad k regionálnym odlišnostiam v postupe správcov dane. 
9. Zásada dvojinštančnosti 
Zásada dvojinštančnosti (dvojstupňového konania) je klasickou zásadou uplatňujúcou sa v sporových i nesporových druhoch právneho procesu. Jej podstata spočíva v možnosti nápravy rozhodnutia príslušného orgánu verejnej správy (napr. daňového úradu, obce a pod.), štátneho orgánu (napr. súdu) a pod., ak sa účastník konania domnieva, že prvostupňový orgán rozhodol vecne nesprávne, že porušil ustanovenia príslušného právneho predpisu, atď. K tomu mu slúžia viaceré právne nástroje inštitútu riadnych opravných prostriedkov, príp. ak ide o rozhodnutie už právoplatné, inštitútu mimoriadnych opravných prostriedkov. Uvedenú zásadu však charakterizuje predovšetkým inštitút riadnych opravných prostriedkov.

     Uplatnenie tejto zásady na podmienky daňového konania znamená právny nárok účastníka daňového konania, aby na jeho podnet rozhodnutie správcu dane alebo iného príslušného orgánu vydané v prvom stupni (rozhodnutie prvostupňového orgánu) preskúmal odvolací orgán bez ohľadu na to, či skutočne existuje právny alebo vecný dôvod pre takýto podnet.

     Zásada dvojinštantnosti daňového konania (zásada dvojstupňového konania) predstavuje významný prostriedok na presadenie princípu zákonnosti. Jej podstata spočíva v tom, že existuje možnosť preskúmať každé rozhodnutie, ktoré sa dotýka práv a povinností daňového subjektu. Ak by rozhodnutie vydané v daňovom konaní nemohlo byť následne preskúmané, jeho zákonnosť by bola dostatočne zabezpečená len v prípade vylúčenia možnosti akéhokoľvek omylu v činnosti správcu dane. V konkrétnom daňovom konaní však rozhoduje konkrétny zamestnanec správcu dane na základe ním zistených skutočností a po ním vykonanom posúdení zistených skutočností. 

     Zásada dvojinštantnosti sa v daňovom konaní uplatňuje, pokiaľ ide o riadne opravné prostriedky, pri odvolaní a v istom slova zmysle aj v konaní o sťažnosti. Pokiaľ ide o mimoriadne opravné prostriedky, dvojinštantnosť sa prejavuje v konaní o preskúmanie rozhodnutia mimo odvolacieho konania (v Čechách pri preskúmavaní daňových rozhodnutí) a v konaní o odvolaní proti rozhodnutiam správcu dane pri oprave zrejmých omylov a nesprávnosti.  

     Zásada dvojstupňového konania nemôže byť teda automaticky stotožňovaná s existenciou a uplatňovaním riadnych alebo mimoriadnych opravných prostriedkov. Nie všetky opravné prostriedky znamenajú súčasne prechod preskúmavacej (rozhodovacej) právomoci na orgán vyššieho stupňa. Navyše zákon pozná aj také opravné prostriedky, ktoré nesmerujú voči rozhodnutiu správcu dane (napríklad sťažnosť), aj keď o týchto prostriedkoch rozhoduje správca dane.   

     Pertraktovanú zásadu treba teda chápať aj tak, že o rozhodnutí orgánu, ktorého výroková, príp. iná obligatórna časť bola napadnutá podaním opravného prostriedku v určenej lehote rozhoduje orgán jemu najbližšie nadriadený (s určitým prielomom do tejto zásady pri uplatnení práva tzv. autoremedúry).

     Inštitút tzv. autoremedúry umožňuje prvostupňovému orgánu opravu vlastného rozhodnutia, čím v podstate znamená narušenie zásady dvojstupňového konania. S týmto inštitútom sa možno stretnúť v odvolacom konaní, kedy prvostupňový orgán môže rozhodnúť i v tom prípade, že odvolaniu vyhovie aspoň čiastočne. Obdobu tohto inštitútu, ktorý obmedzuje dvojinštančnosť, nachádzame pri preskúmaní rozhodnutia mimo odvolacieho konania, kedy podnetu účastníka konania na preskúmanie rozhodnutia môže v plnom rozsahu vyhovieť aj orgán, ktorý rozhodnutie vydal, ak sa rozhodnutie netýka iného účastníka alebo ak s tým súhlasia ostatní účastníci.

     Uplatnenie tejto zásady je vylúčené v prípadoch delegovania a atrahovania. Ich zmyslom totiž nie je zakotvenie právomoci preskúmavať rozhodnutia správcu dane vydané v prvom stupni, ale reagovať na situácie, vyskytujúce sa v daňovej praxi, ktoré by viedli k zbytočným prieťahom v konaní, k nehospodárnosti konania a pod.

10. Zásada písomnosti 

Zásada písomnosti daňového konania má mimoriadny význam pre správnosť, vecnosť a  zákonnosť rozhodovania správcu dane. Takto je zároveň významná aj z hľadiska právnej istoty tých osôb, voči ktorým rozhodnutie správcu dane alebo iného príslušného orgánu smeruje, t.j. predovšetkým voči daňovým subjektom. 

     Daňové konanie je vybudované na uplatňovaní všetkých úkonov v písomnej forme. Aj tam, kde zákon umožňuje urobenie úkonu ústne, príp. iným spôsobom súčasne vyžaduje, aby sa takýto úkon zaznamenal v písomnej podobe (napr. formou zápisnice, resp. protokolu o ústnom pojednávaní, vo forme úradného záznamu a pod.). Zákon v tejto súvislosti stanovuje túto povinnosť napríklad pri miestnom zisťovaní, pri nazeraní do daňových spisov a pod., ale písomná forma je predpísaná aj vtedy, ak ide napríklad o súhlas daňového subjektu s oznámením alebo sprístupnením daňového tajomstva. 
     Zásada písomnosti daňového konania sa síce týka formy procesných úkonov v daňovom konaní, jej význam je však dôležitý najmä pre zákonnosť daňového konania. Ak má byť rozhodnutie vydané v daňovom konaní zákonné, základným predpokladom pre to je dodržanie všetkých pravidiel, vzťahujúcich sa na postup správcu dane. Preukázanie zákonnosti postupu v daňovom konaní je povinnosťou správcu dane. Skutočnosť, že vydané rozhodnutie nie je zákonné, je totiž dôvodom pre jeho zrušenie v konaní o opravnom prostriedku.

      V niektorých, v zákone výslovne uvedených prípadoch, je predpísaná tzv. sprísnená písomná forma. V tomto zmysle má daňový subjekt povinnosť podať daňové priznanie, hlásenie, vyúčtovanie a prehľad podľa predpísaného vzoru, ktorý vydáva príslušné ministerstvo financií. Obdobné konštatovanie platí aj pre predpísané tlačivá pre splnenie registračnej a oznamovacej povinnosti daňového subjektu, atď. Do rámca predpísanej tzv. sprísnenej písomnej formy možno zaradiť aj formálne a obsahové náležitosti, ktoré musí obsahovať určité podanie, príp. rozhodnutie. 

     Z toho, čo bolo uvedené doposiaľ vyplýva, že zásada písomnosti má svoje stabilné miesto v daňovom konaní, avšak na strane druhej nemožno hovoriť, že v daňovom konaní sa uplatňuje aj zásada ústnosti, ktorá spravidla sprevádza zásadu písomnosti v iných druhoch právneho procesu. Prejavy vôle daňových subjektov a ďalších osôb zúčastnených na konaní urobené ústne, ako aj ich následné zachytenie v písomnej forme iba dotvárajú celkovú profiláciu daňového konania. 
11. Zásada zachovania daňového tajomstva

Pôvodne bola zásada zachovania daňového tajomstva známa pod označením povinnosť zachovávať mlčanlivosť (podľa právneho stavu platného v Čechách je tomu tak doposiaľ). Uvedená zásada veľmi úzko súvisí so zásadou neverejnosti konania.

     Daňovým tajomstvom je informácia o daňovom subjekte, ktorá sa získa v daňovom konaní alebo v súvislosti s daňovým konaním. V tejto spojitosti sa môže jednať o osobné pomery daňových subjektov, ako aj o iné veci súvisiace s podnikaním (napríklad o terajších a dohodnutých budúcich zákazkách a objednávkach, o prosperite daňového subjektu, o bankových úveroch a celkovej zadĺženosti daňového subjektu, o zárukách za bankové úvery a pod.), ďalej o využitie poznatkov získaných v daňovom konaní alebo v súvislosti s nim pre konanie prinášajúce prospech osobe zaviazanej povinnosťou zachovávať daňové tajomstvo alebo iným osobám, príp. aj konanie, ktoré by spôsobilo niekomu akúkoľvek ujmu (morálnu, finančnú, materiálnu) a pod.

     K porušeniu daňového tajomstva dochádza oznámením alebo sprístupnením daňového tajomstva osobe, ktorá nemá oprávnenie oboznamovať sa s daňovým tajomstvom. Porušením daňového tajomstva však nie je oznámenie alebo sprístupnenie daňového tajomstva s písomným súhlasom toho daňového subjektu, ktorého sa daňové tajomstvo týka, ale napríklad aj zverejnenie zoznamu daňových dlžníkov, zverejnenie zoznamu daňových subjektov, ktorým bol povolený odklad platenia dane alebo povolené platenie dane v splátkach, atď.  

     Správca dane zodpovedá za vytvorenie podmienok na zachovávanie daňového tajomstva, čo sa vzťahuje aj na využívanie a prístup k údajom evidovaným pomocou výpočtovej techniky. V tejto súvislosti je treba zdôrazniť, že správca dane má povinnosť poučiť daňové subjekty a tretie osoby prizvané na konanie o povinnosti zachovávať daňové tajomstvo a o právnych dôsledkoch porušenia tejto povinnosti.

     Zákon vymedzuje aj okruh osôb, ktoré sú oprávnené oboznamovať sa s daňovým tajomstvom (napríklad iný správca dane alebo iný zamestnanec toho istého správcu dane na účely správy daní, orgány príslušné rozhodovať o opravných prostriedkoch na účely rozhodovania o opravných prostriedkoch, nadriadené orgány, prokuratúra, orgány činné v trestnom konaní, ministerstvo financií na účely plnenia jeho úloh v oblasti daní podľa daňových zákonov, atď.). 
     Od povinnosti zachovávať daňové tajomstvo môže osobu, ktorá je oprávnená oboznamovať sa s daňovým tajomstvom oslobodiť iba daňový subjekt, ktorého sa daňové tajomstvo týka, a to v písomnej forme.

     Daňové subjekty o svojich daňových povinnostiach nemajú zákonom stanovenú povinnosť mlčanlivosti. Bolo by nad rámec ustanovení zákona, aby zákonodarca takúto povinnosť stanovoval priamo týmto daňovým subjektom. Je v ich vlastnom záujme neposkytovať iným údaje o svojich daňových povinnostiach, pokiaľ im túto povinnosť nestanovuje samotný zákon. 

12. Zásada presného a úplného zistenia skutkového stavu 

Zásada presného a úplného zistenia skutkového stavu vyjadruje povinnosť správcu dane presne a úplne zistiť skutočný stav prejednávanej daňovej veci a až následne rozhodnúť. Najmä v minulosti, sa táto zásada zvykla označovať ako zásada materiálnej alebo objektívnej pravdy.

     K naplneniu podstaty tejto zásady slúžia viaceré inštitúty daňového konania a v širšom rámci správy daní, najmä inštitút miestneho zisťovania, inštitút daňovej kontroly, vyhľadávacia činnosť a pod. Do rámca týchto právnych prostriedkov však určite patria aj dokazovanie, svedecká výpoveď, a niektoré iné inštitúty (napríklad na Slovensku inštitút zabezpečenia a prepadnutia tovaru a veci). Všetky tieto prostriedky možno považovať za prostriedky zisťovania skutkového stavu.

     Základným predpokladom pre zákonné a spravodlivé rozhodnutie v daňovom konaní je poznanie všetkých v konkrétnom prípade relevantných právnych skutočností. Pre presné a úplné zistenie skutkového stavu je najvýznamnejší inštitút dokazovania. Správca dane zisťuje potrebné procesné a hmotno-právne skutočnosti počas dokazovania ich bezprostredným vnímaním (napr. zisťuje a zaoberá sa dispozičnými procesno-právnymi úkonmi daňových subjektov) alebo na základe nepriamych poznatkov o ním poznávanej skutočnosti získaných v procese myslenia. Pravdivé poznávanie skutočností (ich vnímaním alebo myslením) tvorí predpoklad zistenia skutkového stavu veci a následne jeho správneho priradenia pod konkrétnu hmotno-právnu normu, čo v konečnom dôsledku by malo vyvrcholiť vydaním zákonného rozhodnutia. Ako dôkaz možno použiť všetky prostriedky, ktorými možno zistiť a objasniť skutočnosti rozhodujúce pre správne určenie daňovej povinnosti a ktoré nie sú získané v rozpore so všeobecne záväznými právnymi predpismi (napríklad priznania, hlásenia, odpovede na výzvy správcu dane, svedecké výpovede, znalecké posudky, verejné listiny, protokoly, zápisnice o miestnom zisťovaní a obhliadke, povinné záznamy vedené daňovými subjektmi a doklady k nim a pod.).

     Po splnení zákonných podmienok, najmä ak daňový subjekt pri dokazovaní ním uvádzaných skutočností nesplní niektorú zo svojich zákonných povinností, v dôsledku čoho nemožno daňovú povinnosť správne určiť, je správca dane pri určovaní daňovej povinnosti oprávnený použiť pomôcky, ktoré má k dispozícii alebo ktoré si zaobstará aj bez súčinnosti s daňovým subjektom (najmä listiny, výpisy z verejných záznamov, daňové spisy iných daňových subjektov, znalecké posudky, výpovede svedkov v iných daňových  veciach, správy a vyjadrenia iných správcov dane, štátnych orgánov a obcí, záujmových združení a vlastné poznatky správcu dane zo zdaňovania dotknutého daňového subjektu, ako aj jemu podobných daňových subjektov). 
     Okrem vymedzenia prostriedkov zisťovania skutkového stavu je veľmi dôležitou súčasťou tejto zásady aj rozsah zisťovania skutkového stavu.

     Správca dane dbá, aby skutočnosti rozhodujúce pre správne určenie daňovej povinnosti boli zistené čo najúplnejšie, a nie je pri tom viazaný iba návrhmi daňových subjektov. V akom rozsahu bude správca dane zisťovať skutkový stav, aby toto zistenie bolo presné a úplné, to závisí od konkrétnej daňovej veci, ktorá je predmetom daňového konania. V zásade je potrebné zistiť všetky skutočnosti rozhodujúce podľa príslušnej normy daňového práva hmotného.

     Niektoré skutočnosti dôležité pre rozhodnutie sú správcovi dane známe z jeho činnosti, alebo všeobecne známe. Tieto skutočnosti v daňovom konaní netreba dokazovať. Skutočnosti známe správcovi dane z jeho činnosti môžu byť rôzneho charakteru, napríklad poloha nehnuteľnosti, ktorá môže mať význam pre určenie miestnej príslušnosti. Netreba dokazovať ani všeobecne záväzné právne predpisy vyhlásené ich uverejnením v zbierke zákonov, o ktorých platí nevyvrátiteľná právna domnienka ich znalosti všetkými osobami, ktorých sa týkajú. 

     Uplatneniu zásady presného a úplného zistenia skutkového stavu v daňovom konaní napomáha aj inštitút vylúčenia zamestnancov správcu. Jeho zmyslom je zamedziť, aby sa v daňovom konaní presadzovali osobné záujmy zamestnancov správcu dane. Tým sa súčasne zabezpečuje objektívnosť všetkých procesných úkonov správcu dane v konaní, vrátane objektívnosti rozhodnutia, ktoré bude vychádzať z úplného, presného a pravdivého zistenia skutkového stavu daňovej veci.

     Určitý prielom do zásady úplného s presného zistenia skutkového stavu predstavuje možnosť správcu dane uzavrieť s daňovým subjektom dohodu o výške dane. V tomto prípade by bolo ťažko hovoriť o uplatnení tejto zásady. Táto výnimka však iba potvrdzuje existenciu uplatňovania predmetnej zásady v daňovom konaní.

